
Indledning. 


Spanierne  ere  i  Besiddelse  af  to  literære  Skatte, 
som  de  med  Rette  ere  stolte  af:  deres  gamle  Theater 
og  deres  rige  Samling  af  Folkeromancer,  der  begge 
staa  i  en  vis  Forbindelse  med  hinanden,  i  det  det  først- 
nævnte har  hentet  sin  overvejende  Form  og  i  mange 
Tilfælde  sit  Stof  hos  de  sidste;  men  imedens  hint  af 
sine  Læsere,  navnlig  af  Ikke-Spaniere,  maaske  kræver 
adskillige  Forudsætninger  for  ret  at  kunne  nydes,  have 
disse  i  sig  selv  Egenskaber,  som  formentlig  maa  gjøre 
dem  tilgængelige  for  et  større  Publikum.  Der  gives 
vist  nok  heller  ingen,  som  ikke  i  det  mindste  kjender 
Herders  Bearbejdelse   af  Romancerne   om   Cid*)   og  af 


*)  Herders  Oversættelse  har  i  øvrigt,  dens  poetiske  Værdi  ufortalt, 
tabt  en  Del  af  sin  Glans,  efter  at  Damas  Hinard  har  godtgjort, 
at  han  ikke  har  gjengivet  dem  efter  Originalerne,  men  paa  anden 
Haand  efter  en  fransk  prosaisk  Bearbejdelse  i  Bibliothéque  des 
romans,  Aargangene  1782 — 84.  Til  flere  af  Romancerne  hos 
Herder,  saaledes  Nr.  II,  12,  13  og  14,  existerer  deringen  spanske 
Originaler;  de  ere  et  Fabrikat  af  den  franske  Forfatter,  hos  hvem 
de  findes,  og  hos  hvem  Herder  altsaa  alene  kan  have  laant  dem. 
Dette  skal  imidlertid,  som  Damas  Hinard  bemærker,  ikke  forringe 
Herders  Fortjenester;  en  Skribents  Hæder  afhænger  ikke  af  en 
mer  eller  mindre  nøjagtig  Oversættelse. 

den  har  dannet  sig  et  Begreb  om  de  spanske  Folke- 
digtes ejendommelige  Fortrin.  Blandt  disse  kan  for- 
uden deres  Naivetet  fremhæves  den  ukunstlede  Pathos, 
den  episke  Ro  og  den  energiske  Lakonisme,  som  især 
er  fremherskende  i  saa  mange  af  de  historiske. 

Under  Benævnelsen  Romance,  den  spanske  Digtart 
par  excellence ,  som  fra  de  ældste  Tider  har  gjennem- 
løbet  Sekler  og  Sekler  uden  Afbrydelse,  saaledes  at 
den  fra  de  udannede  Juglarer  (d.  e.  Folkesangere  af  Profes- 
sion) gik  i  Arv  til  Hof-Troubadourerne,  fra  disse  fortrinsvis 
til  Lope  de  Vega  og  Góngora,  derpaa  til  Melendez  Valdes, 
og  i  Nutiden  til  Hertugen  af  Rivas,  Don  Angel  deSaavedra 
(d.  1865),  forstaa  Spanierne  en  metrisk  Kombination  aflige 
lange  Vers,  hvis  Stavelser  ikke  overstige  otte,  og  af  hvilke 
de  lige  (2det,  4de,  6te  o.  s.  v.)  følge  samme  Rim  eller 
Assonans  fra  Begyndelsen  til  Enden,  medens  de  ulige 
Vers  ere  rimfri.  I  de  ældste  Folkeromancer  er  hoved- 
sagelig Rimet  anvendt,  men  paa  en  mangelfuld  Maade, 
i  det  det  ofte  afbrydes  af  hvad  der  nu  kaldes  Assonans, 
men  hvad  der  i  hine  naive  Frembringelser  ikke  er  andet 
end  daarlige  Rim.     Af  følgende  Vers: 

Después  que  el  rey  Don  Rodrigo 
A  España  perdido  habia. 
Ibase  desesperado 
Por  donde  mas  le  placía. 
Métese  por   las  montaras 
Las  mas  espesas  que  zia, 
Porque  no  le  hallen  los  moros 
Que  en  su  seguimiento  iban. 
Topado  ha  con  un  pastor 
Que  su  ganado  traia, 

Di  jóle:  —  ¿Di'me,  buen  hombre, 
Lo  que  preguntar  quería 
Es  si  hay  por  aquí  poblado 
O  alguna  casería 
Donde  pueda  descansar, 
Que  gran  fatiga  traiar  — 

vil  det  strax  ses,  at  Ordet  iban  i  ottende  Vers  er  et 
Exempel  paa  en  saadan  Ubehjælpsomhed,  medens 
Slutningsordene  i  alle  de  andre  lige  Vers  rime.  De 
senere  Kunstdigtere  benytte  derimod  i  Romanceformen 
udelukkende  Assonans  og  anse  det  som  en  Fejl,  naar 
et  assonerende  Ord  tillige  danner  Rim. 

»Det  er  umuligt,  siger  Duran,  »at  fastsætte  det 
Tidsrum,  i  hvilket  den  kastilianske  Poesi  adopterede 
Romanceformen;  intet  som  helst  historisk  Dokument 
slaar  det  fast.  De  ældste  Haandskrifter,  Spanierne  be- 
sidde, have  opbevaret  komplicerede  Kompositioner,  som 
i  deres  Sammensætning  forudsætte  Kunst  og  Studium: 
men  i  disse  findes  der  ikke  en  eneste  ægte  Folke- 
romance, ældre  end  Bogtrykkerkunstens  Opfindelse. 
Det  kan  siges  med  Sikkerhed,  at  fra  Tiden  før  det 
andet  Decennium  af  det  16de  Aarhundrede  er  der 
hverken  i  Manuskript  eller  i  trykt  Skikkelse  opbevaret 
nogen  i  Sandhed  primitiv  Romance;  de,  som  endnu 
existere  fra  den  sidste  Dekade  af  det  15de,  have  Digtere 
af  Profession  eller  Hof-Troubadourer  til  Forfattere.  I 
Cancionero  general,  der  er  trykt  i  Valencia  i  Aaret 
1 5 1 1 ,  viser  sig  for  første  Gang  et  ringe  Antal  gamle 
Folkeromancer,  som  indtil  da  vare  blevne  bevarede  ved 
Tradition,    men  udelukkende  bestemte   til  at  tjene  som 

Text  til  de  Glosser  eller  Omskrivninger,  som  Kunst- 
digterne ved  Juan  den  Andens  eller  ved  det  katholske 
Kongepars  Hof  alene  benyttede  dem  til. 

»Ikke  des  mindre  maa  den  kastilianske  Poesi  par 
excellence,  Poesien  i  Romanceform,  være  opstaaet  blandt 
Folket  tidligere  end  den  dannede  og  lærde  i  lange  Vers 
eller  i  Former,  der  ere  Efterligninger  af  de  latinske 
eller  provengalske ;  thi  Naturen  gaar  overalt  forud  for 
Kunsten,  Umiddelbarheden  for  Lærdommen  og  Hu- 
kommelsen for  Skrivekunsten  i  dens  Anvendelse  til  Op- 
bevaring af  Folkets  primitive  Frembringelser.  Otte- 
stavelses- eller  Redondilleversets*)  Metrum  er  det  første, 
som  de  kunstløse  Versifikatorer  maatte  træffe  paa, 
fordi  det  lettere  end  noget  andet  udspringer  af  det 
spanske  Sprogs  Konstruktion  og  harmoniske  Ejen- 
dommelighed og  af  dets  Perioders  Rundhed.  Romancens 
metriske  Kombination  egner  sig  end  videre  fortrinlig 
til  Improvisationer  paa  Grund  af  dens  Lighed  med  al- 
mindelig Prosa,  Simpelheden  i  dens  Stavelsemaal,  dens 
Pavser  og  monotone  Musik,  som  begunstige  det  fort- 
løbende Rim  og  give  Tanken  Tid  til  at  ordne  Ideerne, 
og  dens  naturlige  Anvendelighed  til  Fortællinger  om 
historiske  Bedrifter,  betragtede  objektivt,  og  til  at  bevare 
dem  i  Hukommelsen.    Alt  dette  viser  paa  det  klareste, 


*)  Det  spanske  Ottestavelsesvers  kaides  snart  Romanceverset,  snart 
Redondilleverset.  Det  første  er  aabenbart  mest  korrekt,  da  Re- 
dondillen,  la  redondilla,  hvorefter  det  har  faaet  sit  andet  Navn, 
og  som  bestaar  af  fire  Ottestavelsesvers,  hvoraf  det  forste  rimer 
med  det  fjerde,  og  det  andet  med  det  tredje,  er  en  Form,  som 
er  opstaaet  langt  senere  end  Romancen. 

at  Romancen  var  eller  burde  være  det  første  musikalske 
og  poetiske  Udtryk,  hvori  et  Folk  gav  sig  Luft,  som 
følte  Trang  til  at  bevare  sin  Historie,  sine  Erindringer, 
sine  Indtryk  ved  mundtlig  Tradition,  saa  længe  det  i  sit 
Ubekjendtskab  med  Kunsten  at  læse  og  skrive  alene 
kunde  tage  sin  Tilflugt  til  Hukommelsen  og  understøtte 
denne  med  de  simple  og  kunstløse  Versemaal  og  Rim, 
som  det  næsten  formløse  Sprog  lod  sig  afvinde  i  et 
Tidsrum,  der  laa  dette  Sprogs  første  Dannelse  saa  nær. 
Og  hvad  andet  kunde  et  Folk  gjøre,  af  hvilket  de  faa, 
som  vare  i  Stand  til  at  læse  og  skrive,  ringeagtede 
endog  Folkets  Sprog?  Folkesangene  trængte  ikke  ind  i 
Kongernes  Paladser  eller  i  de  lærdes  Lønkamre;  thi 
Fyrsterne  og  de  lærde  vilde  have  troet  at  nedværdige 
sig,  hvis  de  havde  kastet  endog  det  flygtigste  Blik  paa 
den  udannede  Natur.  Af  denne  Grund  vendte  de 
dannede  og  de,  der  pralede  med  en  laant  og  kunstlet 
Videnskab,  sig  bort  fra  hine  Geniets  umiddelbare  In- 
spirationer og  undflyede  dem  lig  Blomsterfabrikanten, 
som  i  Stedet  for  at  dyrke  naturlige  Blomster  fore- 
trækker kunstig  at  frembringe  andre  af  Papir,  skjønne 
maaske,  men  som  mangle  de  naturliges  Duft  og  Frisk- 
hed. Folkepoesien  fødtes  alene  ved  sin  egen  Kraft,  af 
Trangen  til  at  fødes;  den  voxede  op  blandt  Land- 
befolkningen; et  Barn  af  dens  Intelligens  og  tillempet 
efter  denne,  bevaredes  den  ligesom  af  Instinkt,  uden 
Hjælp  af  Kunsten  og  til  Trods  for  Kunsten,  indtil  den 
til  sidst  banede  sig  Adgang  til  den  og  fuldstændig  erobrede 
den,  og  i  det  den  paatrykkede  den  sit  uforgængelige 
Præg,    blev   Kunsten   tvungen   til    at    arbejde    for   den, 

til  at  dyrke  den  og  tage  den  til  Type.  Og  da  gjorde 
Kunstdigterne,  i  det  de  fra  dette  Øjeblik  begyndte  at 
skrive  populært,  det  overflødigt  for  Folket  at  have  sine 
egne  Sangere,  som  tidligere  vare  det  saa  uundværlige, 
og  ned  fra  sin  Trone  steg  den  kunstneriske  og  lærde 
Poesi  for  at  forene  sig  og  sammensmeltes  med  den 
Digtart,  som  den  fordum  havde  ringeagtet. 

Skjønt  Folkepoesien  i  mange  Aarhundreder  maatte 
undvære  Skrivekunstens  Bistand,  blev  den  dog,  som  vi 
have  sagt,  bevaret  af  Hukommelsen,  i  det  denne  førte 
den  videre  fra  Mund  til  Mund,  om  end  ikke  i  hin  primi- 
tive Renhed,  som  den  besad  i  sin  umiddelbare  Op- 
rindelse, saa  dog  uden  andre  Varianter  end  dem,  Ordet 
nødvendig  er  underkastet,  saa  længe  det  ikke  ned- 
skrives. Deraf  kommer  det,  at  de  traditionelle  Romancer 
have  lidt  de  Ændringer  i  Udtrykket,  som  ere  en  uund- 
gaaelig  Følge  af  den  Maade,  hvorpaa  de  forplantedes, 
og  det  kan  siges,  at  de  ikke  ere  naaede  til  os  i  hele 
deres  Renhed.  Da  det  var  Juglarerne  og  de  senere 
Sangere,  som  bevarede  Traditionen,  er  det  rimeligt  nok, 
at  de  ombyttede  de  forældede  og  glemte  Ord  med 
andre  fra  deres  egen  Tid,  som  vare  forstaaelige  for 
deres  Samtidige.  Det  maa  ligeledes  antages,  at  de  i 
deres  Sange  indflettede  nogle  nye  Ideer,  nogle  Tanker 
og  Sæder  fra  deres  egen  Epoke,  men  dog  saaledes,  at 
de  kun  meget  lidet  fjærnede  sig  fra  de  gamle  For- 
billeder: for  det  første,  fordi  Ideerne,  Tankerne  og 
Sæderne  forandres  langsommere  end  Ordene  i  et  Sprog, 
der  er  i  sin  Udvikling;  og  for  det  andet,  fordi  Kopien, 
naar  den  reproducerede  den  i  en  helt  færdig  Skikkelse 

bevarede  Tradition,  vanskelig  kunde  fjærne  sig  i  nogen 
væsentlig  Grad  fra  Originalen. 

»Naar  vi  altsaa,  støttede  paa  de  anførte  Grunde, 
godkjende  den  Hypothese,  at  Romancen  var  den  første 
Form,  hvorunder  den  kastilianske  Folkepoesi  viste  sig, 
ligger  den  Slutning  nær,  at  den  er  lige  saa  gammel 
som  den  Tid,  i  hvilken  den  asturiske  Dialekt  (la  lengua 
rústica)  begyndte  at  blive  almindelig  og  at  grunde  et 
andet  Sprog*),  der  var  forskjelligt  fra  det  fordærvede 
Latin,  som  frembragte  det.  I  det  ældste  skrevne 
Mindesmærke  i  det  spanske  Sprog,  det  vil  sige :  i  Poema 
del  Cid,  ligesom  i  Crónica  general  de  España,  som 
blev  forfattet  paa  Alfonso  den  Vises  Befaling,  i  Crónica 
del  Cid  og  i  forskjellige  andre  Krøniker  findes  der 
mange  og  mangfoldiggjorte  Fragmenter  af  indflettede 
Romancer,  hvilke  man  dog  har  bestræbt  sig  for  at  re- 
ducere til  en  anden  Art  Metrum  end  deres  eget  eller 
at  omskrive  i  Prosa,  undertiden  ved  at  bryde  deres 
metriske  Form,  men  hyppigst  ved  blot  at  skrive  dem  i 
fortløbende  Linjer,  som  om  de  vare  Prosa,  og  uden  at 
bekymre  sig  om  at  skjule  Rimet  eller  Assonansen, 
som  de  bevare.  Hvis  dette  ikke  er  tilfældigt,  hvad 
det  ikke  kan  være,  paa  Grund  af  den  Hyppighed, 
hvormed  det  gjentages ,  maa  det  formodes ,  at  de 
deri  indflettede  Romancer  ere  meget  ældre  end  de 
Poemer  og  Krøniker,  som  indeholde  dem,  og  i  den 
Forudsætning,    at    hint    Poem    virkelig    er    det    ældste 


*)  Det  kastilianske.    Denne  sproglige  Omdannelse  begyndte,  som 
det  antages,  allerede  i  Midten  af  det  8de  Aarhundrede. 

opbevarede  skrevne  Dokument,  der  er  forfattet  i  det 
spanske  Folkesprog,  maa  dets  Fragmenter  af  Romancer 
tilhøre  meget  fjærne  Tider;  maaske  ere  de  samtidige 
med  de  Begivenheder,  hvortil  de  referere  sig-  eller 
ogsaa  kunne  de  være  fremgaaede  af  andre  endnu  ældre 
Folkesange,  der  have  tjent  dem  som  Original.  I  det 
sidste  Tilfælde  maa  de  nødvendig  have  modtaget  Vari- 
anter, skjønt  i  mindre  Grad  end  alle  de  senere,  der 
blot  ere  opbevarede  ved  mundtlig  Tradition.  Hvorledes 
dette  end  forholder  sig,  er  det  afgjort,  at  hine  Frag- 
menter ere  ældre  end  de  Værker,  som  —  i  det  de  op- 
toge dem  efter  Traditionen  —  for  første  Gang  fremførte 
dem  i  skreven  Skikkelse,  hvilket  efter  de  kyndigste 
Kritikeres  Mening  fandt  Sted  før  Midten  af  det  12te 
Aarhundrede,  det  vil  sige,  den  Gang  der  allerede  exi- 
sterede  et  i  Folkesproget  skrevet  Dokument,  hvis  Ver- 
sifikation imidlertid  efterlignede  Versemaalet  af  lærd 
Oprindelse.  Men  da  der  i  dette  findes  Spor  af  fuldt 
færdige  Romancer,  og  da  det  ikke  er  naturligt,  at 
Folket  i  de  foregaaende  Aarhundreder  ikke  skulde  have 
haft  Poesi  og  Digtere,  fremkommer  der  en  Formodning 
mere  om,  at  Romancen  er  gaaet  forud  for  de  andre 
mere  vanskelige  og  kunstige  Versemaal,  som  havde 
det  Held  at  blive  nedskrevne,  fordi  de  bleve  foretrukne 
for  de  folkelige. 

>Det  er  sørgeligt  nok,  at  Kjendsgjerninger  af  en 
saadan  Vigtighed  ikke  kunne  begrundes  ved  andet  end 
Konjekturer. 

»Vi  have  ovenfor  sagt,  at  det  er  umuligt  at  fast- 
sætte den  Tid,  i  hvilken  de  gamle  traditionelle  Romancer 

toge  deres  Begyndelse;  men  hvad  der  kan  siges  med 
Sikkerhed,  er,  at  de  ophørte  i  Slutningen  af  det  16de 
Aarhundredes  første  Halvdel.  Før  den  Tid  blev  ingen 
af  dem,  saa  vidt  det  er  bekjendt,  nedskreven  med  Und- 
tagelse af  det  ringe  Antal,  der  tilfældigvis  blev  optaget 
i  Cancionero  general  som  Text  til  Glosser  eller  som 
Thema  for  andre  artistiske  Romancer.  I  den  nævnte 
Epoke  begyndte  man  at  offentliggjøre  nogle,  i  det  man 
trykkede  dem  i  løse  Kx\z  eller  Flyveblade,  der  cirkulerede 
blandt  Almuen  ligesom  i  Nutiden  de  Viser,  der  forfattes 
og  synges  af  de  blinde,  som  have  arvet  de  gamle  Ju- 
glarers  Levevej.  Saaledes  lagdes  der  Grunden  til  en 
blandt  Befolkningen  udbredt  Skat  af  Poesier,  mellem 
hvilke  der  findes  en  Mængde  Romancer,  som  ere  ind- 
samlede fra  Traditionen,  men  ikke  saa  uforfalskede,  at 
de  foruden  de  Varianter,  der  vare  en  Følge  af  den 
Maade ,  hvorpaa  de  bleve  bevarede  af  Folket  og  Ju- 
glarerne,  ikke  ogsaa  skulde  have  Andel  i  de  Ændringer, 
som  det  behagede  deres  Udgivere  at  foretage  under 
Paaskud  af  at  modernisere  og  korrigere  dem.  Det  kan 
derfor  formodes  og  næsten  siges  med  Sikkerhed ,  at 
Romancerne  fra  den  nævnte  traditionelle  Epoke  ikke 
ere  komne  til  os  aldeles  enslydende  med  deres  første 
Redaktion,  om  end  hver  enkelt  af  dem  kan  have  be- 
varet den  i  utallige  Fragmenter,  der  ikke  have  lidt 
nogen  som  helst  Omskiftelse. 

Som  vi  have  set,  blev  den  populære  Poesi  ringe- 
agtet af  Troubadourerne  og  derfor  alene  betroet  til 
Hukommelsen ;  thi  Folket  var  ikke  rigt  nok  til  at  be- 
vare den  i  kostbare  Haandskrifter,  hvad  der  heller  ikke, 

selv  om  det  havde  haft  Midler  dertil,  vilde  have  været 
det  til  nogen  Nytte,  fordi  det,  uvidende  og  udannet 
som  det  var,  hverken  kunde  læse  eller  skrive.  Det 
nøjedes  derfor  med  paa  Torvene  og  ved  offentlige  Fest- 
ligheder at  høre  sine  Yndlings-Romancer  reciteres  af 
Sangere  og  Juglarer  til  Gjengjæld  for  den  Obol,  som 
den  fattige  gav  dem.  Men  da  i  det  16de  Aarhundrede 
Bogtrykkerkunsten  allerede  betydelig  havde  formindsket 
Haandskrifters  Værdi  og  reduceret  den  til  lidt  mer  eller 
mindre  end  den  Pris,  Juglarerne  fik  for  deres  Recitationer, 
og  da  af  samme  Aarsag  Tilbøjeligheden  til  Læsning 
befordredes,  gjorde  Bogtrykkerne  det  til  en  indbringende 
Forretning  at  trykke  alt  muligt,  der  kunde  fremelske 
denne  Tilbøjelighed.  Og  det  maa  ikke  have  været  en 
saa  ganske  ringe  Fordel,  de  have  haft  af  at  mang- 
foldiggjøre  Udgaver  af  de  Romancer  og  Folkesange, 
som  Almuen  yndede  og  kunde  erhverve  sig  for  en  ube- 
tydelig Pris.  Saaledes  er  det  indlysende,  at  ikke  alene 
Flyvebladene,  som  vare  de  første  Forsøg  paa  trykt 
Folkepoesi,  men  ogsaa  de  voluminøse  og  billige  Sam- 
linger af  samme  Art,  som  offentliggjortes  efter  eller 
lidet  før  Midten  af  det  16de  Aarhundrede,  snarere  vare 
Boghandlerspekulationer  end  Foretagender  af  Kjærlig- 
hed til  Hæder.  Ikke  saaledes  i  de  foregaaende  Aar- 
hundreder  og  især  i  det  15de.  Den  Gang  lod  Konger, 
Fyrster  og  Adelsmænd  af  Interesse  for  Videnskaben 
Troubadourernes  og  de  lærdes  navnkundige  Værker 
nedskrive  i  luxuriøse  Kodices  og  benyttede  hertil  Tidens 
dygtigste  Afskrivere.  Det  var  dog  ikke  alene  disse 
Værkers   høje   Pris,   som   holdt   Folket   borte    fra   dem, 

men  ogsaa  deres  Indhold,  som  Folkets  uudviklede  In- 
telligens ikke  var  i  Stand  til  at  fatte;  det  var  en  ex- 
otisk  Frugt,  der  var  fremmed  for  Landets  karakteristiske 
Type,  en  Importation  af  de  provengalske  Troubadourers 
Kultisme  og  metafysiske  Spidsfindighed.  Da  Cancionero 
general,  hvis  Poesier  udelukkende  vare  artistiske  og 
lærde,  blev  trykt  i  1 5 1 1 ,  blev  den  ikke  i  den  nærmest 
følgende  Tid  søgt  af  andre  end  de  dannede  Klasser, 
om  end  senere  et  større  Antal  af  dens  Digte  udbredtes 
blandt  Folket,  i  det  den  optryktes  i  mange  Udgaver, 
forøgede  med  adskillige  nye  og  rensede  for  enkelte 
mindre  decente,  indtil  1573,  i  hvilket  Aar  den  blev 
trykt  for  sidste  Gang.  Denne  Cancionero  har  bevaret 
de  artistiske  Frembringelser  af  det  15de  Aarhundredes 
Troubadourer,  ligesom  Baenas  utrykte  Cancionero*) 
har  fastholdt  lignende  Digte  fra  det  14de;  men  det 
maa  bemærkes,  at  der  i  denne,  saa  vidt  bekjendt,  ikke 
findes  en  eneste  Romance ,  og  i  hin  saa  faa ,  at  de 
næppe  fylde  et  Par  Sider.  Alt  dette  beviser,  at  end 
ikke  disse  Kompositioners  Form  blev  akcepteret  af  de 
dannede  Troubadourer  før  de  sidste  Decennier  af  det 
15de  Aarhundrede,  naar  undtages  et  eller  andet  Frag- 
ment iblandt  de  Poesier,  som  tilskrives  Alfonso  den 
Vise.  Den  Del  af  den  populære  og  traditionelle  spanske 
Poesi,  som  er  bleven  bevaret,  og  som  ellers  vilde  være 
gaaet  tabt  for  bestandig,  skyldes  derfor  Udgiverne  af 
Flyveblade  og  de  Mænd,  der  foranstaltede  de  forskjellige 


*)  Ovenstaaende  Artikel  af  Duran  er  skreven  1S49.    Baenas  Cancionero 
er  senere  udgiven,    i  Madrid   185 1   og   i  Leipzig  (Brockhausj    1860, 

Romancesamlinger,  som  snart  kaldtes  Cancionero,  snart 
Silva,  snart  Floresta  o.  s.  v. ,  alle  med  Tilføjelsen  de 
romances*).  Boghandlerne  i  Burgos,  i  Valladolid,  i 
Sevilla  og  Granada  kunne  altsaa  betragtes  som  Be- 
varerne  af  den  spanske  Folkepoesi.  Man  maa  dog  ikke 
tro,  at  hele  Indholdet  i  de  ovenfor  omtalte  Flyveblade 
og  i  disse  Samlinger  tilhører  den  traditionelle  Folke- 
poesi ;  i  dem  alle  findes  der  en  Del,  som  svarer  til  den 
populariserede  lærde  og  artistiske.  Heller  ikke  maa 
det  antages  som  givet,  at  alle  de  Romancer,  der  tilhøre 
hin,  den  traditionelle,  ere,  hvor  ukunstlede  de  end 
fremtræde,  bevarede  saa  uforfalskede,  som  de  vare  i  deres 
Oprindelse;  thi,  som  det  allerede  er  sagt,  de  ere  næsten 
alle  gaaede  gjennem  Juglarernes  Hænder,  ere  altsaa 
juglareske  og  saa  at  sige  forfattede,  ændrede  eller  om- 
arbejdede af  Mænd,  som  beskæftigede  sig  med  og 
gjorde  Profession  af  at  synge  eller  recitere  dem  for 
Folket.  Herfra  hidrøre  Varianterne  i  de  forskjellige 
Redaktioner,  under  hvilke  de  ere  os  bekjendte.c 

Efter  disse  oplysende  Bemærkninger  gaar  Duran 
over  til  Klassifikationen  af  Romancerne,  i  det  han 
dels    ordner    dem    efter    deres    væsentlige    og    særegne 

*)  Skulde  disse  Titler  gjengives  paa  Dansk,  maatte  de  kaldes 
Romancesangbog,  Romancelund,  Romancehave  o.s.v.  De 
ældste  og  vigtigste  af  disse  utallige  Samlinger  ere  Cancionero  de 
romances,  udg.  og  forlagt  af  Martin  Nucio ,  Antwerpen,  uden 
A  ar  s  tal  (men  rimeligvis  udkommen  omkring  1545),  sammes  for- 
bedrede 2den  Udgave,  Antwerpen  1550  (senere,  indtil  1626.  ud- 
givet mindst  otte  Gange  i  omtrent  uforandret  Skikkelse)  og  Silva 
de  varios  romances,  udg.  af  Estévan  de  N  ajera,  Zaragoza  155°) 
2  Vol.  (et  3die  Bind  skal  være  udkommet,  men  er  gaaet  tabt). 

Karakter  i  Forhold  til  de  Tidsrum,  de  tilhøre  eller  for- 
modes at  tilhøre,  og  dels  efter  de  forskjellige  Om- 
dannelser, de  maatte  prøve  fra  deres  første  episke  og 
rent  objektive  Skikkelse  til  den  lyriske  Fuldkommenhed, 
som  de  erholdt  paa  deres  Vandring  fra  Almuens  en- 
foldige og  almindelige  Inspiration  til  Juglarernes,  og  fra 
denne  til  de  lærdes,  af  hvilke  atter  Troubadourerne  og 
Kunstdigterne  modtoge  de  endnu  uslebne  Romancer  for 
at  hæve  dem  til  deres  højeste  Glans.  Han  skjelner 
imellem  ældgamle  {viejos),  gamle  (antiguos),  nye 
og  moderne  Romancer  og  deler  dem  alle  i  o 1 1 e  Klasser, 
som  han  indordner  under  tre  Tidsrum,  det  traditio- 
nelle, det  lærde  og  det  artistiske. 

Første  Tidsrum,  det  traditionelle. 

Første  Klasse.  Ægte  ældgamle  Folkeromancer, 
der  højst  ere  modificerede  igjennem  den  mundtlige 
Tradition.  De  handle  næsten  alle  om  Begivenheder  i 
den  spanske  Historie  efter  eller  samtidige  med  Spaniens 
Erobring  af  Araberne.  Væsentlig  objektive,  viser 
Digteren  sig  i  dem  som  simpel  Fortæller  uden  at 
aabenbare  sin  Personlighed  i  andet  end  i  Stilen  og  i 
Ideernes  Anordning.  De  tilhøre  et  Tidsrum,  der  er 
ældre  end  Bogtrykkerkunsten,  og  før  dens  Opfindelse 
bevaredes  de  af  Erindringen ,  og  ingen  af  dem  blev, 
saa  vidt  vides,  nedskreven.  Deres  Versifikation  er  ufuld- 
kommen, saa  vel  i  Metrum  som  i  Rim,  hvilket  sidste 
de  ofte  forandre  og  ombytte. 

Anden  Klasse.  Traditionelle  og  populære  æld- 
gamle Romancer,    i    hvilke   de  spanske  Maureres  orien- 

II 

talske  Aand  begynder  at  vise  sin  Indflydelse,  og  hvis 
Gjenstand  er  de  historiske  eller  opdigtede  Begivenheder, 
hvori  deres  Civilisation  —  saaledes  som  Spanierne  op- 
fattede den  —  mest  ejendommelig  karakteriserer  sig. 
Deres  Form  er  lyrisk-episk,  og  Digteren  lader  allerede 
nu  de  personlige  Indtryk,  han  har  faaet  af  Begiven- 
hederne, afspejle  sig.  De  tilhøre  en  traditionel  Epoke, 
der  er  senere  end  første  Klasses.  Rim  blandes  med 
Assonanser,  skjønt  de  første  ere  fremherskende. 

Tredje  Klasse.  Ældgamle  Folkeromancer,  lige- 
ledes bevarede  ved  mundtlig  Tradition,  men  forfattede 
af  Juglarer.  De  ere  byggede  paa  fremmede  Æmner, 
der  dog  have  assimileret  sig  noget  med  de  spanske 
Sæder.  Deres  Kilder  ere  i  Almindelighed  Ridder- 
Traditioner  eller  Krøniker  fra  Feudaltiden;  mange  af 
de  skjønneste  ere  tagne  fra  den  karolingiske  Sagnkreds. 
De  fremtræde  allerede  med  lyrisk-episk  fortællende 
Former,  men  det  kun  lidet  modificerede  objektive 
Element  er  dog  fremherskende.  De  høre  tilnærmelsesvis 
til  samme  Epoke  som  første  Klasses.  I  deres  Versifika- 
tion benytte  de  paa  Lykke  og  Fromme  og  mellem 
hinanden  Rim  og  Assonans,  og  deres  Metrum  er  ukorrekt 
og  kunstløst. 

Andet  Tidsrum,  det  lærde. 

I  det  øjeblik,  den  traditionelle  Poesi  forvandledes 
til  skreven,  forsvandt  Juglarerne,  som  bevarede  den, 
og  med  dem  Frembringelsen  af  nye  og  originale  Folke- 
sange. Den  egentlige  Folkepoesi  vilde  være  uddød, 
hvis    ikke    kort    for    Midten    af  det    16de    Aarhundrede 

nogle  dannede  Mænd,  som  vare  trætte  og  kjede  af 
Troubadourernes  kunstlede  Digte ,  havde  bemægtiget 
sig  de  gamle  Romancer  for  at  give  dem  tilbage  til 
Folket  og  gjenføde  i  dette  Kjærligheden  til  de  nationale 
Bedrifter.  Dels  omarbejdede  de  blot  disse  gamle  Sange 
og  dels  efterlignede  de  dem ,  i  det  de  selv  forfattede 
andre,  hvis  Stof  de  fandt  i  de  gamle  Krøniker.  Blandt 
disse  Mænd  fortjene  særlig  at  nævnes  Lorenzo  de 
Sepulveda,  som  var  den  første,  der  udgav  en 
Romancesamling  af  denne  Art,  men  som  ganske  vist 
hverken  var  nogen  god  Digter  eller  nogen  god  Versi- 
fikator,  og  Boghandleren  Juan  de  Timoneda,  som 
var  langt  mere  begavet.  Til  dette  Tidsrum  høre  fjerde 
og  femte  Klasse  og  tillige  ¡sjette,  der  indeholder  de 
saakaldte  vulgære  Romancer. 

Fjerde  Klasse.  Gamle  populariserede  Romancer. 
Slaviske  Efterligninger  af  dem  af  første  Klasse.  Deres 
Æmner  og  Sprog  ere  hentede  fra  de  gamle  Krøniker, 
hvis  Prosa  de  omskrive  til  Vers  og  hvis  Vendinger  de 
paa  en  noget  kunstlet  Maade  benytte.  De  vare  be- 
stemte til  at  træde  i  Stedet  for  de  ældgamle  og  at 
folkeliggjøre  de  historiske  Begivenheder  og  Traditioner, 
hvis  æventyrlige  Bestanddele  de  fjærnede.  De  ere 
væsentlig  objektive  og  en  sjælden  Gang  noget  lyrisk- 
episke og  ræsonnerende.  Metrum  og  Rim  som  første 
og  tredje  Klasses. 

Femte  Klasse.  Gamle  populariserede  Romancer. 
Deres  karakteristiske  Type  er,  alt  efter  de  Æmner,  de 
behandle,  den  samme  som  første,  anden  eller  tredje 
Klasses,   hvis  Aand  og  Enfold  de   bevare  ved  Siden  af 

en  mere  kunstfærdig  Form  og  det  dannede  Sprog,  der 
var  egent  for  den  Tid,  i  hvilken  de  bleve  forfattede. 
I  disse  sidste  Egenskaber  have  de  nogen  Analogi  med 
den  syvende  eller  artistiske  Klasse  fra  det  15de  Aar- 
hundrede  og  vedblive  at  beholde  dem  indtil  det  syvende 
Decennium  af  det  16de.  I  dem,  som  efterligne  eller 
fremgaa  af  den  første  og  tredje  Klasse,  er  det  episke 
Element  fremherskende,  og  i  dem,  som  udvikle  sig  af 
anden  Klasse,  viser  sig  mere  det  lyriske,  smykket  med 
deres  Forbilleders  orientalske  Farve.  Omhu  og  Kunst 
mærkes  i  deres  Versifikation;  de  benytte  næsten  altid 
fortløbende  Rim  uden  Indblanding  af  Assonanser,  skjønt 
der  ogsaa  findes  enkelte,  som  udelukkende  anvende  de 
sidste. 

Sjette  Klasse.  De  nye  Romancer,  der  kaldes 
vulgære  for  at  adskille  dem  fra  de  gamle  populære. 
I  Stedet  for  de  nationale  Helte  forherliges  Røvere  02: 
Forbrydere  i  en  stor  Del  af  disse;  i  andre  er  Stoffet 
hentet  fra  Legender  eller  fra  italienske  og  spanske 
Noveller.  Deres  Fremkomst  begynder  tilnærmelsesvis 
i  det  fjerde  Decennium  af  det  16de  Aarhundrede,  og 
de  fortsættes  indtil  vore  Dage.  De  opstode,  da  Almuens 
Smag  begyndte  at  udarte  og  ere  for  deres  Tid  det 
samme,  som  første  Klasses  vare  for  den  gamle.  Deres 
Forfattere  ere  i  Almindelighed  Lægfolk,  ¿om  imidlertid 
give  sig  Mine  af  at  besidde  større  Lærdom  og  Geni 
end  Almuen  og  søge  at  udmærke  sig  fremfor  den  ved 
at  affektere  et  svulstigt  Sprog  og  en  deklamatorisk  Stil. 

Tredje  Tidsrum,  det  artistiske. 

Syvende  Klasse.  Gamle  populariserede  Romancer 
af  Troubadourer  og  Kunstdigtere  fra  det  15de  og  de 
første  Decennier  af  det  16de  Aarhundrede.  De  ere 
rent  subjektive,  lyriske  og  belærende.  Ved  deres  Ideers 
og  Tankers  Spidsfindighed  og  deres  Tendens  til  Allegori 
betegne  de  sig  som  Efterligning  af  den  provengalske 
Poesi. 

Ottende  Klasse.  Moderne  populariserede  Kunst- 
romancer. Deles  i  to  Serier:  I.  heroiske,  II.  subjektive. 
Romancerne  af  Serie  I  tilhøre  i  det  hele  de  tre  sidste 
Decennier  af  det  16de  Aarhundrede;  de  af  Serie  II 
svare  til  de  to  sidste  Decennier  af  samme  Aarhundrede 
og  fortsættes  indtil  vore  Dage. 

I  Ferd.  Wolfs  og  C.  Hofmanns  Primavera  y  flor 
de  romances,  Berlin  iSjó,  2  Tomos,  som  kun  har  op- 
taget Romancer  af  Klasse  I — V,  har  den  førstnævnte 
for  større  Simplifikations  Skyld  reduceret  disse  5  Klasser 
til  3;  af  Durans  Klasse  I— II  danner  han  sin  Klasse  I, 
og  af  IV — V  sin  Klasse  II;  Durans  Klasse  III  er  der- 
imod ogsaa  Wolfs  Klasse  III.  Wolf  erkjender,  at  Duran 
har  behandlet  Theorien  om  Romancernes  Klassifikation 
paa  den  fuldkomneste  og  mest  indtrængende  Maade, 
og  at  han  er  den  første,  som  har  gjennemført  den  i 
Detaillen;  men  han  hævder  sine  Landsmænd  Jakob 
Grimm  og  Huber  Æren  af  at  have  undfanget  Ideen  til 
en  saadan  Klassifikation.  Flere  af  Romancerne  hen- 
fører han    —   ofte  vilkaarlig   —   til   andre   Klasser   end 

Duran.  Saaledes  sætter  han  Que  por  mayo  era,  por 
mayo  (af  Durans  syvende  Klasse)  i  første,  til  hvilken 
Klasse  jeg  ogsaa  har  henført  den,  nærmest  fordi  jeg 
gjærne  vilde  tage  den  med  i  min  Oversættelse.  Den  er 
en  af  de  ældste  trykte  Romancer;  den  findes  nemlig 
i  Cancionero  general  af  151 1.  I  øvrigt  har  jeg  holdt 
mig  til  Durans  Klassifikation,  og  hans  Ro7nancero 
general  er  hovedsagelig  lagt  til  Grund  for  nærværende 
Fordanskning;  men  jeg  har  haft  god  Nytte  af  de  Vari- 
anter, der  findes  i  Wolfs  Text,  særlig  hvad  de  to  Roman- 
cer »Nederlaget  ved  Guadalete«  og  »Dronning  Biancas 
Døde  angaar.  Wolf  har  nemlig  haft  det  Held  til  sin 
Udgave  at  kunne  benytte  saa  vel  den  ældste  Romance- 
samling, Cancionero  de  romances  uden  Aarstal,  som 
han  har  fundet  i  Bibliotheket  i  Wolfenbuttel,  som  Silva 
de  varios  romances  fra  1550,  T.  I — II,  der  blev  stillet 
til  hans  Disposition  af  det(kgl.  Bibliothek  i  München. 
Disse  to  sjældne  Samlinger  har  Duran  ikke  haft  til  sin 
Raadighed.  Det  forholder  sig  nemlig  saaledes,  at 
mange  af  Spaniens  gamle  literære  Mindesmærker  ikke 
findes  i  noget  Exemplar  i  deres  Hjemland,  men  ere 
spredte  rundt  omkring  i  Evropas  Bibliotheker. 

Nærværende  Oversættelse  indeholder  kun  Prøver 
paa  de  fem  første  Klasser,  de  egentlige  Folkeromancer. 
I  Indholdslisten  B.  er  anført,  til  hvilken  Klasse  hver 
enkelt  Romance  bør  henføres. 

Hvad  selve  Oversættelsen  angaar,  forekommer  det 
mig,  at  Opgaven  tillader  at  gaa  to  Veje.  Nogle  af 
Romancerne  —  men  dog  kun  et  ringe  Antal  —  kunne 
formentlig  gjengives  i  et  friere  Versemaal,   der  nærmer 

sig  vore   egne   Kæmpevisers;    til   disse   benyttes   altsaa 
Rimet,    og  de  inddeles  i  Strofer  paa  fire  Vers*).     Mod 


*)  Det  er  Professor  Thor  Lange,  som  her  har  vist  mig  Vejen  ved 
sin  fortræffelige  Oversættelse  af  Romancen  Bodas  hacían  en 
Francia  (i  Eu terpe.     Kjobenhavn   1874.): 

Der  staar  et  Bryllup  i  Frankerig 

Udi  den  Stad  Paris : 

Helt  statelig  ganger  i  Dansen 

Den  skjønne  Fru  Beatriz. 

Hun  dansed  længe,  hun  dansed  vel, 
Hun  dansede  let  paa  Taa. 
Ude  stod  unge  Grev  Martin 
Og  blidelig  til  hende  saa'. 

—  Hor  du  det,  unge  Grev  Martin, 
Og  hor  hvad  jeg  sparger  dig! 
Hvad  enten  ser  du  paa  Dansen  ? 
Hvad  heller  ser  du  paa  mig? 

—  Slet  ikke  ser  jeg  paa  Dansen, 
Saa  mangen  Dans  har  jeg  traadt; 

*  Jeg  ser  paa  dig,  fer  du  er  saa  skjøn, 

Og  det  g)ør  mit  Hjærte  godt. 

—  Og  §Jor  det  dig  godt,  Grev  Martin, 
Saa  tag  mig  og  for  mig  afsted  ! 

Min  Mand  er  baade  gammel  og  stiv. 

Han  lober  ikke  med.  — 
Denne  Romance  sætter  Duran  i  tredje  Klasse,  medens  Wolf 
henfører  den  til  første,  hvilket  omtrent  kommer  ud  paa  ét,  da 
begge  Klassers  Romancer  ere  samtidige.  Hvad  der  end  kan  ind- 
vendes mod  Enkeltheder  i  Durans  Klassifikation,  maa  det  ind- 
rømmes, at  han  er  konsekvent  til  det  yderste;  Handlingen  i  den 
nævnte  Romance  foregaar  i  Frankrig,  og  det  er  derfor  efter  hans 
Plan  korrekt  at  sætte  den  i  tredje  Klasse,  som  næsten  altid  vælger 
sine  Æmner  udenfor  Spanien. 

Benyttelsen  af  uregelmæssigt  Fod-  og  Stavelsemaal  vil 
der  næppe  kunne  gjøres  Indvendinger,  naar  blot  øret 
ikke  stødes.  Det  kan  maaske  endogsaa  siges,  at  disse 
Folkedigte  netop  derved  faa  deres  rette  Form,  i  det 
ogsaa  Originalerne,  som  paavíst  i  det  foregaaende,  snart 
have  for  mange  og  snart  for  faa  Stavelser.  Tilmed  er 
det  spanske  Ottestavelsesvers  ikke  bundet  til  faste  Ak- 
center  og  bestaar  kun  sjældnere  af  rene  Trokæer.  I 
nærværende  Gjengivelse  have  f.  Ex.  følgende  Vers: 

Nu  v  a  a  g  ,  ja  v  a  a  g ,  mine  Kurer 
Vela,  vela,  veladores 

Og 

O  Frankrig,  ni  i  t  dyre  Hjemland 
O  Francia,         mi      dulce    tierra 

samme  Betoning  som  Originalens. 

Hvad  der  imidlertid  er  til  Hinder  for  denne  Frem- 
gangsmaades  Anvendelse  i  større  Udstrækning,  er, 
at  Oversættelsen  i  saa  Tilfælde  paa  sine  Steder  dels 
maa  vidtløftig  omskrive  Originalerne  og  dels  for- 
korte dem.  For  at  faa  nogenlunde  afsluttede  Strofer 
vil  det  nemlig  ofte  være  nødvendigt  dels  at  udvide 
to  af  Originalens  Vers  til  fire  og  dels  at  sammen- 
trænge sex  til  fire.  Største  Delen  af  Romancerne 
bør  derfor  efter  Herders  Exempel  oversættes  i  fir- 
føddede  Trokæer,  uden  Strofeinddeling  og  uden  Rim 
og  Assonans. 

Jeg  gjør  til  Slutning  opmærksom  paa  to  Egenheder 
ved  de  spanske  Folkeromancer,  for  at  disse,  hvor  de 
ligeledes  findes  i  Oversættelsen,  ikke  skulle  anses  som 
Fejl;   den  ene  er,  at  Verberne  ofte  sammenstilles  i  for- 

skjellige  Tider,  skjønt  de  Handlinger,  de  betegne,  ere 
samtidige;  den  anden,  at  Bindeordet  »og«  mellem  Sæt- 
ningerne hyppig  udelades.  Det  kan  tilføjes,  at  Romance- 
forfatterne, især  de  ældste,  uden  Skrupler  tage  deres 
Tilflugt  til  Fyldeord. 


A.  Richter. 

Romancer  om  Gaiferos. 


I. 

Grevinden  sidder  i  Bure, 

Gaiferos  hos  hende  staar; 

Hun  holder  en  Guldsax  i  hviden  Haand 

Og  klipper  den  lilles  Haar. 

Hun  taler  bevæget  til  ham 
Og  bøjer  sig  over  ham  ned; 
Ordene  vare  saa  sorrigfulde, 
At  Barnet  græder  derved. 

—  Gud  give  dig  Skjæg  paa  Hagen, 
Dertil  baade  Styrke  og  Mod: 
Gud  give  dig  samme  Vaabenlykke 
Som  Roland,  den  Kæmpe  god, 

At  du  kan  hævne  din  Fader, 
Som  maatte  lade  sit  Liv; 
De  slog  ham  med  Svig  til  Døde 
For  selv  at  ægte  hans  Viv. 


Blandede  Romancer. 

Rigt  var  det  Bryllup,  de  gjorde  for  mig, 

De  troede  mig  højt  at  hædre; 

Rige  Klæder  de  skar  mig. 

Selv  Dronningen  har  dem  ej  bedre.  — 

Barnet  forstod  det,  saa  lille  han  var, 
Og  sælsomt  hans  Øjne  lue: 

—  Derom  jeg  beder  til  Gud  i  Himlen 
Og  til  Guds  Moder,  vor  Frue.  — 

Greven  spurgte  det  dér  hvor  han  stod, 
I  en  af  Paladsets  Sale: 

—  Tvi  vorde  din  Tunge,  du  onde  Kvind, 
Tvi  vorde  din  Klaffertale! 

Ikke  har  jeg  din  Husbond  dræbt, 
Og  ej  bød  jeg  andre  ham  fælde; 
Men  ve  dig  for  dine  Smædeord ! 
For  dem  skal  Barnet  undgjælde.  — 

Kaldte  han  Tjenerne  ind  paa  Stand, 
De  var  fra  den  dødes  Dage; 
Han  bød  dem  føre  den  lille  bort 
Og  bød  dem  hans  Liv  at  tage. 

Han  sagde  (o  Ynk  at  høre  derpå. 

—  I  vise  ham  ingen  Naade; 

I  hugge  ham  begge  Fødder  af, 
Dertil  hans  Hænder  baade; 

Dertil,  for  større  Sikkerheds  Skyld, 

I  ud  hans  Øjne  stinge! 

Den  ene  Finger  med  samt  hans  Hjærte 

Til  Tegn  paa  hans  Død  I  mig  bringe!  — 

Bort  føre  de  Gaiferos, 
De  føre  ham  til  hans  Død; 
Tales  da  begge  Svendene  ved, 
De  ynkes  ved  Barnets  Nød. 

—  Nu  hjælpe  os  Gud  i  Himlen, 
Dertil  hans  enbaarne  Søn! 
Dræbe  vi.  dette  lidet  Barn, 

Hvad  kan  vi  da  vente  til  Løn?  — 

Som  nu  de  ej  vide  ud  eller  ind, 
Men  gjærne  ham  skaane  vil, 
Kommer  imod  dem  en  liden  Hund, 
Den  hørte  Grevinden  til.. 

Mæled  den  ene  af  dem, 

Hør  efter  og  lyt  til  hans  Ord: 

—  Lader  os  dræbe  hin  liden  Hund ! 
For  vist  jeg  da  sikret  os  tror. 

Vi  ville  rive  dens  Hjærte  ud; 
Vi  da  til  Galvan  det  bringer, 
Og  for  at  give  ham  sikrere  Tegn 
Vi  afhugge  Barnets  Finger.  — 

Nu  gribe  de  Gaiferos, 

Den  ene  holder  ham  fast, 

Den  anden  tager  hans  venstre  Haand 

Og  afhugger  Fingren  i  Hast. 

—  Du  følge  vort  Raad,  Gaiferos, 
Det  bliver  dig  selv  til  Fromme: 
Du  skynde  dig  ud  af  dette  Land, 
Og  aldrig  tilbage  du  komme'  — 

Og  nu  de  betegne,  saa  godt  de  formaar, 
Ham  Vejen  med  disse  Ord: 

—  Du  drage  fra  Land  til  Lande 
Did,  hvor  din  Farbroder  bor!  — 

Barnet  hører  opmærksomt  til, 
Hans  Taarer  rinde  saa  stride; 
Trøstesløs  giver  han  sig  paa  Vej 
Langt  ud  i  Verden,  den  vide. 

Svendene  gaa  til  Greven  igjen 
Alt  efter  hvad  han  dem  bød; 
De  give  ham  Fingren  og  Hj ærtet 
Og  sige,  at  Barnet  er  død. 

Grevinden  gav  et  ynkeligt  Skrig, 
Der  hun  fornam  det  Bud; 
Hun  græd,  som  skulde  hun  græde 
Af  Sorg  sine  Øjne  ud. 

Vi  lade  Grevinden  klage, 
Hvem  ingen  at  trøste  formaar, 
Og  vende  os  til  Gaiferos 
Og  melde  om  Vejen,  han  gaar. 

Han  vandrer  ved  Dag,   han  vandrer  ved  Nat 
Han  vandrer  vide  om  Jord, 
Indtil  han  kommer  til  Landet, 
Hvor  hans  gode  Farbroder  bor. 

Han  skynder  sig  til  sin  Farbroders  Borg 
Og  stedes  for  ham  i  Løn. 

—  Hil  sidde  I,  gode  Farbror! 

—  Velkommen,  min  Brodersøn! 

Hvad  bringer  dig  hid  til  dette  Land? 
Du  give  mig  herpaa  Svar! 

—  Den  bitreste  Nød  har  voldet, 
At  saa  vide  jeg  vandret  har. 

Galvan  han  er  mig  en  Stiffader  gram, 
Min  Død  hans  Hu  stander  til; 
Men  hvorom  jeg  beder  dig,   Farbror, 
Og  hvorom  jeg  trygle  dig  vil, 

Det  er,  at  vi  hævne  min    Faders  Død, 
Han  var  jo  din  egen  Broder; 
De  slog  ham  med  Svig  til  Døde 
For  selv  at  ægte  min  Moder. 

—  Du  slaa  dig  til  Ro,  min  Brodersøn, 
Du  slaa  dig  en  Stund  til  Ro; 
Haver  de  dræbt  din  Fader, 
Da  skal  vi  ham  hævne,  vi  to.  — 

Imedens  de  leved  saaledes  hen, 
To  Aar  eller  flere  svunde, 
Indtil  en  Dag  Gaiferos 
Tog  paa  at  tale  saalunde. 

II. 

—  Kom,  Farbroder,  lader  os  gaa  til  Paris! 
Vi  did  vore  Skridt  vil  vende; 
Vi  klæde  os  ud  som  Pilegrimme, 
At  ikke  Galvan  os  skal  kjende. 

Thi  kjender  han  os,  er  vort  Liv  i  Fare, 
Han  haver  saa  stor  en  Magt; 
Vi  kaste  en  Vadmelskjortel 
Over  vor  Silkedragt. 

Til  Sikring  i  Nødens  Time 
Vi  tage  med  vore  Sværd, 
Dertil  vi  tage  en  Stav  i  Haand, 
At  ingen  skal  mistro  vor  Færd.  -- 

Ud  drage  de  Pilegrimme, 

De  drage  nu  fremad  brat 

Om  Natten  ad  Landeveje, 

Ved  Dag  gjennem  vildsomt  Krat. 

Som  fremad  de  gaa  bestandig, 
Til  Staden  Paris  de  naa; 
Lukkede  vare  dens  Porte, 
Slet  ingen  Indgang  de  saa\ 

Syv  Gange  de  vandre  omkring  dens  Mur 
For  Adgang  til  Staden  at  vinde; 
Den  ottende  Gang,  de  omkring  den  gaa, 
En  liden  Løndør  de  finde. 

Igjennem  den  liden  Løndør 

De  listelig  ind  sig  stjal; 

De  spørge  sig  for,  men  ikke  om  Herberg 

Og  ikke  om  Hospital. 

De  spørge« sig  for,  hvor  Grevinden  bor, 
Og  til  hendes  Borg  de  gaa; 
Ude  paa  Højenloftssvalen 
Se  de  Grevinden  staa. 

De  neje  sig  dybt  for  hende, 
Hun  byder  dem  Hilsen  igjen. 

—  Gud  være  med  eder,  Grevinde! 

—  Velkommen,  I  gode  Mænd ! 

—  Vi  ere  to  Pilegrimme, 

Vi  trænge  saa  haardt  til  Brød; 
Vi  bede  jer  om  en  liden  Skjærv 
Alt  til  at  lindre  vor  Nød. 

—  Drager  med  Gud,  I  Pilegrimme, 
Jeg  tør  eder  intet  fly; 

Greven  forbød  mig  at  give 
Pilgrimme  Føde  og  Ly. 

—  Greven  erfarer  det  ikke; 

Thi  hjælp  os  saa  godt  I  det  kan! 

De  give  saa  sandt  Gaiferos 

En  Skjærv  i  det  fremmede  Land!  — 


Ret  som  hun  hørte  dem  nævne 
Gaiferos'   elskede  Navn, 
Sukked  hun  dybt  og  tænkte 
Derved  paa  sit  lange  Savn. 

Hun  skjænked  dem  Vin,  hun  rakte  dem  Brød, 
Hun  kunde  ej  standse  sin  Graad; 
Hun  saa'  ej  sin  Husbond  Greven, 
Der  ind  i  Hallen  han  traad. 

—  Hvad  haver  I  for,  Grevinder 
I  give  mig  derom  Besked; 
Har  ikke  jeg  strængt  forbudt  jer 
At  udøve  Gjæstfrihed?  — 

Han  hæved  sin  Haand  i  Vrede, 
Han  slog  hende  haardt  paa  Mund; 
Han  slog,  saa  de  hvide  Tænder 
Fløj  ud  i  den  samme  Stund. 

Mæled  de  Pilegrimme, 
De  vare  af  Harme  fyldt: 

—  Fordi  Grevinden  os  ynked, 
Har  intet  ondt  hun  forskyldt. 

å 

—  Ti  stille,  I  Pilegrimme, 
Hvis  ej  I  vil  komme  til  kort; 
Bland  eder  ikke  i  andres  Strid, 
Men  pak  eder  hastig  bort!  — 

Da  rev  Gaiferos  sit  Sværd  fra  Lænd, 
Til  et  vældigt  Hug  han  det  svang; 
Han  hug  hans  Hoved  fra  Kroppen, 
Saa  ned  paa  Gulvet  det  sprang. 

Mælede  da  Grevinden, 
Hendes  Taarer  saa  stride  flød: 

—  Hvem  ere  I  Pilegrimme, 
Som  voldede  Grevens  Død?  — 

Da  svared  den  ene  af  dem, 
Svared  han  da  paa  Stand: 

—  Jeg  er  Gaiferos,  Grevinde, 
Jeg  er  eders  Søn  tor  Sand. 

—  Umuligt  maa  dette  kaldes, 
Og  Falskhed  er  i  eders  Hu ; 

Hans  Finger  med  samt  hans  Hjærte 
Jeg  gjemmer  som  Tegn  endnu. 

—  Det  Hjærte  var  ej  af  et  Menneskebryst, 
Derom  I  tvivle  ej  mer- 
Men  Fingeren  er  min  egen, 
Den  mangler  her,  som  I  ser.  — 

Næppe  havde  hun  hørt  det, 
Før  hun  trykked  ham  op  til  sit  Bryst; 
Den  Sorg,  hun  bar  paa  saa  længe, 
Den  vendtes  nu  om  til  Lyst. 

Cjaiferos  *sidder  bænket 
I  den  kongelige  Højsal, 
Sidder  dér  ved  Tavlebordet, 
Legende  med  gylden  Tærning. 
Tærningen  han  har  i  Haanden 
Og  vil  netop  hen  ad  Brættet 
Kaste  den,  da  i  det  samme 
Kejser  Karl  gaar  gjennem  Salen. 
Da  han  ser  ham  saadan  lege, 
Fæster  han  sit  Øje  paa  ham, 
Træder  nærmere  og  taler 
Tunge  Ord  i  dyb  Bekymring: 
—  Hvis  I  havde,  Gaiferos, 
Samme  Hu  til  Vaabendyster, 
Som  I  har  til  Tærningspillet 
Og  til  Leg  ved  Tavlebordet, 
Drog  I  ud  for  selv  at  søge 
Eders  Hustru,  som  er  røvet. 
Megen  Kummer  har  det  voldt  mig, 
Thi  hun  er  min  egen  Datter. 

Mange  bejled  til  den  Jomfru, 

Ingen  dog  hun  vilde  kaare; 

Da  hun  kaared  jer  af  Elskov, 

Bør  kun  Elskov  udfri  hende; 

Havde  hun  en  anden  ægtet, 

Var  hun  ikke  nu  en  Fange.  — 

Gaiferos  svared  intet, 

Men  af  dyb  Bekymring  greben 

Stod  han  op  fra  Tavlebordet, 

Vilde  ikke  lege  mere. 

Brættet  greb  han  fat  med  Hænder, 

Og  til  Jord  han  havde  slængt  det, 

Hvis  ej  den,  som  leged  med  ham, 

Havde  været  slig  en  Ædling; 

Det  var  selve  Guarinos, 

Admiralen  over  Flaaden. 

Borgen  med  sit  Skrig  han  fylder, 

Saa  hans  Skrig  naar  op  til  Himlen: 

Højt  han  kalder,  højt  han  kalder 

Paa  sin  Farbror,  Helten  Roland. 

Han  i  Slottets  Forgaard  fandt  ham 

I  Begreb  med  ud  at  ride; 

Dér  stod  ogsaa  Oliveros 

Og  den  gjæve  Durandarte; 

Dér  stod  ogsaa  mange  andre 

Af  de  stolte  Paladiner. 

Ret  som  Gaiferos  saa'  ham, 

Hæved  han  sin  Røst  og  mæled: 

—  Nægt  for  Guds  Skyld  ej,  min  Farbror, 

Nægt  for  Guds  Skyld  ikke  Bønnen, 

Som  jeg  har  til  jer,  men  laan  mig 
Eders  Hest  og  eders  Rustning; 
Thi  min  høje  Frænde,  Kejs' ren, 
Haaner  mig,  i  det  han  siger, 
At  jeg  ikkun  duer  til  Brætspil, 
Men  ej  duer  til  Vaabendyster. 
Og  I  véd  dog  godt,  min  Farbror, 
Véd  dog  godt,  hvad  der  er  Sandhed, 
At  hos  mig  er  Skylden  ikke: 
Thi  jeg  har  jo  søgt  min  Hustru, 
Har  i  trende  Aar  jo  vandret 
Over  Bjærg  og  gjennem  Dale; 
Raat  var  Kjødet,  som  jeg  spiste, 
Røden  Blod  var  al  min  Drikke, 
Nøgne  vare  mine  Fødder, 
Blodet  sprang  af  mine  Negle. 
Aldrig  fandt  jeg  dog  min  Hustru, 
Hvor  i  Verden  end  jeg  søgte, 
Véd  først  nu,  at  i  Sansueña, 
I  Sansueñas  Stad  hun  dvæler. 
Og  I  véd,  min  Hest  er  udlaant 
Og  min  Rustning  ligedanne; 
Montesinos  tog  dem  med  sig, 
Da  han  drog  til  Ungarns  Rige 
For  at  tage  Del  i  Festen, 
I  dens  Ridderspil  og  Lege. 
Uden  Hest  og  uden  Vaaben 
Kan  jeg  ikke  udfri  hende, 
Og  min  Bøn  er  derfor,  Farbror, 
At  I  nu  mig  giver  eders.  — 

Der  nu  Roland  havde  hørt  ham, 
Tog  han  dadlende  til  Orde: 

—  Stille,  Frænde  Gaiferos, 
Ikke  bør  I  saadan  tale; 

I  syv  Aar  har  eders  Hustru 
Smægtet  hen  i  Fangenskabet; 
Før  var  Hesten  altid  hos  jer, 
Eders  Vaaben  ligedanne; 
Nu,  da  Hest  og  Vaaben  mangle, 
Vil  I  søge  eders  Hustru. 
I  Sankt  Hans  af  Lateranet 
Har  jeg  svoret,  at  jeg  aldrig 
Laaner  andre  mine  Vaaben, 
At  de  ej  skal  sløves  for  mig; 
Og  min  Hest,  som  vel  er  artet, 
Skal  ej  andre  mig  fordærve.   — 
Tirret  ved  en  saadan  Tale, 
Drager  Gaiferos  Sværdet, 
Og  med  saare  harmfuld  Stemme 
Giver  han  ham  Svar  og  mæler: 

—  Klart  nok  ser  man,  Ridder  Roland, 
At  I  altid  vil  mig  ilde; 

Havde  andre  sagt  mig  saadant, 
Fik  de  se,  om  jeg  er  bange. 
Men  for  mig  ej  Hævn  sig  sømmer 
Over  den,  som  har  mig  haanet; 
Hvis  I  ikke  var  min  Farbror, 
Gik  jeg  ud  med  jer  at  stride.  — 
Ridderne,  som  var  til  Stede, 
Stilled  sig  imellem  begge; 

Tog  da  Helten  Roland  Ordet, 

Tog  da  Ordet  nu  og  sagde: 

—  Klart  nok  ser  man,  Gaiferos, 

A  I  end  er  ung  af  Alder. 

I  har  hørt  en  gammel  Lære, 

Og  I  véd,  den  taler  Sandhed: 

At  just  den,  som  mest  jer  elsker, 

Han  vil  snarest  revse  eder. 

Hvis  I  var  en  daarlig  Ridder, 

Havde  ikke  sligt  jeg  udtalt; 

Men  fordi  jeg  kjender  eder, 

Talte  jeg  som  jeg  har  talet. 

Thi  min  Hest  og  mine  Vaaben 

Vil  jeg  ikke  nægte  eder, 

Og  hvis  Bistand  I  behøver, 

Gaar  jeg  med  jer,  om  I  vil  det. 

—  I  skal  have  Tak,  Herr  Farbror, 

At  I  har  saa  god  en  Vilje; 

Men  jeg  vil  gaa  ene,  ene 

For  at  udfri  Melisendra. 

Ingen  Tid  skal  nogen  sige, 

At  han  saa    mig  vise  Fejghed.  — 

Ufortøvet  byder  Roland, 

At  hans  Rustning  flux  skal  hentes; 

Selv  han  sadler  Hesten  til  ham, 

At  den  bedre  vorder  sadlet; 

Selv  han  spænder  Brynjen  om  ham, 

Selv  han  væbner  Brodersønnen. 

Rider  ud  da  Gaiferos 

Fuld  af  Harme  og  Bekymring; 

Meget  det  fortryder  Roland 
Og  de  andre  Paladiner, 
Mest  fortryder  det  dog  Kejs' ren, 
At  saa  ene  bort  han  drager. 
Og  i  det  han  netop  sprænger 
Ud  af  Kongeborgens  Porte, 
Kalder  Roland  ham  tilbage 
'Sled  en  øm  og  kjærlig  Stemme: 

—  Tøv  en  liden  Stund,  min  Frænde!   ' 
Siden  I  vil  gaa  alene, 

Giv  mig  først  da  eders  Klinge 
Og  tag  min  i  Stedet  for  den! 
Om  end  tusend  Maurer  komme, 
Vende  I  dog  ej  dem  Ryggen ; 
Slap  da  Tøjlen  flux  paa  Hesten, 
Lad  den  handle  efter  Tykke! 
Mener  den,  at  Strid  tør  voves, 
Vil  den  hjælpe  jer  i  Striden; 
Mener  den,  der  er  for  mange, 
Vil  den  uskadt  bort  jer  føre.  — 
Gaiferos  gav  ham  Sværdet, 
Rolands  tager  han  i  Stedet, 
Flux  sin  Ganger  da  han  sporer, 
Og  af  Staden  ud  han  rider. 
Da  Bertrand  nu  saa    ham  fjærne 
Sig  saa  ilsomt,  tog  han  Ordet: 

—  Kom  igjen,  Søn  Gaiferos 
(Thi  en  Fader  var  jeg  eder), 
Dvæl  saa  længe,  til  Grevinden, 
Eders  Moder,  først  har  set  jer! 

I  sin  Sorg  hun  da  vil  trøstes ; 

Thi  helt  bitterlig  hun  græder. 

Hun  vil  give  jer  de  Svende, 

Som  I  har  behov  til  Følge. 

—  Trøst  I  hende  selv,  min  Farbror, 

Selv  I  ville  trøste  hende. 

Mindes  bør  hun,  at  hun  én  Gang 

Misted  mig,  da  jeg  var  liden  ; 

Vel  hun  kan  sig  forestille. 

At  hun  siden  ej  har  set  mig. 

Thi  de  tolv  har  vist  mig  ofte 

Deres  Had  og  onde  Vilje; 

De  vil  sige  strax,  at  Fejghed 

Drev  mig  hid,  og  ikke  Bønner. 

Aldrig  vender  jeg  tilbage, 

Uden  fulgt  af  Melisendra.  — 

Da  Bertrand  fornam   hans  Harme 

Af  de  vrede  Ord,  han  talte, 

Vendte  han  paa  Stand  sin  Ganger 

Og  red  ind  igjen  i  Staden. 

Gaiferos  drog  nu  fremad, 

Til  han  kom  til  Maurerlandet; 

Fjorten  Dages  vante  Rejse 

Blev  i  otte  lagt  tilbage. 

I  Sansueñas  vilde  Bjærgegn 

Mod  i  Hu  omkring  han  vandrer; 

Paa  sin  Vej  saa  højt  han  skriger, 

At  hans  Skrig  naar  op  til  Himlen. 

Ondt  han  ønsked  over  Vinen, 

Ondt  han  ønsked  over  Brødet, 

Det,  som  Maurerfolket  spiser, 
Men  ej  det,  de  kristne  spise. 
Ondt  han  ønsked  over  Kvinden, 
Som  én  Søn  alene  føder; 
Naar  for  Fjendehaand  han  falder, 
Har  hun  ingen  til  hans  Hævner. 
Ondt  han  ønsked  over  Ridd'ren, 
Som  har  ingen  Smaadreng  med  sig; 
Taber  han  sin  Spore,  har  han 
Ingen  til  den  fast  at  spænde. 
Ondt  han  ønsked  over  Træet, 
Som  paa  Marken  ensomt  voxer; 
Alle  Himlens  Fugle  komme 
For  at  pikke  i  dets  Krone; 
Ingen  Gren  og  ingen  Blade 
Har  i  Fred  den  stakkels  Stamme. 
Medens  sligt  han  skreg  og  mere, 
Xærmed  han  sig  til  Sansueña. 
Fredag  var  det,  netop  Fredag, 
Maurerne  holdt  deres  Højtid; 
Kongen  vandred  til  Moskeen 
For  at  bede  Salabønnen 
Med  saa  mange  af  sin  Hofstat, 
Som  han  med  sig  kunde  føre. 
Der  nu  Gaiferos  kommer 
Til  Sansueñas  Stad,  den  stolte, 
Ser  han  efter,  om  der  ikke 
Findes  nogen,  han  kan  spørge, 
Og  han  ser  en  kristen  Fange, 
Som  gaar  hid  og  did  paa  Muren, 

Alt  som  Gaiferos  ser  ham, 
Hæver  han  sin  Røst  og  mæler: 

—  Gud  med  dig,  du  kristne  Fange, 
Snart  han  løse  dine  Lænker! 

Ikke  bør  det  dig  at  nægte 
Villigt  Svar  paa  mine  Spørgsmaal. 
Du,  som  omgaas  Maurerfolket, 
Sig  mig,  om  du  har  erfaret, 
Om  der  her  er  en  Kristinde, 
Som  i  Byrd  staar  over  alle:  — 
Der  nu  Fangen  hørte  dette, 
Tog  han  heftig  paa  at  græde. 

—  Selv  jeg  har  saa  mange  Sorger, 
At  ej  andres  mig  bekymrer; 

Hele  Dagen  er  jeg  tvungen 
Til  at  passe  Kongens  Heste, 
Og  om  Natten  ind  jeg  spærres 
I  en  dyb  og  skummel  Hule. 
Men  jeg  véd,  at  her  er  mange 
Ædelbaarne  kristne  Kvinder; 
En  man  nævner  fremfor  alle, 
Hun  er  født  i  Frankerlandet, 
Og  Kong  Almanzor  behandler 
Hende  som  sin  egen  Datter; 
Mange  Maurerkonger,  véd  jeg. 
Er  til  Sinds  at  ægte  hende. 
Gaa  ad  denne  Vej,  Herr  Ridder, 
Lige  frem  ad  denne  Gade; 
Naar  I  kommer  til  Paladset, 
Vil  I  se  dem  paa  Altanen.  — 

Lige  frem  han  gaar  til  Torvet, 
Til  det  største  Torv  i  Staden; 
Midt  paa  det  Paladset  knejser, 
Hvor  sædvanlig  Kongen  dvæler. 
Opad  vender  han  sit  Øje 
For  Paladset  at  betragte, 
Og  han  skuer  Melisendra 
Staa  der  oppe  paa  Altanen, 
Og  hos  hende  fler  Kristinder, 
Som  er  Maurerkongens  Fanger. 
Ret  som  Melisendra  saa'   ham, 
Tog  hun  heftig  paa  at  græde, 
Ikke  dog  fordi  hun  kjendte 
Ham  paa  Klædning  eller  Lader; 
Men  den  hvide  Rustning  minded 
Hende  om  de  tolv  i  Frankrig. 
Og  hun  tænkte  paa  sin  Fader, 
Kejser  Karl,  og  paa  hans  Hofborg, 
Og  paa  Ridderspil  og  Fester, 
Som  for  hendes  Skyld  blev  fejret. 
Med  beklemt  og  sorgfuld  Stemme 
Kaldte  hun  behænde  paa  ham: 
—  Riddersmand,  for  Gud  jeg  beder, 
At  her  hid  I  vender  Foden; 
Dølg  mig  ikke,  om  I  kristen 
Eller  maurisk  Tro  bekjender! 
Jeg  vil  give  jer  et  Budskab, 
Som  skal  rigt  betales  eder. 
Hvis  I  gaar  til  Frankrig,  Ridder, 
Spørg  da  dér  om  Gaiferos, 

Søg  ham  op  og  sig,  hans  Hustru 
Beder  ham  at  overveje, 
Om  det  ikke  er  paa  Tiden, 
At  han  ender  hendes  Trængsel. 
Hvis  det  ej  er  Frygt  for  Faren, 
Som  har  holdt  hans  Fod  tilbage, 
Har  for  vist  en  anden  Elskov 
Mig  forjaget  af  hans  Tanker; 
Thi  den  f jaerne  let  man  glemmer 
For  en  anden  i  sin  Xærhed. 
Sig  ham  ogsaa,  gode  Ridder, 
For  at  større  Tegn  han  nemmer, 
At  vi  her  véd  godt  Besked  om 
Hver  Turnering,  han  tog  Del  i. 
Og  saafremt  han  misfornøjet 
Rynker  Bryn  ved  dette  Budskab, 
Bring  det  da  til  Oliveros, 
Bring  det  da  til  Helten  Roland, 
Eller  bring  det  til  min  Herre, 
Kejser  Karl,  min  høje  Fader! 
Tal  og  sig,  at  i  Sansueña, 
I  Sansueñas  Stad  jeg  dvæler, 
Og  hvis  ej  de  snart  befrir  mig, 
Gjør  de  mig  til  Maurerinde, 
Gifte  mig  med  Maurerkongen 
Paa  den  anden  Side  Havet, 
Krone  mig  til  Maurerdronning 
Over  syv  af  hine  Riger. 
Kongerne  saa  slemt  mig  plage, 
At  min  Tro  er  stedt  i  Fare; 

Ingen  Sinde  dog  jeg  glemmer 
Gaiferos,  som  jeg  elsker.  — 
Knap  har  Gaiferos  hørt  det, 
Før  paa  denne  Vis  han  svarer: 
—  Græd  ej  saadan,  Herskerinde, 
Ikke  bør  I  saadan  græde; 
Dette  Budskab,  som  I  nævned, 
Det  kan  selv  I  overgive; 
Thi  det  er  just  mig,  man  kalder 
Hist  i  Frankrig  Gaiferos. 
Prinsen  Gaiferos  er  jeg, 
Herre  til  Paris,  det  store, 
Søskendbarn  til  Oliveros, 
Brodersøn  til  Helten  Roland; 
Kjærlighed  til  Melisendra 
Fører  mig  til  dette  Rige.  — 
Knap  har  Melisendra  hørt  ham, 
Før  hun  kjender  ham  paa  Mælet; 
Fra  Altanen  hun  sig  fjærner, 
Skynder  snelt  sig  ned  ad  Trappen, 
Træder  ilsomt  ud  paa  Torvet, 
Hvor  hun  ser  sin  Husbond  dvæle. 
Da  han  hører  hende  komme, 
Gaar  han  hende  flux  i  Møde, 
Slaar  sin  Arm  om  hendes  Midje 
For  at  kysse  hendes  Læber. 
Ude  staar  en  nedrig  Maurer 
For  at  vogte  paa  de  kristne, 
Og  paa  Stand  saa  højt  han  skriger, 
At  hans  Skrig  naar  op  til  Himlen. 

Ved  hans  Raab  de  hurtig  lukke 

Stadens  Porte;  Gaiferos 

Gaar  syv  Gange  rundt  om  Muren, 

Ingen  Udgang  dog  han  finder. 

Fra  Moskeen,  hvor  han  dvæled, 

Ud  Kong  Almanzor  sig  skynder; 

Højt  i  hver  en  Lur  der  blæses, 

Ilsomt,  ilsomt,  ej  med  Lempe. 

Ridderne  i  Hast  sig  ruste, 

Og  i  Sadlen  snelt  de  springe; 

Sligt  et  Antal  saas  da  væbnet, 

At  man  højlig  maatte  undres. 

Der  nu  Melisendra  mærked, 

Hvilken  Fare  de  var  stedt  i, 

Talte  hun  med  frygtsom  Stemme 

Til  sin  Hjærtenskjær  og  mæled: 

—  Drabelige  Gaiferos, 

Ikke  bør  I  tabe  Modet; 

Thi  et  modigt  Ridderhjærte 

Haves  just  behov  i  Nøden. 

Slipper  vel  I  ud  af  dette. 

Faar  I  meget  at  fortælle. 

Give  Gud  i  Himmerige 

Og  Guds  Moder  blid,  vor  Frue. 

At  den  gode  Hest,  I  rider, 

Var  saa  god  som  Helten  Rolands! 

Ofte  har  jeg  hørt  ham  sige 

I  den  kejserlige  Hofborg, 

At  hver  Gang  han  haardt  betrængtes 

Af  en  talrig  Maurerskare, 


Gaiferos.    III.  2J 

Strammed  Gjorden  han  paa  Hesten, 
Slapped  derpaa  Bringeremmen, 
Jog  saa  Sporen  i  dens  Side 
Uden  Medynk  med  dens  Smerte. 
Hestens  Kraft  har  ej  sin  Lige, 
Over  Mure  let  den  springer.  — 
Knap  har  Gaiferos  hørt  det. 
Før  han  stiger  af  behænde, 
Strammer  Gjorden  fast  paa  Hesten, 
Slapper  derpaa  Bringeremmen, 
Svinger  sig  igjen  i  Sadlen 
Uden  Bøjlen  at  berøre. 
Melisendra  op  han  løfter, 
Sætter  hende  hurtig  bag  sig; 
Om  hans  Liv  og  ved  hans  Bælte 
Hun  med  Armen  fast  sig  holder; 
Kraftig  sporer  han  da  Hesten 
Uden  Medynk  med  dens  Smerte. 
Maurerne  i  Løb  sig  nærme 
Ilsomt,  ilsomt,  ej  med  Lempe. 
Skræmt  ved  deres  vilde  Krigsskrig, 
Springer  Hesten  højt  i  Vejret. 
Da  de  næsten  have  naaet  dem, 
Slapper  Gaiferos  Tøjlen; 
Let  og  saare  stærk  er  Hesten, 
Over  Muren  flux  den  springer. 
Maurerkongen,  som  har  set  det, 
Byder  Stadens  Porte  aabnes; 
Syv  saa  var  de  Maurerhære, 
Som  med  ham  drog  ud  af  Staden. 

Medens  Gaiferos  rider, 

Ser  han  sig  helt  tit  tilbage, 

Og  da  hine  Maurerskarer 

Ville  slutte  Kreds  omkring  ham, 

Vender  han  sig  til  sin  Hustru 

Og  paa  denne  Vis  han  mæler: 

—  Vredes  ikke,  Herskerinde! 

Her  I  stige  maa  af  Hesten; 

Mellem  disse  tætte  Buske 

Kan  I  sikrest  vente  paa  mig ; 

Thi  saa  nær  er  vore  Fjender, 

At  de  snarlig  ville  naa  os. 

I,  som  ikke  fører  Vaaben, 

Kan  ej  tage  Del  i  Striden; 

Jeg,  som  har  saa  gode  med  mig, 

Vil  nu  vise,  hvad  de  mægte.  — 

Melisendra  steg  af  Hesten, 

Ej  hun  aflod  med  at  bede. 

Ned  paa  Knæ  hun  snelt  sig  kasted, 

Sine  Hænder  op  hun  hæved, 

Blikket  vendte  hun  mod  Himlen 

Og  lod  ikke  af  at  bede. 

Gaiferos  spored  Hesten, 

Lige  ud  han  vilde  ride; 

Mens  den  vendte  Fjenden  Ryggen, 

Rørte  den  sig  ej  af  Pletten; 

Da  den  førtes  frem  imod  ham, 

Fór  den  hen  i  sligt  et  Stormløb, 

At  dens  Raseri  og  Vildhed 

Bragte  Jorden  til  at  skjælve. 


Gaiferos.     III.  2  9 

Og  blandt  Maurerkongens  Horder 
Kaster  den  sig  ind  behænde; 
Gaiferos  kæmper  tappert, 
Mere  tappert  kæmper  Hesten. 
Deres  Antal,  som  den  fælder, 
Kan  ej  tælles  eller  nævnes; 
Ud  i  Strømme  flyder  Blodet. 
Hele  Marken  rød  det  farver. 
Ret  som  Maurerkongen  ser  det, 
Hæver  han  sin  Røst  og  mæler: 
—  Kom  mig  nu  til  Hjælp,  o  Allah! 
Saadant  er  ej  til  at  fatte; 
Hvor  kan  slig  en  Heltestyrke 
Findes  hos  en  enkelt  Kriger  ? 
Visselig  er  han  fortryllet, 

Helten  Roland  maa  det  være, 

Eller  Montalbans  Behersker, 

Han,  den  vældige  Rinaldo, 

Eller  ogsaa  Ogier  Danske, 

Den  berømmelige  Stridsmand. 

Ingen  af  de  tolv  alene 

Kunde  øve  slig  en  Stordaad.  — 

Knap  har  Gaiferos  hørt  det, 

Før  han  giver  ham  til  Gjensvar: 

—  Stille,  stille,  Maurerkonge, 

Ikke  bør  du  saadant  sige; 

Hist  i  Frankrig  er  der  mange, 

Som  med  hine  tolv  kan  maales. 

Jeg  til  deres  Kreds  ej  hører, 

Men  mit  Navn  skal  jeg  dig  nævne: 

Prinsen  Gaiferos  er  jeg, 
Herre  til  Paris,  det  store, 
Søskendbarn  til  Oliveros, 
Brodersøn  til  Helten  Roland.  — 
Ret  som  Maurerkongen  hørte 
Disse  Ord  saa  vældig  udtalt, 
Skyndte  han  sig  ind  i  Staden 
Med  de  faa,  som  ej  var  dræbte. 
Gaiferos  blev  alene, 
Ingen  Fjende  var  tilbage; 
Hestens  Tøjle  flux  han  vendte 
For  at  søge  Melisendra. 
Melisendra  saa    ham  komme; 
Ilsomt  gik  hun  ham  i  Møde; 
Saa'  hun  da  hans  hvide  Brynje 
Helt  med  røden  Blod  bestænket, 
Og  med  Suk  og  stride  Taarer 
Tog  hun  hastig  paa  at  spørge: 

—  Husbond  kjær,  for  Gud  jeg  beder, 
Beder  jer  for  Gud  i  Himlen, 

Hvis  I  noget  Saar  har  fanget, 
At  I  da  det  aabenbarer. 
Maurerne  var  saare  mange, 
De  har  sikkert  voldt  jer  Skade. 
Med  mit  hvide  Særkeærme 
Vil  jeg  eders  Saar  forbinde; 
Med  mit  Hovedlin,  det  lange, 
Skal  det  hurtig  vorde  læget. 

—  Stille,  sagde  Gaiferos, 
Nævn  ej  saadant  Ord,  Prinsesse! 


Gaiferos.     III. 

Selv  om  Maurerne  var  flere, 
Kan  de  ingen  Mén  mig  volde. 
Denne  Hest  og  disse  Vaaben 
Er  min  Farbrors,  Helten  Rolands; 
Har  en  Ridder  dem  i  Eje, 
Vil  han  aldrig  kunne  fældes. 
Stig  til  Hest  ret  nu,  Prinsesse! 
Her  er  ikke  trygt  at  dvæle; 
Førend  Fjenden  atter  kommer, 
Maa  vi  være  over  Grænsen.  — 
Ved  hans  Side  Melisendra 
Rider  alt  paa  roden  Skimmel; 
Kun  om  Elskov  nu  de  tale, 
Kun  om  Elskov,  ej  om  andet. 
Ej  for  Maurerne  de  frygte, 
Hver  Bekymring  er  forsvunden. 
Medens  begge  sig  forlyste, 
Lade  de  ej  af  at  ride, 
Over  Landevej  om  Natten, 
Gjennem  vildsomt  Krat  om  Dagen, 
Nære  sig  af  grønne  Urter 
Og  af  Vand,  hvor  de  det  finde, 
Til  de  ind  i  Frankrig  komme, 
Ind  i  Kristenhedens  Lande. 
Drog  til  da  de  frem  i  Glæde, 
Blev  fra  nu  den  meget  større. 
Hvor  en  Bjærgskov  just  begyndte 
Og  en  Slette  netop  endte, 
Saas  en  Rytter  i  det  fjærne, 
Klædt  i  sølverhviden  Brynje. 

Der  nu  Gaiferos  saa:   ham, 
Blev  den  Herres  Kinder  blege, 
Og  han  mæled  til  sin  Hustru : 

—  Sikkert  er  vi  stedt  i  Fare; 
Thi  hin  Ridder  i  det  fjærne 
Har  for  vist  en  sjælden  Styrke. 
Er  han  kristen,  er  han  Maurer, 
Kan  en  Kamp  med  ham  ej  undgaas. 
Stig  af  Hesten,  Herskerinde, 

Gaa  til  Fods  her  ved  min  Side!  — 
Ved  sin  Haand  han  førte  hende, 
Hendes  Taarer  randt  bestandig. 
Fremad  Ridderne  nu  stævne. 
I  Beredskab  alt  de  holde 
Deres  Skjold  og  deres  Lanse 
Som  for  drabelig  at  kæmpe. 
Begge  Heste,  nær  hinanden. 
Alt  begynde  højt  at  vrinske, 
Da  paa  én  Gang  Gaiferos 
Kjender  Gangeren  og  mæler: 

—  Kast  kun  eders  Frygt,  Prinsesse, 
Giv  jer  atter  til  at  ride; 

Thi  hin  Ganger,  som  jeg  skuer, 
Er  min  egen  Hest  for  Sanden; 
Meget  Foder  gav  min  Haand  den, 
Meget  mer  skal  jeg  den  give. 
Brynjen,  Riddersmanden  bærer, 
Er  min  egen  ligedanne, 
Og  han  selv  er  Montesinos. 
For  at  søge  mig  han  kommer; 


Gaiferos.  III.  -i? 


Thi  den  Gang  jeg  drog  af  Landet, 
Var  han  fjærnt  fra  Frankrigs  Rige. 
Meget  ønsked  Melisendra, 
At  det  virkelig  var  Sandhed. 
Alt  som  nærmere  de  komme 
Og  har  næsten  naaet  hinanden, 
Giver  hver  sig  til  paa  én  Gang 
Højt  og  lydelig  at  spørge, 
Og  paa  Mælet  kjende  begge 
Søskendbørn  paa  Stand  hinanden. 
Begge  stege  af  behænde, 
Stor  var  Glæden,  som  de  viste. 
Der  de  havde  talet  sammen, 
Tog  de  atter  paa  at  ride. 
Fremad  gaar  det,  og  om  Elskov, 
Kun  om  Elskov  nu  de  tale. 
Videre  paa  denne  Maade 
I  det  kristne  Land  de  drage ; 
Alle  Riddere,  de  møde, 
Slutte  sig  som  Følge  til  dem; 
Fruer  følge  Melisendra, 
Unge  Møer  ligedanne. 
Efter  nogle  Dages  Ende 
Til  Paris  de  har  sig  nærmet. 
Syv  Mil  godt  og  vel  fra  Staden 
Kommer  Kejs'ren  dem  i  Møde; 
Ud  med  ham  gaar  Oliveros, 
Ud  med  ham  gaar  Helten  Roland, 
Ud  med  ham  Prins  Guarinos, 
Admiralen  over  Flaaden. 

Ud  med  ham  gaar  Grev  Bermudo 
Og  Bertrand,  den  gode  Olding, 
Ud  gaar  mange  af  de  tolv, 
Som  om  Kejserbordet  bænkes. 
Ud  med  ham  gaar  Jomfru  Alda, 
Hun,  som  Roland  havde  fæstet, 
Ud  med  ham  Julianesa, 
Datter  af  Kong  Julianus, 
Ud  gaar  ædle  Møer  og  Fruer 
Af  de  mest  berømte  Slægter. 
Kejsren  favner  ømt  sin  Datter, 
Taarerne  han  kan  ej  standse, 
Og  de  Ord,  han  siger  hende, 
Er  det  megen  Ynk  at  høre. 
Men  de  tolv  med  frydfuld  Hilsen 
Vende  sig  til  Gaiferos ; 
Højt  i  Agt  de  nu  ham  holde 
For  den  store  Heltestyrke, 
Hvormed  han  fra  Fangenskabet 
Frelste  lykkelig  sin  Hustru. 
Festerne,  de  har  beredt  ham, 
Kan  ej  tælles  eller  nævnes. 


Klippevæld. 


Der  stander  et  Slot  i  Kastilien, 
Det  kalder  man  Klippevæld; 
Kilden  har  givet  det  halve  Navn, 
Det  halve  det  stejle  Fjæld. 

Af  Guld  er  det  bygt  forneden, 
Af  Sølv  dets  Tinder  og  Spir; 
Midt  mellem  Tinde  og  Tinde 
Funkler  en  blaa  Safir. 

Den  lyser  ved  Nattetide 
Som  Solen  i  Middagens  Stund. 
Der  inde  hviler  en  Jomfru, 
Hun  kaldes  skjøn  Rosenmund. 

Syv  Grever  til  hende  bejle, 
Tre  Hertuger  ligervis; 
Grever  og  Hertuger  bolde 
Hun  haaner,  saa  kold  som  Is. 

I  vide  Verden  alene 
Hun  Montesinos  har  kjær: 
Ham  selv  har  hun  aldrig  skuet, 
Men  hørt  om  hans  Heltefærd. 

Det  var  i  den  natlige  Time, 
Hun  vaagnede  op  og  skreg; 
Det  hørte  den  liden  Smaadreng, 
Og  rap  fra  sit  Leje  han  steg. 

—  Hvi  skriger  du,  Herskerinde? 
Saa  sælsomt  du  monne  dig  te; 
For  vist  har  dit  Vid  du  mistet 
Eller  lider  af  Elskovs  Ve. 

—  Slet  ikke  jeg  lider  af  Elskovs  Ve, 
Og  endnu  jeg  har  min  Forstand; 
Men  tag  dette  Brev,  liden  Smaadreng, 
Og  drag  saa  til  Frankrigs  Land! 

Giv  Brevet  til  Montesinos, 
Den  Ridder,  som  huer  mig  bedst, 
Og  bed  ham  her  hid  at  komme 
Til  den  blomstrende  Paaskefest! 

Jeg  giver  ham  dette  mit  Legem, 
Ej  skjønnere  Verden  har  kjendt; 
Det  skulde  da  være  min  Søsters  .  .  . 
Gud  give,  paa  Baal  hun  var  orændt! 

Og  stander  hans  Hu  til  mere, 
Jeg  mere  ham  give  vil; 
Da  giver  jeg  ham  syv  Slotte, 
Som  ej  der  er  Mage  til.  — 


Jomfru  Alda. 


Udi  Paris  sidder  Alda, 

Rolands  trolovede  Brud; 

Tre  hundrede  Møer  gaa  hende  til  Haand, 

De  bære  det  samme  Skrud; 

De  bænkes  alle  om  samme  Bord 
Og  spise  af  samme  Brød, 
Foruden  hin  Jomfru  Alda, 
Hun  var  saa  ædelig  fød. 

Hundrede  væve  Sindal, 
Hundrede  spinde  Guld, 
Hundrede  synge  til  Strængeleg, 
Thi  Alda  er  Sangen  huld. 

Hendes  Øjne  finge  en  Dvale, 
Imens  hun  lytted  derpaa; 
Drømte  hun  da  saa  sælsom  en  Drøm, 
Den  monne  med  Skræk  hende  slaa. 

Hun  vaagned,  af  Angst  betagen,. 
Hendes  Blod  var  stivnet  til  Is ; 
Hun  skreg  saa  højt,  at  det  hørtes 
Langt  ud  i  den  Stad  Paris. 

Mælede  da  hendes  Møer, 
Lytter  nu  til  deres  Ord: 

—  Hvad  er  det,  o  Herskerinde, 
Hvi  er  din  Kummer  saa  stor? 

—  Jeg  drømte  en  Drøm,  I  Terner, 
Som  voldte  mig  Sorg  og  Møde; 
Jeg  drømte  mig  i  den  vildene  Skov, 
Den  var  saa  ensom  og  øde. 

Under  de  høje  Bjærge 
Saa'  jeg  en  Falk  flyve  hen, 
Efter  den  jaged  en  liden  Ørn, 
Havde  ondt  i  Sinde  mod  den. 

Under  mit  Skjørt  søgte  Falken  Ly, 
Men  Ørnen  derfra  den  drog: 
Med  Kløerne  rev  den  dens  Fjedre  ud, 
Og  Næbet  den  i  den  slog.  — 

Mælede  da  hendes  Terne: 

—  Drømmen  jeg  raade  kan; 
Falken  er  eders  Brudgom, 
Han  kommer  fra  fjærne  Land. 


Jomfru  Alda.  30, 


I  selv,  Herskerinde,  er  Ørnen 
Som  han  har  givet  sin  Troi 
Den  vildene  Skov  er  Kirken, 
Hvori  eders  Bryllup  skal  bo. 

—  Du  have  Tak,  liden  Terne, 
Fordi  du  min  Frygt  betvang; 
Sker  det,  som  Du  har  talet, 
Da  skal  jeg  dig  lønne  en  Gang. 

Aarie  den  næste  Morgen, 
Endnu  førend  Dag  det  blev, 
Traadte  en  Terne  for  Alda  ind 
Og  rakte  den  Jomfru  et  Brev. 

Foruden  var  Skriften  blodig, 
Forinden  ligervis  rød ; 
Der  stod,  at  ved  Roncesvalles 
Laa  Roland  slagen  og  død. 


Moriana  og  Galvan. 


I. 

Moriana  sad  i  Hallen 

Hos  Galvan,  hin  Maurerkonge; 

Begge  lege  Guldtavl  sammen 

For  at  fryde  sig  ved  Tidkort. 

Hver  Gang  Maurerkongen  taber, 

Taber  han  en  Stad  behænde; 

Hver  Gang  Moriana  taber, 

Hun  sin  Haand  til  Kys  ham  rækker. 

I  sin  overvættes  Glæde 

Synker  Kongen  hen  i  Dvale. 

Over  hine  høje  Bjærge 

Ser  en  Rytter  frem  hun  fare; 

Blodet  springer  af  hans  Negle, 

Og  han  sukker  dybt  og  græder 

I  sin  Sorg  for  Moriana, 

Datter  af  Kong  Morianus. 

Hun  af  Maurerne  blev  røvet 

Aarle  en  Sankt  Hansdags  Morgen, 

Da  hun  gik  og  plukked  Roser 

I  sin  Faders  Urtegaard. 

Moriana  hæver  Blikket; 

Hun  har  set  ham,  hun  har  kjendt  ham; 

Taarerne  fra  hendes  Øjne 

Falde  ned  paa  Morens  Ansigt. 

Rædselsslagen  op  han  farer 

Og  begynder  nu  at  tale: 

—  Hvad  er  hændt  dig,  Herskerinde? 
Hvo  har  voldet  dig  slig  Kummer? 
Blev  af  mine  Folk  du  krænket, 
Skal  paa  Stand  de  miste  Livet, 
Eller  var  det  dine  Terner, 

Skal  jeg  tugte  dem  til  Hobe, 
Eller  haaned  dig  de  kristne, 
Gaar  jeg  ud  at  krige  mod  dem. 
Mine  Smykker  ere  Vaaben, 
Hvile  finder  jeg  i  Striden, 
Haarde  Klipper  er  mit  Leje 
Og  min  Søvn  Aarvaagenhed. 

—  Ej  har  Maurerne  mig  krænket ; 
Ikke  bør  de  miste  Livet; 

Ikke  heller  mine  Terner 

Bør  for  min  Skyld  lide  Ufærd. 

Heller  ikke  har  I  nødig 

At  bekrige  Kristenfolket; 

Men  hvorfor  jeg  er  bedrøvet, 

Skal  jeg  sige  jer  for  Sanden: 

Over  hine  høje  Bjærge 

Saa'  en  Rytter  frem  jeg  fare, 

Og  jeg  tror,  det  er  min  Brudgom, 

Min  Gemal,  min  Hjærtenskjære.  — 

Maurerkongen  hæved  Haanden, 
Haardt  paa  Kinden  slog  han  hende; 
Hendes  Tænder,  før  saa  hvide, 
Blev  af  Blod  nu  farvet  røde. 
Og  paa  Stand  befol  han  Vagten 
Føre  hende  ud  at  dræbes 
Paa  det  samme  Sted,  hvorfra  hun 
Havde  set  sin  Hjærtenskjære. 
Der  nu  Dødens  Stund  sig  nærmed, 
Hæved  hun  sin  Røst  og  mæled: 
—  ]eg  i  Døden  gaar  som  kristen, 
Og  min  Mund  skal  lydt  bekjende, 
At  jeg  trofast  og  oprigtig 
Elsket  har  min  rette  Brudgom. 


Moriana  og  Galvan. 


II. 

Alt  paa  Knæ  laa  Moriana; 
Hendes  Hoved  af  skal  hugges; 
Ud  fra  hendes  bundne  Øjne 
Rinde  Taarer  uden  Ophør. 
Bundne  vare  hendes  Hænder, 
Hendes  Fødder  ligedanne; 
Løst  var  hendes  rige  Guldhaar, 
Og  til  Jorden  ned  det  naaede; 
Hendes  Bryst,  til  Bæltet  blottet, 
Skinned  mere  hvidt  end  Marmor. 
Der  nu  Maurerbødlen  skued 
Al  den  Skjønhed  hos  sit  Offer, 
Grebes  han  af  Elskovs  Attraa, 
Og  af  den  betvungen,  mæled 
Han  til  hende  paa  Arabisk 
Som  til  en,  der  vel  forstod  det: 
—  Døm  mig  ikke,  Moriana ! 
Tilgiv  mig  og  døm  mig  ikke! 
Thi  jeg  handler  paa  Befaling 
Af  Galvan,  min  grumme  Herre. 

Allah  give  mig  et  Middel 
Til  at  frelse  dig  i  Nøden, 
For  at  tvende  Liv  kan  frelses, 
Som  i  denne  Stund  maa  lide.  — 
Moriana  sagde:  —  Maurer, 
Hvad  jeg  beder  dig  for  alting, 
Er,  at  du  din  Pligt  opfylder 
Uden  blot  en  Stund  at  tøve.  — 
Som  de  tvende  saadan  mæle, 
Farer  frem  just  hendes  Brudgom; 
Maurerne  han  slaar  og  dræber, 
Saa  at  ingen  kan  ham  modstaa. 
Rytter  stolt  paa  ædel  Ganger, 
Er  han  alt  i  hendes  Nærhed. 
Bødlen  løser  hendes  Lænker, 
Hjælper  hende  op  i  Sadlen; 
Bort  de  tre  tilsammen  drage; 
Ingen  Fjende  mer  de  møde, 
Og  til  Borgen  Breña  komne, 
Fandt  de  dér  et  sikkert  Fristed. 


Moriana  og  Galvan. 


III. 

Under  Bøgetræets  Krone 

Staar  Galvan,  hin  Maurerkonge, 

Stirrer  op  til  Borgen  Breña, 

Hvor  Fru  Moriana  dvæler. 

Hesten  holder  han  ved  Tømmen, 

Thi  han  vil  ej  slippe  Hesten; 

Hjælmen  holder  han  i  Haanden, 

At  den  ej  hans  Blik  skal  hindre. 

Med  en  Stemme,  kvalt  af  Smerte, 

Mellem  Suk  og  hede  Taarer 

Taler  Maureren  og  klager, 

Og  paa  denne  Vis  han  mæler: 

—  Moriana,  Moriana, 

Min  Elendes  Grund  og  Ophav, 

Er  det  muligt,  at  i  Nøden 

Du  ej  ynker  mig,  min  Frue, 

Skjøndt  du  véd,  at  jeg  for  din  Skyld 

Uden  Haab  maa  miste  Livet  : 

Vel  det  burde  dig  at  mindes 

De  forgangne  gode  Tider, 

Da  du  i  min  stolte  Borghal 

Ved  min  Side  dig  forlysted. 

Du  i  Sjælen  burde  set  mig, 
Naar  med  dig  jeg  leged  Guldtavl, 
Xaar  jeg  tabte  og  dog  sejred, 
Thi  at  tabe  var  at  vinde, 
Naar  jeg  vandt  og  min  Belønning 
Var  at  kysse  dine  Hænder, 
Og  for  alt,  naar  jeg  mit  Hoved 
Plej  ed  i  dit  Skjød  at  lægge, 
Og  naar  mine  Øjenlaage 
Daled  til,  mens  Ord  vi  vexled. 
Hvis  ej  dette  var  at  elske, 
Hvad  skal  da  det  kaldes,  Frue? 
Og  hvis  det  i  Sandhed  var  det, 
Kan  da  nogen  Tid  det  glemmes?  — 
Paa  det  øverste  af  Taarnet 
Moriana  her  sig  viste, 
Og  til  den  forelskte  Maurer 
Disse  Ord  paa  Stand  hun  mæled: 
—  Pak  dig  bort,  Hund  af  en  Maurer, 
Du,  som  agted  mig  at  dræbe, 
Du,  der  røved  mig  som  Jomfru 
Og  med  Vold  tog  mig  til  Slegfred! 
Hvert  et  Kjærtegn,  jeg  har  vist  dig, 
Var  kun  Gækkeri  og  Falskhed, 
Mens  jeg  vented  paa  min  Brudgom, 
Paa  hans  Komme  for  at  fri  mig.  — 
Ud  af  Breña  fór  den  kristne, 
Ud  mod  Maureren  han  hasted ; 
Lansen  brat  ham  gjennemstinger, 
Og  hans  Sjæl  af  Kroppen  farer. 


Kongedatterens  Forløsning. 


Barslet  havde  Kongedatteren, 
Kongedatt'ren  havde  barslet; 
Men  af  Hensyn  til  sin  Fader 
Lod  hun  sige,  hun  var  syg, 
Lod  gaa  Bud  til  Greven,  bad  ham 
Skynde  sig  til  hendes  Kammer, 
Og  da  Greven  hørte  dette, 
Gik  han  did  paa  hurtig  Fod. 

—  Du  mit  Liv,  hvad  er  dit  Ønske, 
Du  min  Sjæl,  hvad  er  din  Attraar 

—  Tag,  o  Greve,  denne  spæde, 
Bring  den  til  en  Fostermoder!  — 
Greven  tager  Barnet  til  sig, 
Svøber  det  i  Kappens  Folder; 
Men  da  ud  han  gaar  af  Kamret, 
Kommer  Kongen  ham  i  Møde. 

—  Hvad  er  det  I  bærer,  Greve, 
Under  eders  Kappes  Folder? 

—  Det  er  Mandler,  høje  Herre, 
Mandler  til  en  Barselkvinde. 

—  Giv  mig  nogle,  gode  Greve, 
Giv  mig  nogle  til  min  Datter! 

—  Hav  mig  undskyldt,  Herre  Konge, 
Thi  de  ere  talt  til  Hobe.  — 

I  den  samme  Stund  begynder 
Barnet  ynkelig  at  græde. 

—  Du  er  en  Forræder,  Greve, 

I  mit  Hus  har  du  forraadt  mig. 

—  Jeg  er  ej  Forræder,  Konge; 
I  min  Slægt  er  ingen  saadan; 
Mine  Søskendbørn  og  Brødre 
Er  Granadas  bedste  Sønner.  — 
Kongen  vikled  harmfuld  Kappen 
Om  sin  Arm  og  udrev  Sværdet ; 
Men  af  Omsorg  for  den  spæde 
Trak  sig  Greven  hen  i  Salen. 
Kongen  sagde:  —  Grib  den  Frække! 
Ingen  dog  det  turde  vove. 

Da  Prinsessen  i  sit  Kammer 
Hører  denne  stærke  Ordstrid, 
Spørger  flux  hun  sine  Terner, 
Hvad  den  store  Larm  betyder. 

—  Herskerinde,  vid,  at  Kongen 
Sigted  Greven  som  Forræder 
Nys,  fordi  han  i  sin  Kappe 
Bar  et  lidet  Barn  fra  Slottet; 
Thi  han  tror,  at  det  er  eder, 
Som  af  Greven  er  beskæmmet.  — 
Uden  Tøven  gaar  Prinsessen 

Did,  hvor  hendes  Fader  dvæler, 


Kongedatterens  Forløsning. 

Griber  hurtig  ham  i  Armen, 
River  Sværdet  af  hans  Hænder, 
Mens  hun  siger:  —  Hør  mig,  Herre, 
Hør,  hvad  nu  jeg  vil  fortælle!  — 
Kongen  elsked  højt  sin  Datter 
Og  befol.  hun  skulde  tale. 
—  Vid  da  nu,  at  mit  er  Barnet, 
Dette  Barn,  som  Greven  bærer, 
Og  at  Greven  er  min  Husbond, 
Jeg  som  saadan  ham  erkjender.   — 
Der  nu  Kongen  hørte  dette, 
Stod  han  længe  tavs  og  sorgfuld, 
Søgte  længe  om  en  Udvej. 
Vakled  mellem  Hævn  og  Skaansel. 
Til  det  bedste  Raad  han  vendte 
Sig  til  sidst  dog  som  forstandig, 
Og  han  sagde  højt  og  kjærlig, 
At  han  tilgav  deres  Brøde. 
Derpaa  bød  han  Kardinalen 
Lægge  deres  Hænder  sammen; 
Prægtigt  Bryllup  lod  han  stande, 
Som  forlysted  hele  Riget, 
Og  den  forbigangne  Kummer 
Vendtes  om  til  Fryd  og  Glæde. 

Kongedatteren  sad  i  Bure, 

Sad  alene,  som  hun  plejed, 

Mod  i  Hu  og  misfornøjet 

Med  det  Liv,  hun  maatte  føre; 

Thi  hun  saa'  med  Skræk,  at  svundet 

Var  for  hende  Livets  Foraar, 

Og  endnu  ej  havde  Kongen 

Tænkt  paa  en  Gemal  til  hende. 

Tankefuld  hun  overvejed, 

Hvor  der  bedst  var  Raad  at  finde, 

Og  beslutted  da,  som  ofte 

Sket  tilforn,  at  kalde  Kongen 

Til  sit  Bur  og  aabenbare 

Ham  sin  Løndom  og  sin  Hensigt. 

Kongen  kom,  saa  snart  han  kaldtes, 

Uden  Tøven  did  han  traacte, 

Fandt  sin  Datter  dér  i  Enrum, 

Ganske  ene,  uden  Følge, 

Og  det  skjønne  Aasyn  tyktes 

Mere  sorrigfuldt  end  vanlig. 


Grev  Alarcos. 

Kongen  saa'  af  hendes  Udtryk, 
At  hun  led  af  lønlig  Smerte. 
-   Hvad  er  hændet  jer,  Prinsesse? 
Hvad  er  hændet  jer,  min  Datter? 
Tal  og  sig  mig  eders  Kummer; 
Lad  ej  lønlig  Sorg  jer  tvinge! 
Naar  jeg  først  det  hele  kjender, 
Findes  vel  der  Raad  for  alting. 

—  I  maa  raade  Bod,  o  Konge, 
Paa  det  tomme  Liv,  jeg  fører; 
Thi  min  Moder  anbefaled 

Mig  til  eder  i  sin  Dødsstund. 
Giv  mig  snart  en  Husbond,  Konge, 
Thi  min  Alder  fordrer  saadant. 
Skamfuld  beder  jeg  om  dette, 
Ikke  gjør  jeg  det  med  Glæde; 
Thi  at  tænke  paa  min  Fremtid 
Tilkom  eder  først  og  fremmest.  — 
Da  Prinsessen  havde  udtalt, 
Svared  strax  den  gode  Konge: 

—  Skylden,  véd  I  godt,  Prinsesse, 
Er  ej  min,  men  eders  egen ; 

Thi  I  kunde  jer  formælet 
Med  den  ædle  Prins  af  Ungarn. 
Ingen  Tid  I  laante  Øre 
Til  hans  Sendebud  og  Breve, 
Skjønt  der  her  i  vore  Lande 
Ej  var  nogen  Mand  for  eder; 
Thi  i  hele  Riget  findes 
Ingen,  som  er  eders  Lige, 

Ingen  uden  Grev  Alarcos, 

Og  han  har  alt  Børn  og  Hustru. 

—  Indbyd  Grev  Alarcos,  Konge, 
Indbyd  ham  til  eders  Taffel, 

Og  saa  snart  I  har  holdt  Maaltid, 
Sig  ham  da  paa  mine  Vegne, 
At  det  burde  ham  at  mindes 
Hine  Eder,  han  har  svoret. 
Thi  det  var  ham  selv,  som  loved, 
Ikke  mig,  som  bad  ham  om  det, 
At  kun  mig  han  vilde  ægte, 
Og  jeg  tilsvor  ham  da  Troskab. 
Vel  tilfreds  jeg  var  ved  Løftet, 
Og  jeg  angrer  det  ret  aldrig. 
Før  han  ægtede  Grevinden, 
Burde  han  betænkt  for  Sanden, 
At  for  hans  Skyld  gav  jeg  Afslag 
Til  den  ædle  Prins  af  Ungarn. 
Gifted  han  sig-  med  Grevinden, 
Er  det  hans  og  ikke  min  Skyld.  — 
Der  nu  Kongen  hørte  dette, 
Misted  han  Fornuft  og  Samling; 
Men  saa  snart  han  kunde  tænke, 
Tog  han  højst  fortørnet  Ordet: 

—  Ej  er  dette  den  Formaning, 
Som  I  fik  af  eders  Moder; 
Slet  betænkte  I,  Prinsesse, 
Hvad  min  Rang  og  Ære  fordrer. 
Er  det  sandt,  hvad  I  fortæller, 
Har  I  mistet  eders  Ære; 

Ikke  kan  I  ægte  Greven, 
Mens  Grevinden  er  i  Live. 
Hvis  nu  ad  Fornuftens  Veje 
Eller  Rettens  Ægteskabet 
Blev  ugyldigt  gjort  og  Greven 
Tvungen  til  at  ægte  eder, 
Vilde  strax  i  Folkets  Øjne 
I  betragtes  som  en  Skjøge. 
Giv  I  mig  et  Raad,  min  Datten 
Thi  jeg  selv  kan  intet  finde: 
Siden  eders  Moder  døde, 
Har  jeg' ingen,  jeg  kan  spørge. 

—  Jeg  skal  give  Raad,  o  Konge, 
Give  det  saa  godt,  jeg  mægter: 
Greven  kan  sin  Hustru  dræbe 
Hemmelig,  saa  ingen  ser  det, 
Derpaa  brede  ud,  at  Sygdom 
Endte  hendes  Liv  saa  hastig. 
Ægteskabet  kan  da  sluttes 

Som  en  skjult  og  lønlig  Handling, 
Og  paa  denne  Vis,  o  Konge, 
Vil  min  Ære  vorde  sikret.  — 
Kongen  fjærned  sig  behænde, 
Lidet  glad  han  var  til  Mode, 
Mange  Tanker  vaktes  hos  ham 
Ved  den  Nyhed,  han  erfared. 
Saa'  han  da  hin  Grev  Alarcos, 
Som  med  andre  Herrer  tåled: 

—  Elske  en,  man  ej  kan  ægte, 
Er  til  ingen  Gavn,  I  Herrer' 

Thi  man  spilder  kun  sin  Møje 
Dér,  hvor  Troskab  er  umulig. 
Men  paa  mig  kan  dog  det  sagte 
Ej  med  rette  vorde  anvendt; 
Thi,  naar  jeg  i  gamle  Dage, 
Da  jeg  elsked  en  af  Hj ærtet, 
Elsked  hende  fremfor  alle, 
Elsker  nu  jeg  mer  den  fagre. 
Men  om  mig  kan  Ordet  gjælde: 
Hvo,  der  elsker,  glemmer  aldrig.   — 
Medens  Greven  sagde  dette, 
Saa'  han  Kongen  staa  iblandt  dem, 
Og  da  Kongen  talte  til  ham, 
Gik  han  ud  af  Ridderklyngen. 
Sagde  Kongen  da  til  Greven 
Saare  naadig  og  huldsalig: 

—  Jeg  vil  gjærne  se  jer,  Greve, 
Se  jer  her  den  Dag  i  Morgen; 
Kom  og  deltag  i  mit  Taffel 
For  at  holde  mig  med  Selskab! 

—  Ske  det,  som  det  har  behaget 
Eders  Højhed  at  bestemme, 

Og  for  Naaden  lad  mig  kysse 
Eders  kongelige  Hænder ! 
Her  jeg  bliver  til  i  Morgen, 
Skjønt  jeg  alt  var  rejsefærdig; 
Thi  Grevinden  venter  paa  mig. 
Efter  hvad  hun  nys  har  skrevet.  — 
Dagen  efter,  det  var  aarle, 
Vendte  Kongen  hjem  fra  Messen; 


Grev  Alarcos. 

Flux  han  satte  sig  til  Taflet, 
Ej  fordi  han  havde  Madlyst, 
Men  fordi  han  uden  Ophold 
Vilde  tale  med  Alarcos. 
Rigt  de  bleve  dér  betjente, 
Som  det  sømmed  sig  en  Konge. 
Da  de  havde  spist  og  drukket, 
Fjærned  Følget  sig  behænde, 
Og  alene  sad  ved  Bordet 
Grev  Alarcos  nu  hos  Kongen. 
Tog  da  Kongen  paa  at  tale, 
Aabenbarende  sin  Hensigt: 
—  Jeg  har  hørt  en  Nyhed,  Greve, 
Som  har  voldt  mig  meget  Mishag, 
Og  med  Grund  jeg  mig  beklager 
Over  eders  Handlemaade. 
Selv  I  svoret  har  Prinsessen, 
Uden  at  hun  bad  jer  om  det, 
At  I  vilde  ægte  hende, 
Og  hun  tilsvor  eder  Troskab. 
Om  der  andre  Ting  gik  for  sig, 
Vil  jeg  ikke  undersøge. 
Endnu  én  Ting  skal  I  vide, 
Skjønt  den  mer  vil  smerte  eder: 
I  maa  dræbe  eders  Hustru; 
Thi  min  Ære  fordrer  dette. 
Bred  saa  Rygtet  ud,  at  Sygdom 
Endte  hendes  Liv  saa  hastig. 
Ægteskabet  kan  da  sluttes 
Som  en  skjult  og  lønlig  Handling, 

For  at  ingen  Skam  skal  times 
Denne  mig  saa  kjære  Datter.  — 
Der  nu  Kongen  havde  udtalt, 
Tog  til  Orde  Grev  Alarcos: 

—  Jeg  vil  ikke  nægte,  Konge, 
Hvad  Prinsessen  har  fortalt  jer ; 
Tvært  imod  jeg  aabent  tilstaar, 
At  det  er  den  rene  Sandhed. 
Kun  af  Frygt  for  eder,  Konge, 
Har  jeg  ikke  ægtet  hende; 

Thi  jeg  voved  ej  at  tænke, 
At  I  dertil  gav  jert  Minde. 
Havde  jeg  Prinsessen  ægtet. 
Var  det  bleven  til  min  Lykke; 
Men  Grevinden,  Herre  Konge, 
Kan  jeg  ikke  røve  Livet; 
Thi  det  er  en  Synd  at  dræbe 
Den,  der  intet  ondt  forskyldte. 

—  Hun  maa  dræbes,  gode  Greve, 
Thi  min  Ære  fordrer  dette, 
Eftersom  I  ej  betænkte, 

Hvad  I  først  betænke  skulde. 
Hvis  Grevinden  ikke  dræbes, 
Skal  I  selv  med  Livet  bøde; 
Thi  til  Værn  for  Kongers  Ære 
Led  saa  mangen  skyldfri  Døden ; 
Om  Grevinden  dør,  har  derfor 
Ikke  meget  at  betyde. 

—  Jeg  skal  dræbe  hende,  Konge! 
Ingen  Skyld  paa  mig  dog  falder; 

Men  for  Gud  maa  I  forsvare 
Denne  Synd  i  eders  Dødsstund. 
Og  jeg  sværger  eders  Højhed, 
Sværger  ved  min  Ridderære: 
En  Forræder  vil  jeg  kaldes, 
Hvis  mit  Ord  jeg  ikke  holder, 
Hvis  jeg  ikke  dræber  hende, 
Skjønt  hun  intet  ondt  forskyldte. 
Giv  mig  Orlov,  gode  Konge, 
Og  paa  Stand  her  fra  jeg  drager. 

—  Orlov  har  I,  gode  Greve, 
Gjør  jer  rede  til  at  rejse.  — 
Greven  grædende  sig  fjærner, 
Grædende  og  uden  Glæde; 

For  Grevindens  Skyld  han  græder, 
Thi  han  elsked  hende  saare. 
Greven  græd  i  lige  Maade 
For  de  trende  Børn,  han  havde; 
End  ved  Brystet  laa  den  mindste, 
Og  Grevinden  selv  den  fostred; 
Thi  den  vægred  sig  standhaftig 
Ved  at  die  trende  Ammer, 
Fandt  kun  Ro  ved  Moderbrystet, 
Som  den  allerede  kjendte. 
Smaa  endnu  var  og  de  andre, 
Ringe  deres  Fatteevne. 
Førend  Greven  naaede  Borgen, 
Tog  han  klagende  til  Orde: 

—  Hvo  kan  tænke  sig,  Grevinde, 
At  den  frydefulde  Velkomst, 

Hvormed  I  gaar  mig  i  Møde, 
Sker  i  eders  sidste  Time? 
Skylden  er  kun  min  alene, 
Kun  hos  mig  er  hele  Skylden.  — 
Alt  imedens  Greven  talte, 
Kom  Grevinden  ham  i  Møde: 
Thi  hun  hørte  af  en  Page, 
At  han  nærmed  sig  til  Borgen. 
Da  Grevinden  saa'  paa  Greven, 
Saa'  hun  strax,  at  han  var  sorgfuld, 
Saa,  han  havde  grædt  paa  Vejen, 
Thi  hans  Øjne  vare  svulne 
Af  de  Taarer,  som  han  fælded 
Over  Tabet  af  sin  Lykke. 
Tog  Grevinden  da  til  Mæle: 

—  Vær  velkommen,  Hjærtenskjære! 
Hvad  er  hændt  jer,  Grev  Alarcos? 
Hvorfor  græder  I,  min  Husbond  - 
Hvi  er  I  saa  bleg  om  Kinden, 

At  jeg  næppe  kjender  eder: 
Eders  Færd  og  eders  Aasyn 
Er  ej  hvad  de  vanlig  ere. 
Giv  mig  Del  i  eders  Kummer, 
Som  I  deler  Glæden  med  mig; 
Sig  mig  det  paa  Stand,  o  Greve, 
Dræb  mig  ej  med  eders  Tavshed ! 

—  Jeg  skal  sige  det,  Grevinde, 
Naar  den  rette  Time  kommer. 

—  Siger  I  det  ikke,  Greve, 
Vil  jeg  blive  utaalmodig. 

—  Plag  mig  ikke,  kjære  Hustru, 
Endnu  er  ej  Timen  kommen. 
Lad  os  gaa  til  Bords,  Grevinde, 
Og  sæt  frem,  hvad  Huset  mægter. 

—  Dugen  er  alt  bredt,  o  Greve, 
Som  det  altid  var  min  Vane.  — 
Greven  satte  sig  til  Bordet, 
Spiste  ej  og  kunde  ikke; 

Ved  hans  Side  sad  hans  Smaabørn, 
Thi  han  elsked  dem  saa  saare. 
Ned  paa  Dugen  sank  hans  Hoved; 
Lod  han  da,  som  om  han  slumred; 
Af  den  Taareflod,  han  fælded, 
Var  det  fast,  som  Dugen  svømmed. 
Saa'  Grevinden  da  paa  Greven. 
Grunden  kunde  hun  ej  fatte, 
Ikke  voved  hun  at  spørge 
Og  formaaede  det  ej  heller. 
Greven  rejste  sig  behænde, 
Sagde,  at  han  vilde  sove; 
Ligervis  Grevinden  sagde. 
At  hun  ogsaa  gik  til  Hv 
Skal  den  rene  Sandhed  siges, 
Fandt  dog  ingen  af  dem  Hvile. 
Greven  og  Grevinden  ginge 
Did,  hvor  de  var  vant  at  sove; 
Udenfor  blev  deres  Smaabørn. 
Greven  bød  det  saadan  være; 
Med  sig  tog  de  kun  den  mindste, 
Som  Grevinden  selv  gav  Die. 

Efter  sig  han  laased  Døren, 
Hvad  tilforn  han  aldrig  plejed, 
Og  til  Orde  tog  han  derpaa, 
Talende  med  Sorg  og  Medynk: 

—  Ak,  usalige  Grevinde, 
Saare  stor  er  din  Elende. 

—  Jeg  er  ej  usalig,  Greve; 
Al  den  Lykke,  jeg  forlanger, 
Har  jeg  her  som  eders  Hustru ; 
Det  var  just  min  store  Lykke. 

—  Snart  vil  I  forstaa,  at  dette 
Var  just  eders  største  Vanheld. 
Vid,  at  jeg  i  svundne  Dage 
Elsked  inderlig  en  anden; 
Denne  anden  var  Prinsessen. 
Og  til  mit  og  eders  Vanheld 
Loved  jeg  at  ægte  hende. 
Gjærne  gav  hun  dertil  Minde 
Og  forlanger  mig  til  Husbond 
For  den  Troskab,  hun  har  udvist. 
Hun  kan  gjøre  det  med  Føje; 
Hun  har  Retten  paa  sin  Side. 
Kongen  sagde  dette  til  mig; 
Han  erfór  det  af  sin  Datter. 

Et  endnu  befaler  Kongen, 

Et,  som  rører  mig  i  Sjælen, 

Og  det  er,  at  I,  Grevinde, 

For  min  Haand  skal  lide  Døden; 

Thi  hans  Ære  er  i  Fare, 

Alt  imens  I  er  i  Live.  — 

Da  Grevinden  hørte  dette, 
Faldt  i  Afmagt  hun  til  Jorden: 
Til  sig  selv  hun  kom  dog  hurtig 
Og  tog  klagende  til  Orde: 

—  Det  er  altsaa  Lønnen,  Greve, 
For  min  Troskab  imod  eder! 
Greve,  hvis  mit  Liv  I  skaaner, 
Skal  jeg  nævne  jer  et  Middel: 
Send  mig  til  mit  Hjemlands  Egne, 
Hvor  min  Fader  kan  mig  huse! 
Jeg  skal  fostre  eders  Smaabørn 
Bedre  end  min  Efterfølger 

Og  i  samme  Kyskhed  leve, 
Som  jeg  hidtil  jer  bevared. 

—  I  maa  dø,  maa  dø,  Grevinde, 
Endnu  førend  Dagen  kommer. 

—  Klart  nok  ses  det,  Grev  Alarcos, 
At  jeg  ene  staar  i  Livet; 

Thi  min  Fader  er  nu  gammel, 
Og  for  længst  min  Moder  jordet, 
Og  min  Broder,  Don  García, 
Har  de  myrdet  i  hans  Ungdom; 
Thi  Monarken  lod  ham  dræbe, 
Da  han  frygted,  han  var  farlig. 
Selv  jeg  ikke  frygter  Døden, 
Thi  en  Gang  maa  den  dog  komme, 
Men  jeg  ynker  mine  Smaabørn, 
Som  vil  savne  Moderplejen. 
Lad  dem  komme  ind,  o  Greve, 
Lad  mig  tage  Afsked  med  dem! 

—  Aldrig  ser  I  dem,  Grevinde, 
Aldrig,  mens  I  er  i  Live. 

Favn  for  sidste  Gang  den  spæde, 
Thi  kun  den  vil  savne  eder. 
Jeg  har  Ynk  med  jer,  Grevinde, 
Ynker  jer  af  ganske  Hjærte; 
Men  jeg  kan  ej  skaane  eder; 
Thi  det  gjælder  mer  end  Livet. 
Anbefal  jer  til  Gud  Herren, 
Thi  det  sagte  kan  ej  undgaas. 

—  Giv  mig  Frist  saa  længe,  Greve, 
Alens  en  liden  Bøn  jeg  beder! 

—  Sig  da  Bønnen  snelt,  Grevinde, 
Sig  den,  førend  Dagen  kommer! 

—  Hurtig  kan  den  siges,  Greve, 
Mere  hurtig  end  et  Ave.  — 
Ydmyg  hun  paa  Knæ  sig  lagde, 
Bad  saa  fromt  den  Bøn,  hun  kunde 

—  j Herre,  se,  i  dine  Hænder 
>Jeg  min  Sjæl  nu  anbefaler: 
>Døm  ej,  Herre,  mine  Synder 
»Efter  hvad  de  fuldt  fortjene; 
>Døm  dem  efter  al  din  Naade 
>Og  Barmhjærtighed,  o  Herre!« 
Endt  er  allerede,  Greve, 
Denne  Bøn,  jeg  en  Gang  lærte. 
Nu  jeg  anbefaler  eder 

Disse  Børn,  vi  fik  tilsammen; 
Bed  til  Gud  for  mig,  o  Greve, 
Al  den  Tid,  I  er  i  Live! 

Det  er  eders  Pligt  for  Sanden, 
Thi  I  véd,  jeg  dør  uskyldig. 
Ræk  mig  end  en  Gang  den  spæde, 
At  til  Afsked  den  kan  die! 

—  Lad  den  sove  trygt,  Grevinde, 
Væk  den  ikke  af  dens  Slummer! 
Dagen  kommer,  gjør  jer  rede 

Og  forlad  mig  denne  Gjerning! 

—  Jeg  forlader  eder,  Greve, 
Thi  jeg  véd,  I  har  mig  elsket, 
Men  forlader  ikke  Kongen 
Og  Prinsessen  heller  ikke. 
Jeg  vil  stævne  dem  til  Møde 
For  den  øverste  Guds  Domstol; 
Dér  jeg  venter  dem  til  Dommen 
Inden  tred've  Dages  Udløb.  — 
Alt  imens  Grevinden  talte, 
Havde  Greven  gjort  sig  rede, 
Og  om  hendes  Hals  han  slynged 
Hendes  Hovedlin,  det  lange, 
Trak  saa  til  med  begge  Hænder, 
Trak  saa  stærkt,  som  han  formaaede. 
Ikke  slap  han  hendes  Strube, 

Mens  endnu  hun  var  i  Live. 
Da  han  ikke  længer  mærked 
Noget  Livstegn  hos  Grevinden, 
Skilte  han  det  døde  Legem 
Ved  hvert  enkelt  Klædningsstykke, 
Kasted  hende  saa  paa  Sengen, 
Hylled  hende  til  som  vanlig, 

Aftog  sine  egne  Klæder, 
Lagde  sig  ved  hendes  Side, 
Sprang  saa  op  igjen  og  raabte 
Højt  og  lydt  paa  Tjenerskaren: 
—   Hjælp,  til  Hjælp,  I  mine  Svende, 
Hurtig,  ellers  dør  Grevinden!  — 
Ilsomt  strømmed  de  til  Kamret, 
Saa'   dog  snart,  hun  var  ej  mere. 
Den  usalige  Grevinde 
Maatte  dø  paa  denne  Maade; 
Men  de  andre  døde  ogsaa 
Før  de  tred've  Dages  Udløb. 
Da  den  tolvte  Dag  var  gaaet, 
Laa  Prinsessen  død  paa  Lejet; 
Da  de  fem  og  tyve  Dage 
Var  forløbne,  døde  Kongen; 
Paa  den  sidste  Dag,  den  tredvte, 
Opgav  ogsaa  Greven  Aanden. 
Alle  gik  de  ind  til  Regnskab 
For  den  øverste  Guds  Domstol. 

Give  Gud  os  her  sin  Naade 
Og  sin  Salighed  hist  oppe! 


Fangen. 


Foraar  er  det,  Foraarstiden, 
Som  med  Sol  og  Varme  kommer; 
Til  sin  Hjertenskjær  hver  Bejler 
Bringer  Markens  fagre  Blommer. 

Ikkun  jeg  bag  Fængslets  Mure 
Sidder  ensom  og  forladt, 
Og  jeg  véd  ej,  om  der  ude 
Det  er  Dag,  hvad  heller  Nat. 

Jeg  erfór  det  af  en  Sangfugl, 
Som  ved  Gry  var  Lysets  Bud; 
Nu  har  Bueskytten  dræbt  den  — 
Straf  ham  for  hans  Synd,  o  Gud! 


Den  skjønne  ulykkelig  gifte. 


—  Uu  skjønne  ulykkelig  gifte, 
Du  yndigste  Viv,  jeg  har  set, 
Du  nævne  mig  al  din  Kummer, 
Maaske  er  alt  Trøst  dig  beredt. 

Attraar  du  anden  Elskov, 

Da  vælge  du  mig  til  din  Ven; 

Din  Ægteherre  jeg  saa1  paa  min  Vej 

Sammen  med  Kvindfolk  igjen. 

Med  Kjærtegn  og  Kys  han  dem  favned 
Og  haaned  dig  sorgfulde  Viv; 
Han  svor  de  dyreste  Eder, 
At  han  vilde  tage  dit  Liv.   — 

Da  mæled  den  ædelig  Frue, 
Saalunde  hun  mælede  da: 

—  Saa  tag  mig  da  med  dig,  du  Ridder  god, 
Og  før  mig  i  Hast  herfra! 


Den  skjonne  ulykkelig  gifte.  6j 

Hvor  helst  du  i  Verden  vandrer, 
Jeg  vil  dig  tjene  fuldtro; 
Selv  skal  jeg  rede  det  Leje, 
Hvor  vi  skal  os  lægge  til  Ro. 

Selv  skal  jeg  brede  dig  Dugen 
Og  gjøre  dig  alt  til  Behag: 
Hons  og  Kapuner  skal  paa  dit  Bord 
Jeg  sætte  hver  evige  Dag. 

Ham,  som  du  nævned.  min  Ægteherre, 
Med  Afsky  jeg  tænker  kun  paa: 
Saa  ondt  var  mit  Liv  ved  hans  Side, 
Hvad  selv  du  jo  hørte  og  saa'.  — 

Alt  som  de  stode  og  taledes  ved, 
Kom  hjem  hendes  Ægtemand: 

—  Hvad  øver  du  her,   du  skamløse  Kvinde? 
Dit  Liv  skal  du  lade  paa  Stand. 

—  Du  sige  ej  saa,  min  Husbond ! 
Slet  ikke  jeg  krænkede  dig; 
Aldrig  jeg  nogen  Mand  gav  et  Kys: 
Det  var  ham,  som  tog  det  fra  mig. 

Men  han  skal  ej  straffes  for  hvad  der  er  sket: 
Lad  mig  alene  kun  bøde! 
Med  Tømmen,  hvormed  du  styrer  din  Hest. 
Piske  du  mig  til  Døde: 

Hvad  heller,  Gemal,  med  en  Silkesnor 
Du  snøre  mig  Halsen  til, 
Hvis  ikke  du  før  i  din  Abildgaard 
Mig  levende  jorde  vil. 

I  Elfenbenskiste,  med  Guld  indlagt, 
Du  lægge  til  Ro  mine  Ben, 
Og  over  Graven  med  denne  Indskrift 
Du  sætte  en  Mindesten: 

»Her  hviler  Blomsten  for  alle  Blomster, 
»Som  Døden  forsmædelig  led; 
»Slig  var  hendes  Lod,  den  usalige  Viv, 
»For  hun  synded  af  Kjærlighed. c  — 


Don  Manuel  de  León  og  Handsken. 


Hin  Grev  Manuel,  den  samme, 
Der  har  »de  León«   som  Tilnavn, 
Øvede  en  Gang  en  Gjerning, 
Som  ret  aldrig  skal  forglemmes, 
Øved  den  imod  en  Dame, 
Doña  Ana  de  Mendoza. 
Det  fortælles,  at  en  Middag 
Efter  Taflet,  da  hun  vandred 
Gjennem  Kongeborgens  Sale 
Og  var  fulgt  af  andre  Damer 
Og  af  ædle  Kavalerer, 
Som  med  Skjæmten  korted  Tiden, 
Standsed  hun  i  Galleriet 
For  at  hvile  sig  ved  Gitret. 
Oven  over  Løvegaarden 
Var  det  netop,  hun  stod  stille; 

Alle  samled  sig  om  hende 
Og  betragted  fire  Løver, 
Paa  hvis  Skikkelse  og  Aasyn 
De  med  Gru  og  Undren  stirred. 
For  med  Liste  nu  at  prøve, 
Hvilken  Ridder  der  var  modigst, 
Lod  hun  (ret  som  om  det  skete 
Ubevidst)  sin  Handske  falde. 
Og  hun  sagde,  at  hun  meget 
Mod  sin  Vilje  tabte  Handsken, 
Og  med  saare  kjælen  Stemme 
Blev  hun  ved  paa  denne  Maade: 
—  Hvor  er  vel  den  gjæve  Ridder, 
Som  har  sligt  et  Mod  i  Brystet, 
At  han  tør  imellem  Løver 
Hente  mig  min  dyre  Handsker 
Findes  der  en  slig,  da  vælger 
Jeg  ham  til  min  Hjærtenskjære, 
Fremfor  alle  jeg  ham  kaarer, 
Mest  af  alle  skal  han  elskes.  — 
Manuel,  den  brave  Ridder, 
Hørte  godt,  hvad  Damen  sagde; 
Af  Forhaanelsen  mod  alle 
Ogsaa  han  sin  Del  har  faaet. 
Sværdet  drog  han  ud  af  Skeden, 
Kappen  svøbte  han  om  Armen, 
Ind  i  Løvegaarden  gik  han, 
Som  det  syntes,  bleg  af  Harme. 
Løverne  paa  Helten  stirred; 
Ingen  af  dem  dog  sig  rørte. 

Fri  og  uskadt  skred  han  atter 
Gjennem  Døren,  han  kom  ind  ad, 
Gik  saa  op  igjen  ad  Trappen 
Og  holdt  Handsken  i  sin  venstre. 
Men  før  Handsken  gav  han  Damen 
Rask  og  snelt  et  Ørefigen, 
Aabenbarende  sit  Retsind 
Og  sit  Mod  i  Ord  og  Gjerning: 

—  Tag,  tag  dette,  og  herefter 
Vogt  jer  og  betænk  jer  nøje, 
Før  I  for  en  lumpen  Handske 
Bringer  brave  Mænd  i  Fare! 
Og  hvis  nogen  skulde  mene, 
At  min  Gjerning  ej  er  velgjort, 
Kan  han  kræve  mig  til  Regnskab 
Efter  Ærens  Lov  i  Marken.  — 
Damen  lod  sig  ikke  mærke 

Med  Fortrydelse,  men  svared: 

—  Ingen  kræve  ham  til  Regnskab! 
Det  er  nok,  at  jeg  har  Vished 
Om  at  I,  min  ædle  Greve, 

Er  den  dristigste  blandt  alle. 
Og  hvis  det  behager  eder, 
Vil  jeg  tage  jer  til  Husbond; 
Thi  en  kjæk  Gemal  jeg  ønsker, 
Som  forstaar  at  revse  Slethed. 
Opfyldt  er  paa  mig  det  gamle 
Vel  bekjendte  Ord,  som  lyder: 
Den,  som  elsker  dig  oprigtig, 
Han  vil  revse  dig  i  Tide«.  — 

Da  han  saa,  hvordan  hun  vendte 
Krænkelsen  til  Dyd  og  Ære, 
Og  med  hvilken  Takt  og  Klogskab 
Hun  Fornærmelsen  besvared, 
Gav  Don  Manuel,  fornøjet 
Og  tilfreds  dermed,  sit  Bifald, 
Og  i  hele  Følgets  Paasyn 
Gav  de  dér  hinanden  Haanden. 


HISTORISKE  ROMANCER. 


Romancer  om  Mrip,.  Åen  sidste  Goteitap. 

i. 

Kong  Rodrigo  aabner  Herkules-Templet. 


.Don  Rodrigo,  Spaniens  Konge, 
Lod  til  Kronens  Glans  og  Hæder 
Opraab  udgaa  om  at  møde 
Til  Turnering  i  Toledo. 
Tresindstyve  tusend  Ridd're 
Har  forsamlet  sig  i  Staden; 
Alting  er  beredt  til  Festen, 
Ridderspillet  skal  begynde, 
Da  Toledos  Folk  til  Kongen 
vSender  Bud  og  Bøn,  om  ikke 
Han  vil  slaa  en  Laas  for  Templet, 
Som  til  Herkules  er  viet; 
Thi  fra  gammel  Tid  var  dette 
Sæd  og  Skik  hos  Herskerslægten. 
Kongen  slog  ej  Laas  for  Templet, 
Men  brød  af  de  andre  Laase; 
Thi  han  tænkte,  at  der  inde 
Gjemtes  kostelige  Skatte. 

Ind  i  Tempelhallen  skred  han, 
Saa    sig  om,  men  fandt  ej  andet 
End  paa  Muren  disse  Skrifttegn: 
Konge  blev  du  til  din  Skade : 
»Hvo,  som  aabner  dette  Tempel, 
>Tænder  Spaniens  Land  i  Flammer. 
Inderst  i  en  Pille  fandtes 
Der  et  Skrin  af  sjælden  Rigdom, 
Og  i  Skrinet  nye  Bann're 
Med  Figurer,  som  forfærded : 
Højt  til  Hest  Araberhelte, 
Højt  til  Hest  og  fast  i  Sadlen; 
I  et  Baand  om  Halsen  bar  de 
Sværdet  og  den  sikre  Bue. 
Don  Rodrigo,  rædselsslagen, 
Voved  ej  at  dvæle  længer. 
Ned  fra  Himlen  svang  en  Ørn  sig; 
Flammer  brat  fortæred  Templet. 
Meget  [Mandskab  samled  Kongen, 
Afrikas  Erobring  gjaldt  det; 
Fem  og  tyve  tusend  Ridd're 
Til  Grev  Julian  han  sendte. 
Under  Overfarten  fristed 
Greven  vilden  Storm  paa  Havet, 
Misted  tvende  hundred  Skibe, 
Dertil  hundrede  Galejer, 
Misted  ligervis  sit  Mandskab; 
Ikkun  fire  tusend  frelstes. 


II. 

Grev  Julians  Forræderi. 


(jrrev  Don  Julian  i  Ceuta, 
I  det  stolte  Ceuta  dvæler; 
Budskab  agter  han  at  sende 
Til  den  anden  Side  Grænsen. 
Brevet  skrev  en  gammel  Maurer, 
Medens  Greven  selv  diktered; 
Der  nu  Skrivelsen  var  sluttet, 
Tog  han  Maureren  af  Dage. 
Vel  var  det  et  Smertensbudskab, 
Smertefuldt  for  hele  Spanien; 
Thi  det  var  til  Maurerkongen, 
Og  i  dette  dyrt  han  svor  ham, 
At  saafremt  han  gav  ham  Midler, 
Gav  han  ham  til  Eje  Spanien. 
Ve  dig,  Spanien,  ve  dig,  Spanien! 
Du,  saa  vidt  berømt  i  Verden, 
Du,  det  bedste  af  dens  Lande, 
Bedst  og  stoltest  af  dem  alle, 
I  hvis  Jordbund  Guldet  fødes, 
Og  hvor  Sølvet  aldrig  mangler, 
Som  med  Skjønhed  blev  begavet, 
Og  hvor  Heltedaad  har  hjemme: 
Ved  en  ond  Forræders  Brøde 

Maa  du  nu  gaa  op  i  Flammer! 

Alle  dine  rige  Stæder, 

Samt  de  ædle  Børn,  de  fostred, 

Maa  til  Bod  for  vore  Synder 

Xu  for  Maurerne  sig  bøje ; 

Kun  Asturien  tvang  de  ikke; 

Thi  dets  Barskhed  har  det  skj ærmet. 

Da  den  stakkels  Kong  Rodrigo, 

Han,  som  den  Gang  dig  behersked, 

Saa',  at  tabt  var  nu  hans  Rige, 

Sprang  han  ind  i  Kampens  Tummel. 

I  sit  Hjærtes  tunge  Kummer 

Skærped  han  sin  store  Styrke; 

Men  saa  mange  var  hans  Fjender, 

At  de  sejret  har  i  Slaget. 

Kong  Rodrigo  saas  ej  mere, 

Ingen  véd,  hvad  der  blev  af  ham. 

Gud  forbande  dig,  Don  Oppas, 

Onde  Nidding  og  Forræderi 

I  saa  svigefuld  en  Fremfærd 

Hjalp  du  med  dit  Raad  den  anden. 

O  du  overvættes  Smerte ! 

O  utænkelige  Gjerning! 

For  en  Jomfrus  Skyld  alene, 

Der  som  Tilnavn  havde  Cava, 

Voldte  disse  to  Forrædre, 

At  vort  Spanien  blev  betvunget, 

Og  at  Landets  Drot  og  Herre 

Uden  mindste  Spor  forsvandt. 


III. 

Nederlaget  ved  Guadalete. 


Kong  Rodrigos  Krigerskarer 
Tabte  Modet  brat  og  flygted, 
Da  de  paa  den  ottende  Kampdag 
Blev  af  Fjendens  Magt  besejret. 
Kongen  gaar  fra  sine  Telte, 
Bort  fra  Lejren  han  sig  vender; 
Ene  gaar  han,  Lykkens  Stifbarn, 
Ej  en  eneste  ham  følger. 
Træt  af  Kampen  kan  hans  Ganger 
Kun  med  Møje  sig  bevæge, 
Frit  den  gaar,  hvorhen  den  lyster, 
Ingen  Herre  mer  den  styrer. 
Kongens  Kræfter  har  forladt  ham, 
Næppe  mægter  han  at  sanse, 
Sult  og  Tørst  saa  haardt  ham  plage, 
At  det  er  en  Ynk  at  se  ham. 
Helt  af  røden  Blod  bestænket, 
Ligner  han  et  Kul,  der  gløder; 
Fuld  af  Buler  er  hans  Brynje, 
Som  er  smykt  med  dyre  Stene. 

Lig  en  Sav  hans  Sværd  er  vorden 
Af  de  Hug,  det  havde  prøvet; 
Hjælmen,  bulet  og  forslaaet, 
Falder  dybt  ned  over  Panden; 
Tykt  og  svulmet  er  hans  Aasyn 
Af  den  Nød,  som  han  har  fristet. 
Op  han  stiger  paa  en  Banke, 
Paa  den  højeste,  han  skimter; 
Derfra  ser  han  sine  Stridsmænd 
Slagne  over  Marken  flygte; 
Ser  de  Faner  og  Standarter, 
Som  tilforn  han  kaldte  sine, 
Ser  dem  alle  traadt  med  Fødder, 
Ser  dem  alle  dækt  af  Støvet: 
Spejder  efter  Høvdingskaren. 
Ingen  Høvding  dog  sig  viser; 
Ser  kun  Blodet  farve  Marken, 
Ser  det  flyde  hen  i  Strømme. 
Der  den  arme  skued  dette, 
Blev  af  heftig  Ve  han  grebet, 
Taarer  opsteg  i  hans  Øjne, 
Og  paa  denne  Vis  han  mæled: 
—  Jeg,  som  var  i  Gaar  en  Konge, 
Ej  en  Stad  i  Dag  besidder; 
Jeg,  som  havde  By'r  og  Borge, 
Har  i  Dag  ej  én  tilbage: 
Tjenere  i  Gaar  mig  fulgte; 
Ingen   mig   i  Dag  betjener; 
Jeg  i  Dag  har  ej  en  Tinde, 
Som  jeg  nævne  kan  min  egen. 


Romancer  om  Rodrigo,  den  sidste  Goterkonge. 

Ulyksalig  var  den  Time, 
Ulyksalig  var  den  Morgen, 
Da  jeg  Lyset  saa'  og  ar  ved 
Dette  store  Herredømme; 
Thi  jeg  misted  alt  tilsammen, 
Paa  en  Dag  det  hele  Rige. 
Død,  hvi  kommer  du  dog  ikke? 
Hvi  forløser  du  ej  Sjælen 
Fra  mit  jammerfulde  Legem? 
Jeg  skal  hilse  glad  dit  Komme. 


IV. 
Kong  Rodrigos  Bod  og  Død. 


Da  Rodrigo,  Goterkongen, 
Havde  mistet  Spaniens  Rige, 
Vandred  han  fortvivlet  fremad, 
Hvor  hans  Fod  ham  førte  hen. 
Ind  blandt  Bjærgene  han  skrider, 
Did,  hvor  tættest  Krat  ham  dølger, 
For  at  undgaa  sine  Fjender, 
Som  forfølge  ham  paa  Flugten. 
Paa  sin  Vej  han  traf  en  Hyrde, 
Som  drev  hjemad  sine  Hjorder; 
—  Sig  mig,  gode  Mand,  han  mæled, 
Hvad  jeg  ønsker  at  erfare, 
Om  her  findes  nogen  Flække 
Eller  nogen  Bondehytte, 
Hvor  jeg  søge  kan  lidt  Hvile; 
Thi  til  Døden  er  jeg  træt.  — 
Hyrden  svared  ham  behænde, 
At  hans  Søgen  var  forgjæves, 
Thi  i  hele  denne  Ørken 
Kun  et  Enebo  der  fandtes, 
Hvor  en  Eremit  i  Fromhed 
Leved  hen  et  helligt  Liv. 
Kongen  glæded  sig  og  tænkte 

Dér  at  ende  sine  Dage, 
Bad  ham  derpaa  om  lidt  Føde, 
Hvis  han  havde  noget  hos  sig. 
Hyrden  aabnede  sin  Taske, 
Som  med  Brød  var  vel  forsynet, 
Gav  ham  noget  af  sit  Forraad 
Og  lidt  Kjød,  som  dér  han  gjemte. 
Meget  groft  og  sort  var  Brødet, 
Ilde  smagte  det  Rodrigo ; 
I  hans  Øjne  opsteg  Taarer, 
Som  han  ikke  kunde  standse; 
Thi  han  mindedes  de  Retter, 
Som  tilforn  man  satte  for  ham. 
Styrket  efter  Hvilestunden 
Spurgte  han  om  Eneboet. 
Hyrden  gav  Besked  om  Vejen; 
Saare  let  var  den  at  finde. 
Kongen  skjænked  ham  en  Kjæde 
Og  en  Ring,  han  bar  paa  Fingren, 
Kostelige  Smykker  var  det, 
Selv  han  holdt  dem  højt  i  Ære. 
Fremad  vandred  atter  Kongen, 
Og  da  Solen  netop  daled, 
Xærmed  han  sig  Eneboet, 
Som  af  Hyrden  var  betegnet. 
Lovende  Guds  store  Godhed, 
Gav  han  flux  sig  til  at  bede. 
Da  sin  Bøn  han  havde  sluttet, 
Gik  han  ind  til  Eremitten; 
Myndig  var  den  fromme  Fader, 

Myndighed  var  i  hans  Adfærd. 

Eremitten  bad  ham  sige, 

Hvi  og  hveden  han  var  kommen, 

Og  med  taarefyldte  Øjne 

Gav  ham  Kongen  dette  Gj  ens  var: 

—  Den  usalige  Rodrigo, 

Ham,  som  fordum  var  en  Konge, 
Ser  du  her.  og  i  dit  Selskab 
Vil  jeg  gjøre  Bod  for  Brøde. 
Ved  Gud  Herren  og  vor  Frue, 
Lad  det  ikke  dig  fortryde!  — 
Eremitten  højt  sig  undred 
Og  tog  trøstende  til  Mæle: 

—  Sandelig  jeg  siger  eder, 
At  den  rette  Vej  I  valgte; 
Thi  den  fører  jer  til  Frelse 
Og  til  Guds  Tilgivelse.  — 
Eremitten  bad  til  Herren, 
Bad  ham  fromt  at  aabenbare, 
Hvilken  Bod  der  var  den  rette, 
Som  af  Kongen  burde  kræves. 
Og  Gud  Herren  hørte  Bønnen, 
Og  en  Dag  han  aabenbared, 
At  han  i  en  Grav  skal  sættes 
Sammen  med  en  giftig  Øgle, 
Og  at  denne  Bod  blev  krævet 
For  det  onde,  han  har  øvet. 
Eremitten,  fuld  af  Glæde, 

Gik  tilbage  til  Rodrigo 
Og  fortalte  Kongen  alting, 

Som  det  havde  gaaet  for  sig. 
Og  tilfreds  beslutter  Kongen 
Flux  at  lyde  Guds  Befaling; 
Xed  i  Graven  han  sig  lægger 
For  i  den  at  vente  Døden. 
Og  den  tredje  Dag  derefter 
Ser  den  fromme  Fader  til  ham, 
Og  han  mæler:  —  Sig,  o  Konge, 
Gaar  det  godt  med  eders  Fælle  ? 

—  Den  har  endnu  ikke  rørt  mig; 
Thi  Gud  Herren  vil  det  ikke. 
Bed  for  mig,  min  fromme  Fader, 
At  mit  Liv  maa  ende  saligt.  — 
Eremitten  græd  bedrøvet, 
Megen  Ynk  han  følte  med  ham, 
Trøsted  ham  paa  bedste  Maade, 
Bad  ham  holde  ud  med  Taalmod. 
Did  paa  ny  gik  Eremitten 

For  at  se,  om  end  han  leved, 
Og  han  hørte  Kongen  bede, 
Mens  han  jamred  sig  og  klaged. 
Atter  spurgte  han  da  til  ham. 

—  Gud  er  kommen  til  min  Bistand, 
Gav  til  Svar  den  gode  Konge, 

Jeg  fortæres  alt  af  Øglen.  — 
Munken  bad  ham  være  modig. 
Dér  i  Graven  døde  Kongen; 
Saadan  endte  Kong  Rodrigo 
Og  gik  flux  i  Himlen  ind. 


Romancer  oin  Kom  Ramiro  II  af  ArapÉn. 
i. 

Ramiro  Munken  vælges  til  Konge  af  Aragonien. 


Aragonien  og  Navarra 
Plejed  Raad  med  megen  Iver; 
Thi  de  havde  ingen  Konge, 
Og  saa  mange  attraa  Kronen. 
Ry  for  Troskab  vil  de  hævde, 
Anse  ingen  Bejler  værdig; 
Thi  til  Konge  vil  de  ingen 
Uden  den,  som  har  fortjent  det 
Og  er  runden  af  en  Stamme, 
Der  har  Konger  til  sin  Rod. 
Munk  var  den  Gang  Don  Ramiro, 
Fromt  og  helligt  Liv  han  leved, 
Broder  var  han  til  Alfonso, 
Som  var  længst  i  Graven  lagt. 
Ud  af  Klostret  de  ham  hente, 
Skjønt  det  ikke  ham  behaged, 
Til  Huesca  de  ham  føre, 
Og  til  Konge  de  ham  kaare. 
Han  var  lykkelig  i  Felttog, 
Sejer  vandt  han  i  dem  alle; 
Af  sit  Folk  han  højt  var  elsket, 

Delte  med  det  alt  sit  Gods. 
Paa  den  første  Dag,  han  stævned 
Ud  til  Kamp  med  Maurerfolket, 
Blev  han  væbnet  af  sit  Følge 
Med  en  ny  og  herlig  Rustning. 
Op  i  Sadlen  hjalp  de  Kongen; 
Skjoldet,  lysende  at  skue, 
Paa  hans  venstre  Arm  de  fæsted, 
Og  et  Sværd,  af  Skeden  draget, 
I  hans  højre  Haand  de  gav  ham. 
Mæled  da  hans  Folk  saalunde: 

—  Tag  nu  Tøjlen,  ædle  Herre, 
Tag  den  i  den  samme  Haand, 
Hvormed  du  har  fattet  Skjoldet, 
Og  hug  ind  paa  Maurerfolket!  — 
Kongen,  som  var  uerfaren, 
Tåled  nu  paa  Stand  og  svared: 

—  Skjoldet  har  jeg  jo  i  denne; 
Holde  Tøjlen  kan  jeg  ikke; 
Giv  mig  den  i  Munden  heller, 
At  uhindret  jeg  kan  ride.  — 
Ridderne  med  lydig  Vilje 

Gjorde  flux  hvad  Kongen  bød  dem. 
Frem  han  red  paa  saadan  Vis, 
Fjenden  slog  han  ned  for  Fode. 
Kraftig  han  sit  Rige  styred, 
Mange  Lande  han  erobred. 
Kronen  atter  ned  han  lagde 
Og  blev  Munk,  som  han  var  før. 


II. 

Klokken  i  Huesca. 


iJon  Ramiro  af  Aragonien, 
Ogsaa  kaldet  Munkekongen, 
Blev  af  Rigets  store  Herrer 
Spottet  tit  og  ringeagtet; 
Thi  han  var  dem  for  sagtmodig 
Og  i  Vaabenbrug  ej  kyndig. 
Derfor  adlød  de  ham  ikke; 
Derfor  nægted  de  ham  Hyldest. 
Han  et  Bud  til  Munken  sendte, 
Som  en  Gang  ham  havde  fostret, 
Til  Sankt  Ponce  de  Torneras, 
Hvor  den  gode  Pater  leved, 
Med  en  Bøn  om  Raad  og  Bistand 
I  hans  usselige  Stilling. 
Sendebudet  ilsomt  vandred ; 
Til  Abbeden  gav  han  Brevet; 
Men  Abbeden  svared  ikke. 
Ind  i  Abildgaarden  skred  han, 
Ikkun  fulgt  af  Sendebudet, 
Som  paa  ny  et  Svar  forlangte. 

Gav  Abbeden  da  et  saadant, 

Skjønt  han  ej  et  Ord  ham  sagde. 

Svaret,  som  han  gav  paa  Brevet, 

Var  en  saare  dunkel  Gaade; 

Thi  han  tog  en  Kniv  behænde 

Og  skar  af  de  høje  Grene. 

Budet  nu  sig  anbefaled; 

Misfornøjet  gik  han  hjemad; 

Da  han  stededes  for  Kongen, 

Tog  paa  denne  Vis  han  Ordet: 

—  Daarligt  Raad  jeg  bringer,  Konge! 

Munken  agter  dig  kun  lidet; 

Intet  vilde  han  mig  svare, 

Og  jeg  tror,  at  han  dig  spotted. 

Da  han  havde  læst  dit  Lønbrev, 

Skred  han  ind  i  Abildgaarden; 

Dér  han  sleb  en  Kniv  og  gjorde 

Alle  Grene  lige  lange.  — 

Kongen,  som  helt  agtsom  lytted, 

Lod  sig  dog  med  intet  mærke; 

Grant  forstod  han  Svarets  Mening 

Og  det  Raad,  Abbeden  gav  ham. 

Til  en  Herredag  han  stævned, 

Som  det  var  hans  Agt  at  holde, 

Og  han  gjorde  tilmed  kundbart, 

At  en  Klokke  skulde  støbes, 

Som  i  Riget  kunde  høres 

Og  i  hele  Spanien  klinge. 

Her  I  skulde  hørt  en  Latter; 

Lydelig  de  Herrer  spotted. 

I  den  gode  Stad  Huesca 

Strømmed  mange  Folk  tilsammen. 

Kaldte  han  de  høje  Herrer 

Da  en  Dag  ind  i  Gemakket 

Og  befaled  deres  Sønner 

I  den  store  Sal  at  dvæle. 

Alt  som  de  tren  ind,  de  saa    sig 

Af  bevæbnede  omringed; 

De,  som  mest  ham  havde  spottet, 

Lod  han  Ho'edet  hugge  af. 

Femten  blev  til  Døden  dømte, 

Men  de  andre  han  benaaded. 

Ho' ederne  lod  ud  han  bringe 

Til  de  unge  Mænd  i  Salen, 

Sagde,  det  var  deres  Fædres, 

Alle  de,  som  her  de  skued, 

At  det  Straffen  var,  fordi  de 

Havde  spottet  deres  Konge, 

Og  at  sligt  Exempel  skulde 

Tjene  dem  til  Tegn  og  Varsel. 

Saadan  blev  ved  denne  Klokkes 

Dumpe  Klang  Kong  Munken  frygtet. 


Romance  om  Koi  Alfonso  VIII,  ion  Maiú. 

De  fem  Maravedises 


Udi  Burgos  dvæler  Kongen, 

Kong  Alonso  den  Attraaede, 

Han,  som  i  Kastiliens  Rige 

Var  den  ottende  af  Navnet. 

Han  betragter  Las  Huelgas, 

Dette  hæderkronte  Kloster, 

Mønstrer  det  fra  hver  en  Side, 

Thi  han  selv  har  lagt  dets  Grundsten. 

Nedtrykt  og  forstemt  han  tænker 

Paa  sin  hjælpeløse  Tilstand ; 

Thi  den  store  Skat,  hans  Fader 

Efterlod  ham,  er  forødet 

I  hans  Krig  mod  Maurerfolket, 

Som  til  Ro  i  Landet  slog  sig, 

Den  Gang  det  blev  overgivet 

Ved  den  gode  Kong  Rodrigos, 

Den  besungne  Goterkonges 

Store  Skyld  og  tunge  Skæbne. 

Med  sig  selv  han  stille  taler, 
Overvejende  bedrøvet, 
Hvorfra  Penge  kunne  skaffes 
Til  paa  ny  at  føre  Krigen. 
Inderlig  til  Gud  han  beder 
Om  at  hjælpe  ham  i  Nøden, 
Eftersom  hans  Maal  alene 
Er  at  brede  ud  hans  Lære. 
Hos  de  ædelige  Herrer 
Agter  han  at  søge  Støtte 
Ved  at  foreslaa  en  Afgift, 
Saare  liden  og  lemfældig. 
Ikkun  fem  Maravediser 
Vil  han  af  enhver  forlange, 
Og  til  dette  Spørgsmaals  Fremme 
Han  til  Herredag  dem  stævner. 
I  hans  Haller  staar  Don  Diego, 
Hvem  han  ynded  fremfor  alle ; 
Han  var  Herre  til  Biscaya 
Og  Kastiliens  første  Ædling. 
Kongen  spørger  ham,  hvorlunde 
Denne  Sag  kan  bedst  behandles, 
Og  Don  Diego  ufortøvet 
Giver  ham  det  Raad,  han  ønsker: 
—  Jeg  for  min  Del  Herre  Konge, 
Frygter  stærkt  for  Sagens  Udfald; 
Men  I  kan  jo  prøve  paa  det, 
Og  paa  mig  kan  trygt  I  stole. 
Deres  stærke  Hang  til  Frihed 
Taaler  knap  dog  nogen  Skranke. 


De  fem  Maravediser.  0,3 

Mine  fem  Maravediser 
Skal  I  faa  i  deres  Paasyn.  — 
Med  Don  Diegos  Raad  var  Kongen 
Fuldt  tilfreds  i  alle  Maader, 
Og  paa  Herredagen  bragte 
Han  sit  Forslag  frem  og  talte: 
—  Det  er  jer  bekjendt,  I  Herrer, 
Hvilke  Summer  jeg  har  anvendt 
Under  Krigen  med  de  Maurer, 
Som  tog  Magten  her  i  Riget. 
For  at  gjøre  Pligten  Fyldest 
Har  jeg  blottet  mig  for  Penge; 
Thi  de  Skatte,  som  min  Fader 
Efterlod  mig,  er  forødet; 
Af  min  Bedstefaders  Rigdom 
Er  ej  heller  Spor  tilbage. 
Vel  I  véd,  at  da  de  brugtes, 
Blev  de  ikke  ilde  anvendt. 
Hjælp  mig  nu,  I  høje  Herrer, 
Til  paa  ny  at  føre  Krigen; 
Aarlig  give  hver  af  eder 
Mig  kun  fem  Maravediser. 
Summen  er  saa  meget  lille, 
At  I  vel  kan  den  betale 
Uden  eders  Gods  at  sælge, 
Og  den  gjør  jer  ikke  fattig; 
Men  den  sætter  mig  i  Stand  til 
At  belønne  jer  med  Tiden.   — 
Op  sig  rejste  nu  Don  Diego; 
Thi  han  var  Monarkens  Yndling: 

—  Det  er  os  bekjendt,  Herr  Konge, 
Hvilke  Summer  I  har  anvendt; 

At  vi  er  i  Gjæld  til  eder, 
Bør  vi  derfor  villig  tilstaa. 
Ved  at  hjælpe  eder  heri 
Hædre  vi  det  ganske  Rige; 
Give  Gud  jer  Sejr  til  Løn  for, 
At  I  udbredt  har  hans  Lære! 
Mine  fem  Maravediser 
Ere  her  som  villigt  Offer.  — 
Her  den  gode  Xuño  Lara 
Rejste  flux  sig  fra  sit  Sæde: 

—  Ikke  har  du  talet,  Diego, 

Som  en  Mand  af  Mod  og  Klogskab. 

Det  forbyde  Gud  i  Himlen, 

Og  det  er  ej  hans  Befaling, 

At  en  Ridder  nogen  Sinde 

Skulde  taale  Skattepaalæg.  — 

Der  han  havde  mælet  dette, 

Gik  paa  Stand  han  ud  af  Borgen: 

—  De,  som  finde  sig  i  Skatten, 
Blive  her  ved  Kongens  Side! 
De,  som  sætte  Pris  paa  Frihed, 
Gaa  med  mig  fra  disse  Haller!  — 
Trende  tusend  var  der  inde; 
Ikkun  fire  blev  tilbage. 

En  af  disse  var  Don  Diego, 
Og  en  Kammersvend  den  anden, 
Og  med  ham  to  unge  Pager, 
Som  stod  begge  ved  hans  Side 


De  fem  Maravediser.  gt 

Der  de  kom  til  deres  Herberg, 
Tog  Don  Ñuño  paa  at  tale: 

—  Vis  jer  nu  som  brave  Riddre; 
Taal  ej  noget  Skattepaalæg, 
Drag  til  Minde  de  Bedrifter, 
Som  de  ædelbaarne  Helte 

Have  øvet  i  vort  Spanien 
I  de  forbigangne  Tider! 
Hvis  mit  Raad  I  ville  følge, 
Har  et  saadant  jeg  til  Rede.  — 
Her  de  andre  ædle  Ridd're 
Tog  til  Orde  flux  og  mæled: 

—  Giv  os  Raadet,  høje  Herre, 
Vi  vil  følge  det  med  Glæde. 

—  Gaa  da  hver  til  eders  Herberg, 
Væbn  jer  godt  og  stig  i  Sadlen, 
Lad  de  fem  Maravediser 
Derpaa  bindes  i  et  Klæde; 
Hæng  dem  saa  paa  Lansespidsen 
Og  lad  atter  her  os  samles!  — 
Knap  han  havde  givet  Raadet, 
Før  det  hele  alt  var  udført. 

—  Her  er  vi  igjen,  Don  Ñuño, 
Sig  os  nu,  hvad  I  befaler; 

Vi  er  rede  til  at  lyde 
Uden  Tvang,  af  ærlig  Vilje.  — 
Tog  Don  Ñuño  da  til  Orde, 
Hør  nu  efter  hvad  han  mæled: 

—  To  af  eder  sig  forføje 

Til  hans  Højhed !    Sig  ham  fra  os, 

At  han  nu  kan  ud  i  Marken, 
Hvor  vi  alle  har  os  samlet, 
Sende  en  at  hæve  Skatten, 
Som  han  nylig  selv  har  paalagt: 
Thi  her  staa  de  fødte  Ridd're 
For  med  Fynd  den  at  betale. 
Ser  han  ej  sin  Skattekræver 
Mer  igjen,  bør  han  ej  undres; 
Thi  vi  Adelsmænd  i  Spanien 
Er  ej  vant  at  yde  Skatter. 
Vil  han  have  Skatten  af  os. 
Skal  han  se,  hvor  dyrt  den  kjøbes. 
Gik  de  tvende  da  til  Kongen, 
Og  de  sagde  deres  Ærend. 
Der  nu  Kongen  havde  hørt  det, 
Blev  han  højligen  fortørnet, 
Men  Don  Diego  tog  til  Orde, 
Klog,  forstandig,  uforfærdet: 
—  Herre  Konge,  I  maa  lægge 
Mig  til  Last  det  gjorte  Forslag; 
Kast  paa  mig  kun  hele  Skylden ; 
Sig,  at  jeg  har  raadet  til  det; 
Vis  mig  ud  af  eders  Riger, 
Læg  Beslag  paa  mine  Jorder! 
Thi  paa  denne  Vis,  Herr  Konge, 
Vil  det  ende  med  det  gode.  — 
Uopholdelig  lod  Kongen 
Nu  Don  Ñuño  kalde  til  sig, 
Tog  paa  denne  Vis  til  Orde 
Og  forklared  hele  Sagen: 


De  fem  Maravediser. 

—  Tilgiv  mig,  I  ædle  Herrer; 
Man  har  ført  mig  selv  bag  Lyset; 
Thi  Don  Diego  af  Biscaya 
Er  det,  som  har  raadet  til  det. 
Skat  paa  eder  skal  ej  lægges, 
Eders  Frihed  skal  just  fremmes- 
Men  Don  Diego  skal  nu  bøde 
For  det  onde  Raad,  han  gav  mig. 
Han  forvises  fra' mit  Rige, 
Og  hans  Jorder  ind  jeg  drager; 
Thi  enhver,  som  raader  ilde, 
Bør  med  rette  vorde  tugtet.  — 
Tugtet  vandred  ud  Don  Diego; 
Alt  hans  Gods  de  toge  fra  ham. 
Efter  fire  Dages  Udløb 
Hæved  de  hans  Landsforvisning, 
Gav  ham  alt  hans  Gods  tilbage, 
Gav  ham  mer,  end  før  han  ejed. 
At  det  skete  saadan,  skyldtes 
Samme  stolte  Herrers  Forbøn. 

Romance  om  Roí  Fernando  III,  cien  Hellige. 

Garci  Perez  de  Vargas  og  hans  Haarnet. 


Den  Gang  Kong  Fernán  den  Tredje 

Holdt  Sevillas  Stad  belejret, 

Red  en  Morgen  Garci  Perez 

Ud  i  Følge  med  en  Ridder. 

Ene  ad  en  Sti  de  ride, 

Ene  ad  en  Vej  de  drage, 

Da  de  se,  at  dem  i  Møde 

Komme  syv  beredne  Maurer. 

Siger  hin  til  Garci  Perez: 

—  Det  er  bedst,  at  nu  vi  vende; 

Thi  vi  er  kun  to,  og  derfor 

Altfor  faa  mod  syv  beredne.  — 

Garci  Perez  svared:  —  Saadant 

Ej  for  brave  Mænd  sig  sømmer  5 

'Sien  hvis  I  vil  følge  med  mig, 

Kan  vi  let  slaa  os  igjennem.   — 

Følgesvenden  vilde  ikke, 

Og  til  Flugt  han  vendte  Hesten; 

Tog  da  Perez  sine  Vaaben, 


Garci  Perez  de  Vargas.  qq 

Som  blev  baarne  af  hans  Væbner. 
Paa  en  Høj  stod  Don  Lorenzo 
Gallinaz  ved  Kongens  Side, 
Og  han  sagde  til  sin  Herre: 

—  Hist  jeg  ser  en  enlig  Ridder; 
Gjøre  Maurerne  nu  Angreb, 

Vil  en  tapper  Daad  han  øve. 

I  skal  se,  de  snart  erkjender, 

At  han  er  en  prøvet  Kriger.  — 

Rustet  rider  Garci  Perez 

Atter  fremad  uden  Tøven. 

Frem  mod  Maurerne,  som  standse 

Og  i  sluttet  Trop  sig  stille. 

Ind  blandt  dem  han  frygtløs  rider, 

Og  de  lade  ham  passere; 

Paa  hans  Vaaben  har  de  kjendt  ham 

Og  tør  ikke  gjøre  Modstand. 

Videre  han  drager  fremad, 

Men  da  savner  han  et  Haarnet, 

Som  det  var  hans  Skik  at  bære, 

Og  foruden  mindste  Tøven 

Vil  han  vende  did  tilbage, 

Hvor  han  satte  Hjælmen  paa  sig. 

Heftig  grædende  hans  Væbner 

Sagde  til  ham:  —  Gjør  det  ikke; 

Ringe  Værd  har  eders  Haarnet, 

Men  I  selv  kan  miste  Livet. 

—  Vent  mig  her  og  frygt  kun  ikke! 
Dette  Xet  jeg  højlig  skatter; 

Thi  min  Hjærtenskjær  det  virked, 

Og  jeg  mister  det  kun  nødig.   — 
Samme  Vej  han  red  tilbage, 
Og  han  naar  de  samme  Maurer; 
Disse,  som  paa  ny  har  kjendt  ham, 
Vover  ej   at  gjøre  Modstand. 
Snart  han  fandt  det  tabte  Haarnet, 
Vendte  om  med  det  i  Haanden ; 
Kongen  sagde  til  Lorenzo: 
—  Hvilken  uforfærdet  Ridder!  — 


Romance  om  Kom  Fernando  IV,  den  Stævnede. 

Carvajalernes  Dad. 


otaa  mig  naadig  bi,  vor  Frue, 
Du,  som  kaldes   » a  f  Ribera« 
Efter  Staden,  hvor  den  gode 
Kong  Fernando  holdt  sin  Faste. 
Og  imellem  Askeonsdag 
Og  den  hellige  Skærtorsdag 
Lod  ej  Kongen  Skj  ægget  rage, 
Heller  ej  han  Haaret  kæmmed ; 
Kun  en  Stol  til  Seng  han  havde 
Og  en  Sten  til  Hovedpude. 
Firti  Fattigfolk  bespistes 
Daglig  ved  hans  eget  Taffel, 
Og  hvad  disse  levned  til  ham 
Blev  hans  tarvelige  Nadver; 
Med  en  gylden  Stav  i  Haanden 
Lod  han  Taflet  vel  betjenes. 
Spørge  da  hans  Kavalerer, 
Hvor  han  Paaskens  Fest  vil  holde. 

—  Til  Jaén,  han  siger,  drager 

Jeg  med  Dronningen,  min  Frue.  — 
I  Jaén  han  derpaa  dvæler 
Indtil  Paaskefestens  Udløb, 
Drager  da  til  Alcaudete, 
Hint  Kastel,  det  vidt  berømte. 
Foden  havde  han  i  Bøjlen, 
Ej  endnu  han  af  var  stegen, 
Da  der  bragtes  ham  en  Klage 
Over  tvende  høje  Herrer. 
De,  som  Klagen  overbragte, 
Var  to  Mænd  i  Bondeklæder; 
Plumpe  Sko  de  bar  paa  Foden 
Og  i  Haanden  Piggekjæppe. 

—  Skaf  os  Retfærd,  gode  Konge, 
Os,  som  er  Vasaller  af  dig, 
Over  Pedro  Carvajal 

Og  hans  Broder,  Don  Alfonso ! 
Thi  de  hærge  vore  Jorder, 
Og  de  plyndre  vore  Marker, 
Og  de  skjænde  vore  Kvinder 
Uden  Lov  og  Ret  at  agte. 
Alt  vort  Foder  har  de  taget 
Og  vil  ikke  det  betale; 
Dertil  mangen  Tort  de  øve, 
Som  vi  blues  ved  at  nævne. 

—  Retfærd  skal  jeg  eder  skaffe; 
Vend  kun  hjem  til  eders  Hjorder! 
Kongen  bød,  det  skulde  raabes 
Ud  i  alle  Rigets  Lande, 

At  enhver,  som  fandt  og  greb  dem, 
Kunde  vente  rig  Belønning. 
Admiralen  fandt  dem  begge 
I  Medina,  kaldt  del  Campo, 
Hvor  de  kjøbte  skjønne  Vaaben 
Og  til  Hestene  Skabrakker. 

—  Giver  jer  til  Fange,  Herrer, 
Giver  jer  til  Fange,  Ridd're! 

—  Ikke,  Admiral,  til  eder, 
Hvis  en  anden  ej  har  sendt  jer. 

—  Gjør  det  uden  Modstand,  Herrer! 
Det  er  Kongens  egen  Vilje. 

—  Vel,  Herr  Admiral,  saa  ske  det 
For  at  lyde  hans  Befaling.  — 
Vejen  til  Jaén  de  drage, 

Og  i  Staden  ind  de  ride. 

—  Gud  med  eder,  gode  Konge! 

—  Vent  ej  nogen  Velkomst,  Herrer!  — 
Flux  han  bød,  at  Haand  og  Fod 
Skulde  hugges  af  dem  begge, 
Dernæst,  at  de  skulde  styrtes 

Xed  fra  Martos'  høje  Klippe. 

Mæled  da  den  ene  af  dem, 

Som  var  yngst  og  mest  forvoven: 

—  Hvorfor  gjør  du  det,  o  Konge : 
Hvorfor  byder  du  slig  Udaad? 

Vi  vil  føre  Klage,  Konge, 
For  den  evige  Guds  Domstol, 
Og  vi  stævne  dig  til  Møde 
Dér  med  os  om  tredve  Dage. 

Vi  til  Vidner  ville  kaare 
Sankte  Peder  og  Sankt  Paulus, 
Og  til  Rettens  Skriver  tage 
Vi  Apostelen  Sankt  Jakob.  — 
Kongen  agted  ikke  Truslen, 
Men  bød  Dommen  vorde  udført, 
Vildledt  af  den  falske  Klage, 
Som  af  Bønderne  var  indbragt. 
Da  nu  de,  som  havde  stævnet 
Ham  paa  saadan  Vis,  var  døde, 
Mærked  Kongen  Tegn  paa  Sygdom 
Før  de  tredve  Dages  Udløb; 
Og  da  helt  de  var  forløbne, 
Paa  den  sidste  Dag  af  Fristen 
Døde  han  hist  i  Jaén, 
Hvor  han  Dommen  havde  fældet. 


Romancer  om  Kom  Pedro  tlen  tamme, 
i. 

Stormesteren  Don  Fadriques  Dad. 


1  ryg  jeg  dvæled  i  Coimbra, 
Som  mit  Sværd  just  havde  vundet, 
Da  man  bragte  mig  et  Budskab 
Fra  min  Broder,  Kong  Don  Pedro, 
Om  at  møde  til  Turnering 
I  den  gode  Stad  Sevilla. 
Jeg  usalige  Maestre, 
]cg  Maestre  uden  Lykke 
Valgte  tretten  Muldyrsrytt're, 
Dertil  fem  og  tyve  Hestfolk, 
Alle  smykt  med  gyldne  Kjæder 
Og  i  Vamser  af  Brokade. 
Fjorten  Dages  vante  Rejse 
Blev  i  otte  lagt  tilbage. 
Da  vi  rede  over  Floden 
Og  passered  Vadestedet, 
Snublede  mit  Muldyr  med  mig, 
Min  forgyldte  Dolk  jeg  tabte, 
En  af  mine  Pager  drukned, 
En,  jeg  elsked  fremfor  alle- 


jo6  Historiske  Romancer. 

I  min  Borghal  var  han  fostret 

Og  fik  daglig  rige  Gaver. 

Med  saa  sørgelige  Varsler 

Var  jeg  kommen  til  Sevilla, 

Og  ved  Macarena-Porten 

Mødte  jeg  en  Ordineret, 

Ordiner' t  for  Evangeliet, 

Som  endnu  ej  havde  messet. 

—  Gud  bevare  dig,  Maestre. 

O  Maestre,  vær  velkommen! 

Dig  er  født  en  Søn  i  Dag,  da 

En  og  tyve  Aar  du  fylder. 

Hvis  du  vil  det  saa,  Maestre, 

Kom  med  mig  at  døbe  Barnet; 

Jeg  skal  være  Barnets  Gudfaer, 

Du,  Maestre,  er  dets  Fader.  — 

Her  Maestren  tog  til  Orde, 

Hør  nu  efter,  hvad  han  sagde: 

— ■  Bed  mig  ikke  derom,  Herre, 

Fader,  bed  mig  ikke  derom; 

Thi  jeg  haster  for  at  vide, 

Hvad  min  Broder,  Kongen,  vil  mig. 

Gav  jeg  da  mit  Muldyr  Sporen 

Og  holdt  Indtog  i  Sevilla. 

Ingen  Kampplads  saa'  jeg  afdelt, 

Ingen  væbnet  Ridder  saa:  jeg, 

Og  begav  mig  da  til  Borgen 

Til  min  Broder,  Kong  Don  Pedro. 

Som  jeg  ind  ad  Porten  traadte, 

Lukked  Porten  de  behænde, 

Tog  behænde  Sværdet  fra  mig, 
Sværdet,  som  jeg  bar  ved  Siden, 
Førte  bort  fra  mig  mit  Følge, 
Hver  og  en,  som  havde  fulgt  mig. 
Mine  Svende  snelt  mig  vared, 
Sagde  mig,  at  Svig  de  frygted, 
Bad  mig  drage  ud  af  Borgen, 
Thi  da  skulde  de  mig  frelse. 
Jeg,  som  vidste,  jeg  var  skyldfri, 
Frygted  ej  for  nogen  Fare, 
Men  begav  mig  til  Gemakket, 
Til  min  Broder,  Kong  Don  Pedro. 

—  Gud  med  eder,   gode  Konge, 
Gud  med  eder  og  med  alle! 

—  Ilde  er  vi  stemt  mod  eder, 
Ilde  stemt  mod  jer,  Maestre! 
Aldrig  kommer  I  at  se  os 
Uden  én  Gang  kun  om  Aaret. 
Og  selv  da,  Maestre,  sker  det 
Kun  befalet  eller  tvungen. 
Eders  Hoved  har,  Maestre, 
Jeg  til  Julegave  lovet. 

—  Sig  mig  Grunden,  gode  Konger 
Aldrig  har  jeg  gjort  jer  Uret, 
Aldrig  svigtet  jer  i  Striden, 

Naar  med  Maurerne  I  kæmped. 

—  Kommer  hid,  I  mine  Svende, 
Lad  nu  ske,  hvad  jeg  befaled !  — 
Før  endnu  han  havde  udtalt, 

Var  Maestrens  Hoved  faldet. 

Paa  et  Fad  han  lod  det  bringe 
Til  Maria  de  Padilla, 
Og  Maria  talte  til  det, 
Ligervis  som  om  det  leved: 

o 

—  Saadan  bøder  du,  Forræder, 
For  i  Aar  og  for  det  svundne, 
Og  for  Raadet,  du  saa  snedig 
Gav  din  Broder,  Kong  Don  Pedro  1 
Hun  ved  Haarene  det  griber, 
Kaster  ned  det  til  en  Buldog; 
Doggen,  som  var  Don  Fadriques, 
Bar  det  hen  paa  Gulvets  Tæppe, 
Og  dens  ynkelige  Hylen 
Gjenlød  højt  i  hele  Borgen. 

Her  tog  Kongen  paa  at  spørge: 

—  Hvo  gjør  denne  Buldog  Skade? 
Svared  da  til  Hobe  alle, 

Som  med  Sorg  og  Rædsel  lytted: 

—  Det  er  eders  Broders  Hoved, 
Som  er  Aarsag  til  dens  Hylen.  — 
Her  til  Orde  tog  en  Frænke, 
Som  var  Frænke  til  dem  begge: 

—  Ilde  har  du  handlet,  Konge! 
Konge,  ilde  har  du  handlet! 
For  en  Skjøge  at  behage 

Har  du  dræbt  en  saadan  Broder.  - 
Xæppe  havde  hun  det  udtalt, 
Før  hun  bitterlig  fortrød  det. 
Til  Maria  han  begav  sig, 
Mens  oaa  denne  Vis  han  mæled: 

—  Griber  hende,  mine  Svende, 
Sætter  hende  i  Forvaring! 
Slig  en  Straf  skal  ramme  hende, 
At  det  viden  om  skal  rygtes.  — 
I  et  mørkt  og  skummelt  Fængsel 
Blev  paa  Stand  hun  spærret  inde ; 
Selv  han  giver  hende  Føde, 
Selv  med  sine  egne  Hænder; 
Ingen  tør  til  hende  komme 
Uden  Pagen,  han  har  fostret. 


II. 

Dronning  Blancas  Dad. 


—   Doña  Maria  Padilla, 

Tag  jer  det  ikke  saa  nær! 

Mit  andet  Ægteskab  har  jeg  jo  løst, 

Fordi  jeg  har  eder  kjær. 

Og  til  Medina  Sidonia 
Jeg  sender  et  Ilbud  snart; 
Der  lader  jeg  Bianca  virke 
Et  Banner  af  sælsom  Art. 

Jeg  lader  det  virke  af  Taarer 
Og  farves  i  røden  Blod, 
Og  Banneret,  Doña  Maria, 
Skal  lægges  for  eders  Fod.  — 

Kaldte  han  ind  Alonso  Ortiz, 
Han  var  sig  en  hæderlig  Mand; 
Han  bød  ham  gaa  til  Medina 
Og  fuldføre  Værket  paa  Stand. 

Svared  Alonso:  —  Forlad  mig,  Herre, 
Det  blev  mig-  til  liden  Hæder; 
Thi  den,  som  dræber  sin  Herres  Viv, 
Han  er  mod  sin  Herre  Forræder.  — 

Kongen  vender  ham  Ryggen 
Og  skrider  af  Hallen  ud; 
To  Kølledragere  kalder  han  frem 
Og  giver  dem  samme  Bud. 

Svendene  skyndte  sig  ilsomt  afsted 
Og  drog  til  Medina  i  Løn; 
De  flux  begav  sig  til  Dronningens  Bur 
Og  fandt  hende  dér  i  Bøn. 

Da  Dronningen  saa'  dem  komme. 
Hun  segned  som  død  til  Jorde; 
Men  der  hun  kom  til  sig  selv  igjen, 
Hun  tog  med  Styrke  til  Orde: 

—  Jeg  aned  alt  eders  Ærend, 
Da  saa  lønlig  her  ind  I  traad; 
Er  Gjerningen  fast  besluttet, 
Da  hjælper  der  intet  Raad. 

Hvad  har  jeg  gjort  dig,  Kastilienr 
Jeg  har  dig  aldrig  forraadt. 

0  Frankrig,  mit  dyre  Hjemland, 

1  dit  Skjød  var  der  trygt  og  godt. 

I  Dag  jeg  sexten  Aar  fylder, 
Saa  ung  jeg  er,  maa  jeg  dø; 
Kongen  har  aldrig  sig  nærmet  til  mig, 
Jeg  vandrer  her  fra  som  Mø. 

Doña  Maria  Padilla, 

Gjærne  jeg  tilgiver  dig; 

Jeg  véd,  for  at  fri  dig  for  Sorger, 

Er  Kongen  saa  grum  mod  mig.  — 

Svendene  skynded  paa  hende, 
Ej  længere  Frist  de  gav; 
Hun  vilde  saa  gjærne  skrifte, 
Forinden  hun  gik  i  sin  Grav. 

Hun  tilgav  fromt  sine  Bødler 
Og  vendte  sin  Sjæl  til  Gud; 
Saa  slog  de  hende  med  Køller,  - 
Indtil  hendes  Liv  sluktes  ud. 


III. 

Prioren  af  San  Juan. 

Uet  var  Don  García  Padilla, 
Gud  hannem  forlade  den  Tort. 
Han  tager  Kongen  ved  Haanden 
Og  fører  ham  lønlig  bort: 

—  Der  er  et  Kastel  i  Consuegra, 
Saa  vel  befæstet  det  staar; 
Det  passer  for  eder,  Herr  Konge, 
I  bedst  det  at  værge  formaar. 

I  taale  det  ej,  at  San  Juans  Prior 
Raader  for  Borg  og  Fæste ; 
I  byde  ham,  Herre  Konge, 
I  eders  Haller  til  Gjæst! 

Og  har  I  ham  først  her  inde, 
Da  fare  I  ej  i  Mag! 
Bered  ham  det  Maaltid,  som  Toro 
Beredte  Don  Juan  en  Dag: 

I  hugge  hans  Hoved  fra  Kroppen. 
Det  kan  I  gjøre  med  Skjel: 
Saa  give  I  mig,  Herre  Konge, 
Befalingen  i  hans  Kastel!  — 


114 


Historiske  Romancer. 


Alt  som  de  stode  og  taledes  ved, 
Kom  Prioren  did  paa  Stand: 
—  Gud  være  med  eders  Højhed 
Oer  med  eders  hele  Land! 


—  Velkommen,  ærværdige  Prior, 
I  véd,  jeg  vil  eder  vel; 

I  sige  mig,  hvem  der  raader 
Over  Consuegras  Kastel: 

—  Kastellet  er  eders  med  rette 
Og  Byen  i  lige  Maade. 

—  Saa  blive  I  her  som  min  Gjæst  i  Dag; 
I  har  min  Yndest  og  Naade. 

—  Det  ske  som  I  vil,  Herre  Konge, 
Dog  give  I  Orlov  først; 

Nye  Munke  er  komne, 

De  lide  af  Hunger  og  Tørst. 

Det  bør  mig  at  sørge  for  Føde 
Og  Ly  til  de  hellige  Mænd. 

—  Saa  gaa  da,  Hernan  Rodrigo; 
Dog  komme  I  snart  igjen!  — 

Prioren  gaar  sig  til  Stegerset  ud 
Det  snareste  det  han  kan; 
Taler  han  da  til  Kokken, 
Som  var  det  hans  Ligemand: 

—  Du  give  mig  dine  Klæder, 
Selv  tage  du  mine  paa; 

Ved  Midjenat  gjennem  Byen 
Frem  og  tilbage  du  gaa!  — 

Skynder  han  sig  til  Stalden 
Og  trækker  sit  Muldyr  ud: 

—  Mule  graa,  du  min  Mule  graa, 
Dig  skjærme  den  gode  Gud! 

Du  hjalp  mig  tilforn  i  Fare, 
Du  frelste  mig  ud  af  to; 
Frelser  du  mig  den  tredje  Gang, 
Da  skal  jeg  dig  vel  besko.  — 

Han  gjorder  Mulen  i  Skynding  og  Hast 
Og  tager  saa  paa  at  ride; 
Der  han  til  Azoguejo  kom, 
Begyndte  Mulen  at  skryde. 

Midnat  var  det,  Midnattens  Stund, 
Hanen  var  ved  at  gale, 
Da  han  red  ind  i  Toledos  Stad, 
Hvor  alt  var  tyst  og  i  Dvale. 

Hanen  havde  ej  galet  endnu, 
Da  for  Consuegra  han  stod; 
Kurerne  fandt  han  vaagne, 
Og  højt  han  sin  Røst  oplod: 

—  I  tale  nu  Sandhed,  I  Kurer, 
At  det  maa  gaa  eder  vel; 

I  sige,  for  hvem  erklærer 
Sig  Byen  Consuegras  Kastel? 

—  Kastellet  saa  vel  som  Byen 
For  Prioren  af  San  Juan. 

—  Her  ser  I  ham  udenfor  Muren, 
Aabner  ham  Porten  paa  Stand!   — 

Næppe  har  Kuren  hørt  det, 
Før  han  stiger  fra  Murens  Tind; 
Han  aabner  Porten  paa  viden  Gab 
Og  lader  den  Herre  ind. 

—  I  sørge  for  dette  Muldyr 
Som  for  min  dyreste  Skat; 
I  overlade  Vagten  til  mig, 
Jeg  selv  vil  vaage  i  Nat. 

Nu  vaag,  ja  vaag,  mine  Kurer, 
At  ikke  det  ilde  jer  gaar; 
Tjener  man  store  Herrer, 
Er  dette  den  Løn,  man  faar.  — 

Før  Prioren  havde  talet, 
Alt  Kongen  for  Muren  stod; 
Kurerne  fandt  han  vaagne, 
Og  højt  han  sin  Røst  oplod: 

—  I  tale  nu  Sandhed,  I  Kurer, 
At  det  maa  gaa  eder  vel; 

I  sige,  for  hvem  erklærer 
Sig  Byen  Consuegras  Kastel? 

—  Kastellet  saa  vel  som  Byen 
For  Prioren  af  San  Juan. 

—  Her  ser  I  ham  udenfor  Muren, 
Aabner  ham  Porten  paa  Stand! 

—  Drag  bort,  drag  bort,  Herre  Konge, 
I  vende  jer  Ganger  om; 

Prioren  er  her  inde, 

For  længst  til  Consuegra  han  kom. 

—  Ve  dig,  du  Mule,  du  Mule  graa, 
Dig  ramme  Pest  og  Elende! 

Syv  Heste  for  din  Skyld  er  styrtet, 
Og  otte  det  bliver  med  denne. 

Du  aabne  mig  Porten,  Prior  snild, 
Du  godvillig  ind  mig  lade; 
Jeg  sværger  dig  ved  min  Krone, 
Jeg  gjør  dig  ej  Mén  eller  Skade. 

—  Saaledes  ske  det,  Herr  Konge; 
Jeg  selv  mig  nu  sikker  tror.  — 
Han  bød  dem  aabne  ham  Porten 
Og  satte  ham  ved  sit  Bord. 

i. 

Kong  Juan  II  tilbyder  Granada  Ægteskab. 


Langs  Guadalquivir,  mod  Østen, 
Rider  Kong  Don  Juan  en  Morgen, 
Og  han  møder  dér  en  Maurer, 
Som  til  Xavn  har  Abenámar. 
Da  den  gode  Konge  ser  ham, 
Standser  han  og  taler  til  ham : 
—  Abenámar,  Abenámar, 
Maurerhund  af  Maurerætten, 
Avlet  blev  du  af  en  Maurer 
Og  en  fangen  Kristenpige; 
Ali  kalder  man  din  Fader, 
Og  din  Moder  Katarina. 
Den  Gang  du  blev  født,  o  Maurer, 
Lyste  klart   den  fulde  Maane, 
Havets  Bølger  havde  lagt  sig, 
Intet  Vindstød  dem  bevæged. 

Under  slige  Tegn  du  fødtes, 
At  du  ingen  Løgn  tør  sige. 
En  af  dine  Sønner  har  jeg 
I  min  Magt;  hans  Liv  du  sikrer, 
Hvis  du  nu  med  sanddru  Læbe 
Giver  Svar  paa  mine  Spørgsmaal. 
Men  hvis  ej  du  taler  Sandhed, 
Skal  I  begge  miste  Livet. 

—  Sandhed  skal  jeg  tale,  Konge, 
Hvis  mit  Liv  du  blot  vil  skaane. 

—  Gjør  da  som  du  siger,  Maurer, 
Og  dit  Liv  skal  du  beholde. 
Hvilket  Navn  har  hine  Borge, 
Som  saa  højt  mod  Himlen  knejse? 

—  Borgen  hisset  er  Alhambra, 
Og  den  anden  er  Moskeen, 
Alijáreme  de  næste, 

Bygt  de  blev  af  Mesterhænder. 
Han,  der  rejste  deres  Mure, 
Tjente  daglig  hundred  Doblas; 
Hver  den  Dag,  hans  Arbejd  hviled, 
Maatte  samme  Sum  han  bøde. 
Og  da  Bygningen  var  fuldført. 
Tog  Monarken  ham  af  Dage, 
For  at  ej  han  skulde  rejse 
Sligt  et  Værk  for  Andalusien. 
Sidst  af  alle  ses  Granada, 
Hint  Granada,  som  man  priser 
For  dets  mange  ædle  Slægter 
Og  dets  rige  Vaabenforraad.  — 

iler  tog  Kong  Don  Juan  til  Orde, 
Hør  nu  efter,  hvad  han  sagde: 

—  Hvis  du  vilde  det,  Granada, 
Tog  jeg  dig  til  Ægtehustru, 

Og  i  Morgenskjænk  jeg  gav  dig 

Córdoba  med  samt  Sevilla 

Og  Jeréz  de  la  Frontera, 

Som  ej  langt  der  fra  du  skuer. 

Og  hvis  mer  din  Hu  begjærte, 

Gav  jeg  dig  med  Glæde  mere.  — 

Her  til  Orde  tog  Granada 

Og  gav  Kongen  dette  Gjensvar: 

—  Jeg  er  alt  formælt,  o  Konge, 
Alt  formælt  og  er  ej  Enke, 

Og  min  Husbond,  Maurerdrotten, 
Ml  forsvare  mig  til  Døden.  — 
Her  tog  Kong  Don  Juan  til  Mæle, 
Det  var  disse  Ord  han  sagde : 

—  Bring  mig  hid  de  to  Lombarder, 
Doña  Sancha  og  Elvira; 

Vi  vil  sigte  mod  det  høje, 
Og  det  lave  vil  sig  give.  — 
Deres  i\ngreb  er  saa  heftigt, 
At  det  vækker  Frygt  og  Rædsel; 
Maurerne  bag  Murens  Brystværn 
Samle  sig  med  vilde  Krigsraab, 
Kæmpe  for  at  værge  Staden, 
Men  de  prøve  det  forgjæves. 
Maurerkongen  i  sin  Vaande 
Overgav  sig  uden  Tøven, 

Laded  flux  med  Guld  tre  Vogne, 
Sendte  dem  til  Kristenkongen, 
Hylded  ham  som  Overherre 
Med  Tributen,  som  han  gav  ham. 
Og  Kastiliens  Krigerskarer 
Var  tilfredse  over  Maade; 
Til  Kastilien  hjem  de  vendte, 
Hver  gik  did,  hvor  fra  han  kom. 


II. 

Maurerkongen  og  Fajardo. 


Alaurerkongen  sad  og  leged, 
Sad  en  Dag  og  leged  Skaktavl 
Med  den  Hædersmand  Fajardo, 
Hvem  han  havde  saare  kjær. 
Lorca  var  Fajardos  Indsats, 
Maurerkongens  Almería. 
Kongen  bød  ham  Skak  med  Taarnet, 
Og  hans  Løber  tog  han  fra  ham, 
Og  han  raabte  højt  og  ordlydt: 

—  Byen  Lorca  er  nu  min.  — 
Her  Fajardo  tog  til  Mæle, 
Hør  nu  efter,  hvad  han  sagde: 

—  Stille,  stille,  Herre  Konge, 
Ikke  bør  du  saadant  paastaa; 
Thi  om  og  fra  mig  du  vandt  den, 
Giver  den  sig  selv  ej  tabt. 

Jeg  har  Riddere  der  inde, 
Som  mod  dig  vil  værge  Staden.  — 
Her  tog  Maurerkongen  Ordet, 
Hør  nu  efter,  hvad  han  sagde: 
--Vi  har  spillet  nok,  Fajardo, 
Lad  os  ikke  strides  mere; 
Thi  du  er  saa  god  en  Ridder, 
At  du  frygtes  af  al  Verden.   — 


III. 

Alhamas  Fald. 


iYlaurerkongen  af  Granada 
Rider  langsomt  gjennem  Staden, 
Rider  fra  Elvira-Porten 
Ud  til  Porten  Vivarambla. 

Ve  mig,  mit  Alhama! 
Brev  og  Budskab  vare  komne, 
At  Alhama  nys  var  taget; 
Brevet  kasted  han  paa  Ilden 
Og  lod  Sendebudet  dræbe. 

Ve  mig,  mit  Alhama! 
Fra  sit  Muldyr  ned  han  stiger ; 
Paa  en  Fole  han  sig  sætter; 
Op  ad  Zacatiner-Gaden 
Rider  Kongen  til  Alhambra. 

Ve  mig,  mit  Alhama! 
Der  han  kommer  til  Alhambra, 
Byder  han,  at  der  skal  blæses 
I  de  skingrende  Trompeter, 
I  hans  egne  Sølverlurer. 

Ve  mig,  mit  Alhama! 
Og  at  Trommer  skulle  kalde 
Øjeblikkelig  til  Vaaben 
Som  Signal  for  alle  Maurer 
I  la  Vega  og  Granada. 

Ve  mig,  mit  Alhama! 

Folket,  som  har  hørt  Signalet, 
Der  til  blodig  Krigsdaad  kalder, 
Enkeltvis  og  to  i  Følge 
Samles  flux  i  store  Skarer. 

Ve  mig,  mit  Alhama! 
Mæled  da  en  gammel  Maurer, 
Det  var  disse  Ord  han  tåled: 

—  Hvorfor  kalder  du  os,  Konge, 
Hvorfor  stævner  du  os  sammen?  — 

Ve  mig,  mit  Alhama! 

—  For  at  melde  eder,  Venner, 
Det  ulykkelige  Budskab, 

At  en  overmodig  kristen 

Nys  har  taget  vort  Alhama.  — 

Ve  mig,  mit  Alhama! 
Her  en  Aifaqui  tog  Ordet, 
En,  hvis  Haar  og  Skjæg  var  graanet 

—  Dig  er  sket  din  Ret,  o  Konge, 
Dig  er  sket,  som  du  fortjener. 

Ve  mig,  mit  Alhama! 
Thi  Abencerrajer-Slægten, 
Stadens  Stolthed,  lod  du  myrde 
Og  gav  Ly  til  Trosforrædre, 
Som  fra  Córdoba  var  flygtet. 

Ve  mig.  mit  Alhama! 
Derfor,  Konge,  du  fortjener 
Dobbelt  Straf  og  dobbelt  Kvide : 
At  du  mister  Land  og  Rige, 
At  Granada  gaar  til  Grunde.  — 
Ve  mig,  mit  Alhama! 


IV. 
Alhamas  Befalingsmand  straffes  med  Døden. 


—  Maurerhøvding,  Maurerhøvding, 
Maurer  med  den  laadne  Hage, 
Kongen  byder,  du  skal  fængsles 
For  Alhama,  som  du  opgav. 

—  Byder  Kongen,  jeg  skal  fængsles 
For  Alhama.  som  er  falden, 

Da  har  Kongen  fuldt  vel  Magten, 

Men  hos  mig  er  ikke  Skylden; 

Thi  til  Ronda  var  jeg  dragen 

Til  min  Frænkes  Bryllupshøjtid. 

Vel  forsynet  blev  Alhama, 

Vel  forsynet  før  min  Bortgang, 

Og  har  Kongen  mistet  Staden, 

Misted  jeg  mit  hele  Eje, 

Misted  Børn  og  misted  Hustru, 

Misted  alt,  hvad  jeg  har  elsket.  — 

Der  Alcáiden  havde  talet, 

Førte  de  ham  til  Granada, 

Førte  ham  for  Kongens  Aasyn, 

Hvor  hans  Dom  paa  Stand  blev  fældet: 

At  hans  Hoved  af  skal  hugges 

Og  skal  bringes  til  Alhambra. 

Og  paa  denne  Vis  det  skete, 

Alt  som  Kongen  havde    sagt  det. 


V. 

Granadas  Indtagelse. 


1   den  ædle  Stad  Granada 

Lyder  høje  Skrig  og  Bønner ; 

Nogle  raabe  til  Mahoma, 

Andre  til  Treenigheden. 

Ind  i  Staden  drager  Korset, 

Ud  af  Staden  gaar  Koranen ; 

Hvor  tilforn  man  hørte  Hornet, 

Høres  Kirkeklokken  klinge, 

Og  for  Raabet  Allah,  Allah 

Høres  nu  et  fromt  Te  Deum. 

Ikke  mer  den  halve  Maane 

Lyser  fra  de  høje  Tinder; 

Men  ved  Siden  af  Kastiliens 

Vajer  Aragoniens  Banner. 

Ind  gaar  én  Monark  med  Glæde, 

Ud  gaar  én  med  Graad  og  Kummer 

I  sit  hvide  Skjæg  han  rykker, 

Og  med  høje  Skrig  han  klager: 

—  O  min  Stad,  min  Stad  Granada, 

Du  den  eneste  i  Verden, 

Du,  hvis  Hæder  Maurerfolket 

Kæmped  for,  sig  selv  til  Ære; 


Romancer  om  Granada. 

I  syv  hundred  Aar  og  længer 
Har  du  været  Kongesæde 
For  min  vidt  berømte  Stamme, 
Som  med  mig  dør  ud  for  evig! 
Du,  den  lykkelige  Moder 
Til  saa  mangen  tapper  Kriger, 
Som  var  Kristenhedens  Svøbe 
Og  Kastiliens  bitre  Fjende; 
Du,  som  fostred  skjønne  Kvinder, 
Der  var  tapre  Mænd  bevaagne, 
Og  hvis  Ønsker  lagde  Grunden 
Til  berømmelige  Sejre; 
Du,  som  gjorde  Mahom  større 
End  de  andre  Landes  Guder; 
Du,  hvis  Lyst  det  var  at  smykke 
Dig  med  stolte  Bygningsværker: 
I  de  før  saa  skjønne  Haver 
Paa  din  kongelige  Slette 
Ser  jeg  alle  Blomster  visnet 
Og  de  høje  Træer  faldne. 
Hvo,  der  mister  slig  en  Krone, 
Tør  ej  Ærefrygt  forlange; 
Ingen  Ganger  tør  han  ride 
Og  om  Vaabenfærd  ej  tale; 
Men  hvor  Folket  ej.  kan  se  ham, 
Bør  han  skjule  sig  med  Taarer.  — 
Og  Granadas  fordums  Konge 
Stiger  nu  om  Bord  i  Skibet 
For  at  gaa  til  Berberiet 
Gjennem  Strædet  ved  Gibraltar. 


127. 


j28  Historiske  Romancer. 

Og  med  Dronningen,  sin  Hustru, 
Mødes  han,  og  da  hun  ser  ham, 
Rejser  hun  sig  fra  sit  Sæde, 
Trykker  ham  i  sine  Arme, 
Og  de  hoje  Skrig,  hun  giver, 
Bringe  Himlen  til  at  skjælve: 
—  O  du  jammerlige  Konge, 
Som  er  saa  forsagt  og  modløs, 
At  du  svigter  dit  Granada 
Og  ej  hænger  dig  af  Blusel ! 
Jeg,  som  har  dit  Vel  for  Øje, 
Jeg  vil  dræbe  dig,  o  Konge; 
Hvo  der  opgi'er  sligt  et  Rige, 
Han  kan  let  opgive  Livet.  — 
Og  i  Raseri  hun  presser 
Sine  Hænder  om  hans  Strube, 
Og  fortvivlet  hjælper  Kongen 
Hende  selv  i  hendes  Hensigt. 


ANMÆRKNINGER. 


Blandede  Romancer. 

GaiferoS.  II.  Syv  Gange  de  vandre  omkring  dens  Mur.  Som 
det  vil  ses  paa  flere  Steder  i  det  følgende,  have  Romanceforfatterne 
særlig  Forkj ærlighed  for  Syvtallet.  Spanierne  ansaa  det  for  et  lykke- 
ligt Tal. 

GaiferOS.  III.  D  mandarte.  Maaske  ved  en  Misforstaaelse  have 
Juglareme  gjort  Rolands  Sværd  til  en  af  de  tolv  Jævninge.  Sværdet 
selv  kaldes  i  andre  Romancer  Durlindana  og  Durindana. 

—  Sansueia.     Gammelt  Navn  for  Zaragoza. 

—  I  Sankt  Hans  af  Lateranet.  Naar  Juglarerne  have  Brug  for 
en  Kirke,  give  de  den  gjærne  dette  Navn  San  Juan  de  Letrané). 
Selvfølgelig  menes  der  ikke  Lateranet  i  Rom;  Kirken  maa  tænkes 
at  være  i  Paris. 

—  Salabønnen.     Arabernes  Morgenbøn  om  Fredagen. 

Jomfru  Alda.  Som  bekjendt,  faldt  Roland  efter  Sagnet  i  Slaget  ved 
Roncesvalles  (Aar  778). 

Moriana  Og  Galvan.  I.  Og  min  Mund  skal  lydt  bekjende. 
Originalen  har  sin  co?ifesar  (skal  ej  bekjende).  —  Denne  Ro- 
mances Karakter  tilkjendegiver  dens  Ælde,  og  Duran  antager,  at 
den  er  meget  ældre  end  Bogtrykkerkunstens  Opfindelse.  Den  tredje 
Romance  om  Moriana  og  Galvan  maa  derimod  være  mere  moderne 
eller  er  1  det  mindste  en  senere  Modernisering  af  en  traditionel 
Romance. 

Kongedatterens  Forløsning  kalder  Duran  »en  god  og  ægte  Romance 
af  de  gamle  juglareske«. 

Grev  AlarCOS.  En  gammel  og  berømt  Romance.  Forfatterens  Navn 
er  bevaret;  han  hed  Pedro  de  Riaño. 

Fangen.  Som  anført  i  Indledningen,  sætter  Duran  denne  Romance  i 
syvende  Klasse  og  antager  saaledes,  at  den  er  forfattet  af  en 
Hof-Troubadour. 

—  Bringer  Markens  fagre  Blommer.  Jeg  har  foretrukket  en 
Variant,  der  findes  i  en  af  Alarcons  Komedier:  A  sus  damas 
llevan  flores  (i  Stedet  for  van  servir  á  sus  amores). 

Den  Skjønne  Ulykkelig  gifte.  Denne  Romance  har  Duran  korrigeret 
efter  en  Glosse,  som  Quesada,  en  spansk  Forfatter  i  det  16de  Aar- 
hundrede,  skrev  over  den  og  som  blev  offentliggjort  i  et  Flyveblad. 
Det  er  den  ægte  gamle  Romance,  der  var  saa  navnkundig,  at  den 
gav  Motiv  til  utallige  Glosser  og  Efterligninger. 

Don  Manuel  de  León  Og  Handsken.  Don  Manuel  Ponce  de  León  er 
en  historisk  Person ,  bekjendt  for  sin  Tapperhed.  Han  levede 
under  Fernandos  og  Isabels  Regering  og  deltog  i  Granadas  Er- 
obring.    Sammenlign  Schillers  »Der  Handschuh«. 

Historiske  Romancer. 

Romancer  om  Kong  Rodrigo.  Den  sidste  Goterkonge,  Rodrigo, 
havde  skjændet  en  adelig  Jomfru  ved  Navn  Florinda,  senere  kaldet 
la  Cava  (Skjøgen).  Hendes  Fader,  Grev  Julian,  som  var  Statholder 
i  Ceuta ,  hævnede  sig  over  den  tilføjede  Vanære  ved  at  kalde 
Maurerne  ind  i  Spanien  og  blev  i  dette  Forræderi  understøttet  af 
Bispen  Don  Oppas,  Broder  til  den  næstsidste  Goterkonge  Witiza. 
Det  blodige  Slag  ved  Floden  Guadalete*),  som  ogsaa  kaldes  Slaget 
ved  Jerez  de  la  Frontera,  og  som  varede  i  otte  Dage,  fra  den  19de 
til  den  26de  Juli  711,  endte  med  Arabernes  fuldstændige  Sejr  og 
Landets  Undertrykkelse.  Kun  i  Asturiens  utilgængelige  Bjærge 
fandt  Spaniens  vaabendygtige  Ungdom  et  Tilflugtssted,    og  her  fra 


de  V Espagne)  skal  Slaget  i  Virkeligheden  ikke  have  staaet  her, 
men  noget  sydligere,  ved  den  lille  Flod  Wadi-Becca  (nu  Sa- 
lado) i  Nærheden  af  Kap  Trafalgar. 

gjenerobredes  i  de  følgende  Aarhundreder  langsomt  og  Fod  for  Fod 
det  tabte  Territorium ;  men  først  da  Maurernes  sidste  Besiddelse  i 
Spanien,  Granada,  faldt  i  1492,  kunde  Landet  siges  at  være  fuld- 
stændig befriet  for  sine  Undertrykkere. 

Kong  Rodrigo  aabner  Herkules-Templet.   Fra  ældgammel  Tid  holdt 

Spanierne  særlig  den  Halvgud  i  Ære,  som  havde  sat  Verdens 
Grænser  ved  Gibraltarstrædet.  I  enhver  større  By  i  Spanien  fandtes 
der  derfor  ogsaa  et  Tempel,  som  var  viet  til  Herkules. 

Nederlaget  ved  Gliadalete.  Denne  Romance,  siger  Duran,  synes 
snarere  at  være  forfattet  af  en  erfaren  Juglar  end  af  en  udannet  og 
kunstlas  Sanger. 

Kong  Rodrigos  Bod  Og  Død.  Efter  Historien  faldt  Kong  Rodrigo 
paa  Valpladsen;  men  den  Tradition,  som  er  bevaret  i  denne  Ro- 
mance, støttes  af  den  Omstændighed,  at  Kongens  Lig  ikke  blev 
fundet. 

Ramiro  Munken  vælges  til  Konge.  Efter  at  Alfonso  I  {el  Batallador, 
Stridshelten)  af  Aragonien  og  Navarra  var  død,  befandt  de  to 
Kongeriger,  han  havde  regeret,  sig  i  vanskelige  Omstændigheder, 
fordi  han  ikke  efterlod  sig  nogen  direkte  Arving.  Hvert  Rige 
valgte  sin  egen  Hersker;  Aragonien  kaarede  1134  Alfonsos  Broder 
Ramiro,  som  levede  i  et  Kloster.  Ramiro  fortsatte  med  Held  de 
Krige ,  Alfonso  havde  begyndt ,  og  efter  at  han  havde  ordnet 
Statens  Forhold,  vendte  han  1137  tilbage  til  sit  Kloster,  hvor  han 
døde   1 147. 

Klokken  i  Huesca.  Traditionen  fortæller,  at  efterhaanden  som  Gran- 
dernes Hoveder  bleve  afhuggede,  lod  Kongen  dem  ordDe  saaledes, 
at  de  dannede  en  Figur  som  en  Klokke,  og  da  den  var  dannet, 
lod  han  Bispen  af  Zaragoza  kalde  ind  og  spurgte  ham ,  om  han 
syntes,  at  Figuren  var  færdig.  Bispen ,  som  blev  slagen  af  Skræk 
og  anede  den  Skæbne,  der  ventede  ham,  svarede,  at  der  manglede 
intet.  »Jo.«  sagde  Kongen,  »Knevlen  mangler,  og  til  den  har  jeg 
bestemt  dit  Hoved.«  Og  da  han  havde  sagt  dette,  befalede  han 
Bødlen  at  hugge  Hovedet  af  Bispen,  og  saaledes  skete  det. 

De  fem  Maravediser.  Alfonso  VIII,  den  Højsindede  {el  Noble),  var 
Konge  i  Kastilien  fra  1158  til  1214.  Romanceforfatteren  kalder 
ham    ved  Forvexling  den  Attraaede    (el  Deseado);   det  var  hans 

Fader,  den  af  Folket  meget  begrædte  Sancho  III,  som  havde  dette 
.Tilnavn.  Maravedí  var  Navnet  paa  flere,  nu  afskaffede  Mønter 
af  forskjellig.  men  dog  forholdsvis  ringe  Værdi.  Den  Begivenhed, 
Romancen  omhandler,  skal  have  givet  Anledning  til  det  spanske 
Ordsprog :  No  es  por  el  huevo,  sino  por  el  fuero  (Det  er  ikke  for 
Æggets  —  altsaa  for  den  ringe  Gjenstands  —  Skyld ,  men  for 
Rettighedens). 
—  Til  hans  Højhed.     Titlen  Majestæt  blev  først  givet  de   spanske 

Konger  i  det  16de  Aarhundrede  under  Karl  V. 
Garci  Perez  de  Vargas  og  hans  Haarnet.  Fernando  III,  den  Hel- 
lige, Konge  i  Kastilien  fra  12 17  til  1252.  Blandt  de  Riddere,  som 
deltoge  med  ham  i  Erobringen  af  Córdoba  og  Sevilla  .  var  Garci 
Perez  de  Vargas  en  af  de  mest  berømte  og  populære.  Over  Jerez- 
Porten  i  Sevilla  har  Duran  set  indhugget  følgende  Vers,  som 
maaske  findes  der  endnu. 

Hercules  me  edificó, 

Julio  César  me  cercó 

De  muros  y  torres  altas, 

Y  el  Rey  Santo  tne  ganó 

Con  Garci  Perez  de  Vargas. 
(Herkules  byggede  mig ,  Julius  Cæsar  omgav  mig  med  Mure  og 
høje  Taarne,  og  den  hellige  Konge  erobrede  mig  ved  Hjælp  af 
Garci  Perez  de  Vargas.) 
Carvajalernes  Død.  Fernando  IV,  den  Stævnede,  Konge  i  Kastilien 
fra  1295  til  13 12.  Begivenheden  fortælles  historisk  saaledes:  Be- 
nyttende sig  af  indre  Uroligheder  i  Kongeriget  Granada,  belejrede 
Infanten  af  Kastilien,  Don  Pedro,  Fernando  IV  s  Broder,  i  Aaret 
13 1 2  Fæstningen  Alcaudete.  Kongen  vilde  være  nærværende  ved 
Foretagendet  og  begav  sig  med  sin  Hær  til  Jaén,  hvor  fra  han 
drog  videre  til  Martos  for  dér  at  straffe  Ophavsmændene  til  en 
sørgelig  Begivenhed,  som  var  hændet  i  Palencia.  Juan  Alonso  de 
Benavides ,  en  fornem  Ridder ,  var  nemlig  bleven  myrdet  udenfor 
Porten  til  Paladset,  da  han  en  Aften  efter  at  have  haft  en  Samtale 
med  Kongen  forlod  dette.  Brødrene  Juan  Alonso  og  Pedro  de 
Carvajal,  som  vare  Benavides'  Fjender,  bleve  mistænkte  for  dette 
Snigmord.     Kongen    lod    sin   Mistanke    gjælde    som   Bevis   og   be- 

falede,  at  de  to  Brødre  skulde  styrtes  ned  fra  den  stejle  Klippe  i 
Martos.  De  dødsdømte  raabte,  at  de  vare  uskyldige,  og  ved  Af- 
grundens Rand  indstæ  nede  de  deres  Dommer  til  at  møde  med 
dem  for  Guds  Domstol  inden  tredive  Dages  Udløb.  Kongen  be- 
kymrede sig  ikke  om  Truslen,  men  drog  videre  til  Alcaudete ;  men 
paa  Vejen  blev  han  overfaldet  af  en  heftig  Sygdom,  der  tvang  ham 
til  at  vende  tilbage  til  Jaén,  og  her  døde  han  paa  den  sidste  Dag 
af  Fristen,  den  7de  September  13 12  (Lafuente  Alcántara,  Historia 
de  Granada      T.    II.    Cap.  12). 

Romancer  om  Kong  Pedro  den  Grusomme.   Alfonso  XI  efterlod  sig 

ved  sin  Død  (1350)  én  legitim  Søn,  Don  Pedro,  der  fulgte  ham 
paa  Tronen,  og  syv  naturlige  Sønner,  som  han  havde  med  sin 
Elskerinde,  Doña  Leonor  de  Guzman.  Disse  Halvbrødre  levede  i 
bestandigt  Fjendskab  med  Kongen ,  og.  deres  uafladelige  Oprørs- 
forsøg foruroligede  Spanien  under  hele  Pedros  Regering.  Mange 
af  de  Handlinger,  der  have  givet  Kong  Pedro  Tilnavnet  »den 
Grusomme«,  kunne,  om  ikke  forsvares,  saa  dog  undskyldes  ved  de 
vanskelige  Forhold,  hvorunder  han  regerede.  Medens  Ayalas 
Krønike  og  Romanceforfatterne  skildre  ham  som  en  Fyrste  af  en 
vild  og  grusom  Karakter,  have  derfor  senere  Forfattere  og  især  de 
dramatiske  Digtere  givet  ham  Tilnavnet  »den  Retfærdige?  {el 
Justiciero).  Han  var  en  spansk  Kristian  den  Anden,  der  beskyttede 
de  lavere  Klasser  imod  Adelen  og  Gejstligheden.  Efter  selv  at 
have  skilt  mange  Ofre  ved  Livet  blev  Kongen  i  Aaret  1369  dræbt 
af  sin  egen  Broder,  Don  Enrique  af  Trastamara. 
Don  FadriqueS  Død.  Denne  Romance,  siger  Duran,  synes  at  være 
fra  Begyndelsen  af  det  16de  Aarhundrede,  men  den  har  Spor  af 
at  være  en  Omarbejdelse  af  en  anden  langt  ældre  og  traditionel. 
Det  var  i  Aaret  1358,  at  Kongen  lod  sin  Broder,  Stormesteren  af 
Santiago,  Don  Fadrique,  .henrette.  Kongen  mistænkte  ham  for  at 
staa  i  forbryderisk  Forhold  til  Dronning  Bianca ;  Rygtet  fortalte  — 
om  med  Grund  eller  ikke,  er  uopklaret  —  at  Dronningen  endogsaa 
fik  et  Barn  med  ham. 

—  Maestre,  d    e.  Stormester. 

—  Ordiner't   for  Evangeliet  o.  s.  v.     I  Følge  Alfonso  den  Vises 

:1g  Las  siete  Partidas  (De  syv  Parter;    bleve   de   gejstlige 

ordinerede,  dels  for  Epistlen,  dels  fór  Evangeliet  og  dels  for 
Messen.  De  gejstlige  af  de  lavere  Grader  maatte  ikke  udføre  de 
højeres  Funktioner;  den  for  Evangeliet  ordinerede  havde  altsaa  ingen 
Adkomst  til  at  læse  Messe. 

—  Du,  Maestre,  er  dets  Fader.  Frit  oversat.  Originalens  Tú, 
Maestre,  el  ahijado  (Og  du,  Maestre,  skal  være  Gudsønnen)  er 
meningsløst. 

—  Og  for  Raadet,  du  saa  snedig  o.  s.  v.  Det  Raad,  Don  Fa- 
drique  havde  givet  Kongen,  var  at  forlade  hende,  Maria  de  Padilla. 

—  En  Frænke,  som  var  Frænke  til  dem  begge.  Originalen 
har  tia  (Tante).  Kong  Pedro  lod  i  Virkeligheden  sin  Faster, 
Dronning  Leonor  af  Aragonien,  indespærre  og  dræbe,  men  det 
skal  dog  ikke  have  været  ved  denne  Lejlighed. 

Dronning  Biancas  Død.    I  Aaret  1361. 

—  Mit  andet  Ægteskab  har  jeg  jo  løst.  Medens  Bianca  af 
Bourbon  endnu  levede,  havde  Kongen  ladet  sit  Ægteskab  med 
hende  erklære  for  ugyldigt  og  giftet  sig  med  Doña  Juana  de  Castro. 
Han  forlod  dog  ogsaa  hende  kort  efter  Brylluppet. 

—  Og  til  Medina  Sidonia.    Dronningen  holdtes  fængslet  i  denne  By . 
Prioren   af  San  Juan.     Don  Diego  García   de  Padilla,    Stormester  af 

Calatrava,  var  Maria  de  Padillas  Broder. 

—  Det  Maaltid,  som  Toro  beredte  Don  Juan.  Alfonso  XI, 
Kong  Pedros  Fader,  indbød  i  svigefuld  Hensigt  Infanten  Don 
Juan  den  Enøjede  til  sit  Taffel  i  Byen  Toro  og  lod  ham  dér  dræbe. 
Han  havde  ham  mistænkt  for  Landsforræderi. 

Kong  Juan  li  tilbyder  Granada  Ægteskab.    Juan  II  var  Konge  i 

Kastilien  fra  1406  til  1454.  Hans  Felttog  mod  Granada  fandt  Sted 
i  Aaret  143 1.  Maurerkongen  er  Mohamed  VII,  den  Kejthaandede, 
som  med  Mellemrum  —  han  blev  tre  Gange  stødt  fra  Tronen  — 
regerede  i  Granada  fra  1423  til  1445  (Lafuente  Alcántara,  Historia 
de  Granada.      T.   III.   Cap.   15). 

—  Alijáreme.  Et  Palads  paa  en  af  Granadas  Høje,  Cerro  del  Sol 
(Solens  Højj. 

—  Dobla.     En  spansk  Guldmønt. 

—  De  to  Lombarder,  Doña  Sancha  og  Elvira.     Det  fremgaar 

af  Texten,  at  det  var  Navnene  paa  to  Stykker  Belejringsskyts,  for- 
færdigede i  Lombardiet. 

Maurerkongen  Og  Fajardo.  Don  Alonso  Fajardo,  som  paa  Grund 
af  sin  Karakters  Haardhed  og  Ubøjelighed  blev  kaldet  el  Malo 
(den  Onde)  og  for  sine  Heltegjerninger  el  Bravo  (den  Tapre),  var 
Statholder  i  Kongeriget  Murcia  og  var  især  berømt  for  sin  Sejr 
over  Maurerne  i  Slaget  ved  los  Alporchones  den  17de  Marts  1452. 
Han  stod  i  inderligt  Venskabsforhold  til  Aben  Ismael,  som  var 
Konge  i  Granada  fra  1453  til  1465  og  som  ved  sin  Tronbestigelse 
sluttede  Fred  med  Juan  II  og  erkjendte  ham  som  sin  Overherre. 

AlhamaS  Fald.  Maurerkongen  i  denne  Romance  er  Aben  Ismaels 
Søn.  Muley  Aben  Hacem,  som  regerede  fra  1465  til  1482  (Maj)  og 
fra  1483  til  85.  Han  havde  i  December  148 1  ved  Overrumpling 
indtaget  Fæstningen  Zahara ,  som  de  kristne  vare  i  Besiddelse  af. 
I  Represalier  bemægtigede  Marquesen  af  Cádiz,  Don  Rodrigo  Ponce 
de  León,  sig  ligeledes  ved  Overrumpling  Maurernes  rige  og  vigtige 
Fæstning  Alhama,  »Nøglen  til  Granada«,  som  den  kaldtes,  den 
28de  í'eb ruar  1482.  Granadinernes  Sorg  over  dette  Tab  var  saa 
stor,  at  det  i  Følge  Traditionen  maatte  forbydes  dem  at  synge  de 
Klagesange,  som  bleve  digtede  i  den  Anledning  og  som  gjorde 
Folket  modlyst. 

—  La  Vega.     Sletten  ved  Granada. 

—  Alf  aquí.     Maurisk  Præst. 

—  Thi  Abencerraj  er-Slægten  o.  s.  v.  Muley  lod  i  Virkeligheden 
nogle  Abencerrajer  dræbe;  men  det  bekjendte  Massemord  fandt 
Sted  langt  tidligere.  Det  var  Mohamed  Aben  Osmin  den  Halte, 
som  regerede  fra  1445  til  1453 ,  der  i  1453  lod  dem  myrde.  De 
stode  i  Forbindelse  med  Tronprætendenten  Aben  Ismael,  og  det 
var  for  at  tugte  deres  Oprør,  at  han  ved  List  lokkede  dem  til  Al- 
hambra  og  dér  lod  deres  Hoveder  afhugge  i  den  Sal,  der  senere 
fik  Navnet  Abencerrajernes  Sal.  Nogle  Forfattere  (ogsaa  nogle 
Romancerj  henlægge  med  urette  Begivenheden  til  Boabdils  Re- 
gering med  Tilføjelse  af  en  Del  romantiske  Udsmykninger.  Aben- 
cerrajerne  vare  tvært  imod  Boabdils  trofaste  Tilhængere.  (Se  La- 
fuente  Alcántara,  Historia  de  Granada.) 

Granadas  Indtagelse.  Granadas  sidste  Konge,  AbuAbdallah  Boabdil, 
kaldet  el  Chico  (den  Lille)  og  el  Zogoibi  (den  Ulykkelige'»,  stødte 
i  Maj  1482  sin  Fader,  Midey  Aben  Hacem,  fra  Tronen  og  regerede 
til  2 1  de  April  1483,  da  han  blev  tagen  til  Fange  af  de  kristne. 
Denne  Omstændighed  benyttede  hans  Fader  sig  af  til  atter  at  be- 
mægtige sig  Tronen ;  men  i  Juli  1485  maatte  Muley  igjen  abdicere 
til  Fordel  for  sin  Broder  Abdallah  el  Zagal  (den  Tapre).  Omtrent 
samtidig  havde  Boabdil  faaet  sin  Frihed  og  saa  sig  nu  nødt  til  at 
dele  Riget  med  sin  Farbroder,  saaledes  at  hver  regerede  over  sin 
Halvdel.  El  Zagal  underkastede  sig  det  katholske  Kongepar  i 
1490  og  rejste  kort  efter  til  Afrika;  Boabdil,  hvis  Rige  nu  ikke 
strakte  sig  længere  end  den  Horisont,  han  kunde  overskue  fra  Al- 
hambras  Tinder,  kapitulerede  i  Slutningen  af  Aaret  1491,  hvorpaa 
Fernando  og  Isabel  holdt  deres  højtidelige  Indtog  i  Granada  den 
2den  Januar  1492.  Naar  Romancen  lader  Boabdil  strax  rejse  til 
Afrika,  er  dette  ikke  korrekt.  I  den  lille  Stat  Andarax  i  Alpujarras- 
bjærgene,  som  det  katholske  Kongepar  grundede  for  ham,  regerede  han 
til  Oktober  1493,  da  han  for  bestandig  forlod  Spanien  og  bosatte 
sig  i  Fez,  hvor  han  endnu  levede  i  33  Aar,  til  1526,  da  han  faldt 
i  et  Slag  mod  fjendtlige  Afrikanere.     Han  blev  63  Aar  gammel. 

Det  hedder  sig,  at  Efterkommerne  af  de  Granadinere.  der  toge 
deres  Tilflugt  til  Afrika,  endnu  gjemme  Nøglerne  til  deres  For- 
fædres Huse  i  Granada  i  Haabet  om  en  Gang  at  vende  tilbage. 

Romancen  er  lidt  forkortet. 

—  I  syv  hundred  Aar  og  længer.  Ikke  korrekt.  Granada  blev 
først  i  Aaret    1238  Hovedstad  i  et  selvstændigt  maurisk  Kongerige. 

—  O  du  jammerlige  Konge.  Denne  Bebrejdelse  passer  ikke  ret 
i  Boabdils  Hustrus,  den  blide  og  kjærlige  Moraimas  Mund,  men 
kunde  bedre  passe  sig  for  hans  mandhaftige  Moder,  Aixa  ia  Horra 
(den  Kyske).  Da  Boabdil  fra  den  Høj,  som  senere  fik  Navnet 
»Maurerens  Suk« .  grædende  kastede  det  sidste  Blik  paa  sit  tabte 
»Paradis«,  vendte  hans  Moder  sig  harmfuld  til  ham  og  udbrod: 
»Du  gjør  Ret  i  at  græde  som  en  Kvinde,  da  du  ikke  har  haft  Mod 
til  at  forsvare  dig  som  en  Mand  « 

